PARTEA OFICIALĂ 


ÎNDRUMĂRI BISERICEŞTI LA 
PRELUNGIREA STĂRII DE ALERTĂ 


Întrucât, în contextul prelungirii stării de alertă, începând cu data de 17 iulie 2020, nu există reguli 
noi în ceea ce priveşte viaţa religioasă, Patriarhia Română reaminteşte îndrumările date în 17 iunie a.c., 
privind participarea credincioșilor la sfintele slujbe în interiorul şi în exteriorul lăcașurilor de cult: 


|. Accesul credincioșilor în lăcașurile de cult 

1. Sfânta Liturghie și celelalte slujbe liturgice din timpul săptămânii, din duminici şi sărbători, se 
săvârşesc în interiorul bisericii, accesul realizându-se în așa fel încât între credincioși să fie o distanţă de 
2 m în orice direcţie (4 mp pentru fiecare credincios). Dacă numărul credincioșilor este mai mare decât 
spaţiul interior disponibil, ceilalţi credincioși vor asculta slujba stând în exteriorul bisericii, slujba fiind 
transmisă la difuzoare sau clericii vor săvârși slujba în aer liber (în curtea bisericii). 

2. Pentru credincioşii care urmăresc slujba în exteriorul bisericii, distanţa între ei va fi de 1,5 m în 
orice direcție. 

3. În interiorul bisericii, folosirea măștilor de protecţie este obligatorie pentru toţi participanţii la 
slujbe, cu excepția slujitorilor bisericești care rostesc rugăciuni, predică sau cântă la strană. 

4.  Lăcașuriledecultvorfideschisezilnic credincioșilor pe întreaga perioadă a săptămânii, astfel încât 
preoţii slujitori să poată răspunde tuturor solicitărilor credincioşilor privind Spovedania, Împărtășania 
individuală și citirea unor rugăciuni pentru diferite trebuinţe. Astfel, se va evita aglomeraţia credincioșilor 
la slujbele de sâmbătă și duminică. 

5. Persoanele care au acces în biserică, pentru rugăciune individuală și Spovedanie, în afara 
perioadelor în care se desfășoară slujbe în biserică, vor respecta distanţa de 2 m, așteptând pe un singur 
ră Distanţa de 2 m între două persoane urmează a fi respectată de la intrarea în biserică până la părăsirea 
ei. 

6. Persoanele având COVID - 19, persoanele care prezintă simptome de infecţie, persoanele 
aflate în carantină, precum și persoanele care au avut contact cu o persoană infectată nu pot intra în 
biserică şi nici nu pot participa la vreo slujbă, acestea fiind rugate stăruitor să rămână acasă, pentru a 
nu răspândi boala. Însă, pot urmări slujbele acasă prin intermediul televiziunii sau internetului (online). 
Spovedirea şi Împărtăşirea acestor persoane se va face la domiciliu sau la spital, cu respectarea tuturor 
reglementărilor sanitare aplicabile. 

7. De asemenea, nu se permite accesul în lăcașul de cult persoanelor care prezintă simptome de 
infecție respiratorie (tuse, strănut, rinoree). 

8.  Ordinea,disciplina, igiena și respectarea acestor măsuri vor fi asigurate prin angajaţi sau voluntari 
desemnați ai bisericii respective. 

9.  Spovedania credincioșilor și citirea unor rugăciuni pentru aceştia în biserică se vor programa din 
timp, spre a evita aglomerările de persoane. Atât preotul duhovnic, cât și credinciosul care se spovedeşte 
vor utiliza mască de protecţie și vor menţine distanţa fizică sanitară de 2 m. Se recomandă, date fiind 
dimensiunile reduse ale majorităţii bisericilor și caracterul secret al Spovedaniei, ca în biserică să rămână 
doar preotul și penitentul. 

10. Credincioșii ortodocşi români care nu pot participa fizic la slujbele Bisericii pot urmări Sfânta 
Liturghie și celelalte slujbe liturgice oficiate în Catedrala Patriarhală la posturile TRINITAS TV și Radio 
TRINITAS ale Patriarhiei Române sau prin posturile care preiau transmisia. 


II. Folosirea spaţiului liturgic 

11. La intrarea şi ieșirea din biserică să nu fie necesară atingerea/prinderea uşii cu mâna. Acolo 
unde este posibil, uşa de intrare trebuie să fie diferită de cea de ieșire, pentru a se evita intersectarea 
credincioșilor. 

12. Laintervale de patru ore, potrivit dispozițiilor autorităţilor, lăcașul de cult urmează a fi bine aerisit. 

13. La intrarea în biserică, vor fi amplasate soluţii de dezinfectare, iar fiecare credincios care intră în 
biserică își va dezinfecta mâinile. 

14. Până la normalizarea situaţiei, nu se vor organiza agape în biserică sau în spaţiile anexe ale 
acesteia, dar se pot distribui pachete cu hrană, ambalate igienic. 

15. La pangarul bisericii va sta o singură persoană care va purta mască de protecţie și mănuși. Se 
va evita contactul direct al acestei persoane cu credincioșii din biserică. Ca măsură de siguranţă (acolo 
unde locul destinat pangarului nu este un spaţiu închis), se recomandă montarea unui panou protector 
din plexiglas cu o deschizătură la partea inferioară. 

16. Pentru accesul la lumânărar, se va evita aglomerarea de persoane, prin păstrarea distanţei fizice 
de 2 m. 


III. Desfășurarea slujbelor, reguli pentru săvârșirea Sfintei Liturghii 

17. Obiectele liturgice folosite la slujbe se vor curăţi înainte și după terminarea slujbelor, iar stranele 
şi pardoseala vor fi, de asemenea, curățate. 

18. Activitatea social-filantropică sau caritabilă a parohiilor şi mănăstirilor se va adapta la noile nevoi 
sociale și medicale, respectiv sprijinirea persoanelor care nu se pot deplasa în vederea aprovizionării 
cu alimente sau medicamente, dar cu respectarea tuturor măsurilor de igienă și protecţie stabilite de 
autorităţi. 

Măsurile prezente au ca scop să protejeze propria noastră sănătate şi sănătatea celor din jurul 
nostru. Viaţa şi sănătatea sunt daruri de la Dumnezeu, dar noi avem datoria de a le apăra și cultiva cu 
responsabilitate permanentă. 


Cancelaria Sfântului Sinod 
17 iulie 2020 

NOI HOTĂRÂRI ALE 
SFÂNTULUI SINOD AL BISERICII ORTODOXE 
ROMÂNE - 21 IULIE 2020 


În ziua de marţi, 21 iulie 2020, în Aula Magna,Teoctist Patriarhul” din Palatul Patriarhiei, sub preşedinţia 
Preafericitului Părinte Patriarh Daniel, s-a desfășurat ședința de lucru a Sfântului Sinod al Bisericii Ortodoxe 
Române. 

În ziua 11 iulie 2020, Sinodul mitropolitan al Mitropoliei Moldovei şi Bucovinei, în 
consultare cu Adunarea eparhială a Arhiepiscopiei Sucevei și Rădăuţilor, a desemnat prin 
vot secret doi candidaţi pentru scaunul vacant de Arhiepiscop al Sucevei și Rădăuţilor: 
Preasfinţitul Părinte Calinic Botoşăneanul,  Episcop-vicar al Arhiepiscopiei așilor 
Preasfinţitul Părinte Damaschin Dorneanul, Episcop-vicar al Arhiepiscopiei Sucevei şi Rădăuţilor. În data 
de 21 iulie a.c., Sfântul Sinod I-a ales prin vot secret pe Preasfinţitul Părinte Calinic Botoșăneanul cu 30 
de voturi din 46 de voturi valid exprimate. 


Alte hotărâri ale Sfântului Sinod al Bisericii Ortodoxe Române: 

La solicitarea Episcopiei Devei şi Hunedoarei a fost aprobată înființarea unui post de arhiereu-vicar. 

A fost aprobată înscrierea în Calendarul bisericesc pentru anul 2021, în secţiunea, Zile și date importante”, 
a Duminicii Mironosiţelor (a treia Duminică după Paşti) ca Duminica Femeilor creştine și Duminica Familiei 
Creştine în apropierea zilei de 15 mai. 


UAI ie Î = 

A fost apreciată declararea de către Parlamentul României a zilei de 16 august ca Ziua Naţională pentru 
comemorarea martirilor Brâncoveni şi de conștientizare a violenţelor împotriva creștinilor. 

A fost aprobată înscrierea în calendarul Bisericii Ortodoxe Române a Sfintei Xenia din Petersburg (24 
ianuarie). 

Au fost aprobate mai multe texte liturgice: Acatistul și Paraclisul Maicii Domnului „Grabnic ascultătoarea”; 
Acatistul și Paraclisul Maicii Domnului „Potirul nesecat”; Acatistul Maicii Domnului „Potolește întristările 
noastre”; Acatistul Maicii Domnului - îndrumătoarea și ocrotitoarea copiilor; Acatistul şi Paraclisul Sf. 
Cuv. Paisie Aghioritul (12 iulie); Acatistul Sfinţilor lerarhi Atanasie și Chiril, arhiepiscopii Alexandriei (18 
ianuarie), precum şi includerea acestor texte în cărțile de cult ale Bisericii Ortodoxe Române. 

A fost aprobat Regulamentul pentru organizarea și funcţionarea Vicariatului Ortodox Ucrainean din 
Biserica Ortodoxă Română. 

Sfântul Sinod a luat act de: 

Răspunsurile întâistătătorilor Bisericilor Ortodoxe autocefale adresate Patriarhului României 
referitoare la modalitatea de 
împărtăşire a credincioșilor 
în cadrul Sfintei Liturghii în 
contextul pandemiei cu noul 
coronavirus. Toate Bisericile 
Ortodoxe autocefale rămân 
fidele tradiţiei liturgice 
ortodoxe de împărtășire a 
credincioșilor dintr-un singur 
Potir sfinţit și cu o singură 
linguriţă sfinţită; 

Contribuţia Patriarhiei 
Române la sprijinirea 
persoanelor afectate de 
pandemia cu COVID-19 pe 
perioada stării de urgenţă. 
Ajutorul cuantificabil financiar 
oferit de Biserica Ortodoxă 
Română a fost de 20.896.872 
lei; 

Donarea a 4617 tablete și 
a altor dispozitive electronice 
oferite elevilor şi cadrelor didactice la solicitarea Ministerului Educaţiei şi Cercetării; 

Aprobarea noului Statut pentru organizarea și funcţionarea Episcopiei Ortodoxe Române a Spaniei și 
Portugaliei de către Ministerul Președinției, al Relaţiilor cu Parlamentul și al Memoriei Democratice din 
Spania. 

În perspectiva alegerilor pentru autorităţile administraţiei publice locale din toamna anului 2020, 
Sfântul Sinod a reiterat faptul că Biserica Ortodoxă Română rămâne neutră din punct de vedere politic, 
dar îi îndeamnă pe toţi cetăţenii ortodocși să-și manifeste dreptul la vot având în vedere criterii care 
vizează realizarea binelui comunitar și promovarea valorilor creştine în societate. 

Preafericitul Părinte Patriarh Daniel a mulțumit tuturor ierarhilor Bisericii Ortodoxe Române care au 
sprijinit pe plan local dialogul cu autorităţile și au respectat îndrumările Cancelariei Sfântului Sinod în 
contextul pandemiei cu noul coronavirus (SARS-COV-2). Sfântul Sinod cere respectarea regulilor sanitare 
pe toată perioada pandemiei. 

Biroul de Presă al Patriarhiei Române 

CUVÂNT DUHOVNICESC PENTRU POSTUL 
ADORMIRII MAICII DOMNULUI 


+ IOAN 
Arhiepiscop și Mitropolit 


Vineri, 31 iulie, începe 
postul Adormirii Maicii 
Domnului, cunoscut și 
cu denumirea de postul 
Sfintei Marii sau postul 
Sântămăriei. 

Instituit în secolul al (0EEĂ 
V-lea, postul Adormirii 53 
Maicii Domnului a fost WI 
generalizat și uniformizat 
în secolul al XII-lea, când 
s-a hotărât să fie ţinut în 
perioada 1-15 august. 

Rânduit de sfânta 
noastră noastră Biserică 
întru cinstirea Maicii 
Domnului, care a postit 
înainte de cinstita-i adormire, acest post ne pregătește duhovnicește pentru întâmpinarea celor două 
mari sărbători din luna august: Schimbarea la Faţă a Domnului (6 august) și Adormirea Maicii Domnului 
(15 august). 

Potrivit tradiţiei deja statornicite, îndemnăm părinteşte pe preoţii, monahii și credincioșii eparhiei 
noastre să călătorim pe calea postului Adormirii Maicii Domnului cu pace sufletească și cu bucurie 
duhovnicească, întărindu-ne în credinţă și evlavie, străduindu-ne să înmulţim faptele bune, să sporim 
rugăciunea către Hristos Domnul şi către Sfânta Sa Maică, primenindu-ne, totodată, sufletul prin Tainele 
sfinte ale Spovedaniei şi Euharistiei. 

În această binecuvântată perioadă de post, Vă îndemnăm, Preacucernici Părinţi, Preacuvioşi slujitori 
ai cinului monahal și iubiţi credincioși, după cuvântul unui părinte al Bisericii, „să ne abţinem de la orice 
păcat, pentru ca, aşa cum postim cu pântecele, să postim și cu limba, să nu clevetim, să nu minţim, să 
nu vorbim în deșert, să nu denigrăm pe alţii, să nu ne mâniem și, într-un cuvânt, să nu facem păcate cu 
limba noastră”. 

De asemenea, Vă chemăm pe toţi și pe toate „să facem cereri, rugăciuni, mijlociri, mulţumiri, pentru 
toți oamenii [...] că acesta este lucru bun și primit înaintea lui Dumnezeu, Mântuitorul nostru”, așa după 
cum ne învaţă sfântul apostol Pavel (/ Timotei 2, 1 și 3). 

Ascultând de sfatul Apostolului Neamurilor, în duhul dragostei frățeşti, mă adresez tuturor slujitorilor 
bisericeşti din eparhia noastră ca, pe lângă programul liturgic îndătinat, să oficiem, în seara fiecarei 
zile, la ora 19, Acatistele sau Paraclisele Maicii Domnului și, postind sufletește și trupește, să împlinim 
împreună, cuvântul sfântului proroc Isaia, care zice: „Împarte pâinea ta cu cel flămând, adăposteşte în 
casă pe cel sărman, pe cel gol îmbracă-l și nu te ascunde de cel de un neam cu tine” (Isaia 58, 7). 

Să nu uităm, preaiubiţii mei fii duhovnicești, de fraţii și surorile noastre aflați pe patul de suferinţă, în 
spitale şi acasă, precum și de personalul medical care îi îngrijește cu dragoste, cu dăruire și cu jertfă de 
sine, pomenindu-i și pe ei în rugăciunile noastre către bunul Dumnezeu și către Sfânta Maică a Domnului. 

Harul Domnului nostru lisus Hristos, dragostea lui Dumnezeu Tatăl şi împărtășirea Duhului Sfânt să 
fie cu noi, cu toți. 

MEDITAŢII ÎN VREMEA BISERICILOR GOALE (1) 


T DANIIL Arhiereul 


Predică în vremea bisericilor goale: Preacucernice Ziduri, Preacuvioşi Pereţi, Preacuvioase Strane şi 
Scaune, din bisericile noastre ortodoxe, 

De sute de ani, de zeci de ani, sau de ani și ani, cu toţii aţi auzit și aţi ascultat, de fiecare dată, cuvântul 
dumnezeieştilor Evanghelii, citite la Sfânta și dumnezeiasca Liturghie; Ecteniile cântate, Rugăciunile 
rostite, cântările liturgice înălțate și predicile predicate. În voi sunt înscrise toate acestea; voi v-aţi 
cutremurat la cântarea, Sfinte Dumnezeule”; voi v-aţi plecat capetele la imnul,„Heruvic”; voi v-aţi înfricoșat 
la cântatea „Pe Tine Te lăudăm”; voi v-aţi bucurat la împărtășirea slujitorilor şi a credincioșilor; voi aţi 
lăcrimat după Otpust, rămânând singuri în biserică, după plecarea credincioșilor, numai cu Dumnezeu 
Cel pururea prezent şi atotprezent, cu Maica Domnului şi cu toţi sfinţii. În voi a fost dorul cel mai aprins 
de la o Liturghie la alta; în voi a fost dragostea cea mai înflăcărată, de la o Evanghelie la alta; în voi a fost 
cutremurarea cea mai sfântă de la o Prefacere la alta. Adeseori i-aţi primit pe credincioșii veniţi, mai mult 
reci, de Paști și de Crăciun; mai mult căldicei, în Duminici și sărbători; mai mult absenţi la Praznice și zile 
sfinte. Glasul clopotelor v-a mângâiat; împietrirea credincioşilor v-a întristat; nepocăinţa oamenilor v-a 
mâhnit. De aceea, de câteva săptămâni, împietriţii și neatenţii oameni de până ieri, nu vă mai pot trece 
pragul; ușile bisericilor fiind încuiate, precum înaintea fecioarelor celor neînţelepte, din Pilda celor zece 
fecioare. Ploile Potopului au început, iar ușa corabiei lui Noe se încuie pe dinafară; apele morţii încep 
să crească; dealurile vor fi acoperite; munţii vor fi înecaţi; doar vârful Araratului eshatologic așteaptă 
corabia lui Noe și a Bisericii lui Hristos. Curcubeul legământului se va arăta în nori; mireasma jertfei lui 
Noe se va înălța spre cer; un Parastas tainic se va sluji neîncetat, pentru sufletele tuturor celor încununaţi 
cu moartea prin Coronavirus și înecaţi în apele acestor vremuri. 

De aceea, vă predic vouă, ziduri sfinte, pereţi cucernici, strane cuvioase ale lui David și scaune tăcute 
şi smerite ale vameșului. Plâng Sfinţii pe pereţii zugrăviți ortodox; se tânguiesc Potirele în Sfintele Altare, 
jelesc Praporii din naos; lăcrimează Icoanele de pe iconostas, pentru lumânările care nu se mai aprind; 
dar Crucea atotbiruitoare a lui Hristos se înalță mai presus decât toţi și decât toate valurile tulburi ale 
apelor vremurilor pe care le trăim. 

Preacucernice Ziduri, Preacuvioși Pereţi: lertaţi-ne pe noi cei ce am fost şi încă suntem doar „pereţi 

văruiţi”, în Biserica lui Hristos. 
E 


Ciumă şi rouă în Dacia: Înspre primăvara anului 2020 de după Întâia Venire a lui Hristos şi cu „o 
vreme și vremi şi jumătate de vreme” mai înainte de „plinirea vremii” celei de A Doua Veniri a lui Hristos, 
se împlini, ca niciodată până atunci, cuvântul Evangheliei de la Matei capitolul 24, versetele 7 și 8, despre 
„începutul durerilor” prin „foamete și ciumă și cutremure pe alocuri”. 

Ciuma se întinse ca focul în miriști, arzând şi iarba uscată de pe pajiști, iar apoi se ridică înspre pădurile 
de pe dealuri și munţi. Doar stâncile din vârful munţilor și lacurile glaciare dintre culmi nu fuseseră 
atinse de șerpii veninoși purtaţi de flăcările ciumei. Acolo răzbiră să ajungă preoţii lui Dumnezeu, sub 
călăuzirea lui Deceneu, împreună cu turma de credincioși dreptmăritori creştini, ca să se împlinească 
cuvântul din „Pomelnice pe coajă de copac”. 

De la Schitul din Munţii Retezat, Deceneu, ca mare preot dac al lui Dumnezeu, căută să le deschidă 
ochii preoţilor şi credincioșilor, făcându-i să le cadă solzii de pe ochi, precum lui Saul din Tars în Damasc, 
ca să poată vedea și contempla „Semnul Fiului Omului” de pe cer, ca deschizător și înaintemergător 
al fulgerului Parusiei Domnului. Așa cum evreii în pustie, fiind mușcaţi de șerpii veninoși își îndreptau 
privirea cu credinţă înspre Şarpele de aramă, ridicat de către Moise pe stâlp, tot așa creștinii ortodocși din 
Dacia, privind cu credinţă înspre „Semnul Fiului Omului” de pe cer, se vindecau de musșcăturile șerpilor 
veninoși, numiţi și „coronavirus” ai ciumei, celei îngăduite și trimise de Dumnezeu pentru păcatele 
oamenilor, în lume și în Dacia ancestrală, astăzi. Deși înlăuntrul bisericilor şi mănăstirilor lui Hristos 

din Dacia, Liturghia Darurilor mai înainte sfinţite și a Sfântului Vasile cel Mare, ca și a Sfântului loan 
Gurădeaur din ziua de Bunavestire, nu se mai puteau săvârși, începând cu a treia săptămână din Postul 
Mare, în jurul și împrejurul acestor sfinte locașuri, începu a se lucra mai cu osârdie, Liturghia închinării 
în Duh și Adevăr, prin credinţă, nădejde și dragoste, prin smerenie și tăcere şi mai ales prin Rugăciunea 
minţii şi a inimii: „Doamne lisuse Hristoase, Fiul lui Dumnezeu, miluiește-mă pe mine păcătosul”! 

Urcând înspre Schitul din Retezat, Deceneu cugeta întru sine: „Astăzi este nevoie mai mult decât 
oricând, din nou, de rugăciunea înlăcrimată şi îngenunchiată a Preacuviosului Părintelui nostru Arsenie, 
din altarul bisericii de la Drăgănescu, din seara unei zile de august 1968!” Deceneu descoperi sub Sfânta 
masă din biserica Schitului, potirul cel de aur, plin cu lacrimile rugăciunilor Părintelui nostru Arsenie 
Boca, pe care ridicându-l în mâini şi binecuvântând poporul lui Dumnezeu în semnul Sfintei Cruci, stropi 
cu busuiocul muiat în agheasma lacrimilor, întreg pământul ancestral al Daciei, în cele patru laturi, la 
răsărit şi apus, la miazăzi și la miazănoapte, înspre Sfânta Mănăstire a Prislopului. Apoi culese din pomul 
nevăzut la vieţii, un mănunchi de frunze, care, după cuvântul lui Dumnezeu din Apocalipsă 22, 2„slujesc 
la vindecarea neamurilor” — pentru tămăduirea sufletească și trupească și a neamului nostru daco- 
roman. Atunci și îndată, în cădelniţele de aur din sufletele tuturor credincioșilor daco-romani, se înalţă 
înspre tronul și altarul lui Dumnezeu din cer, precum pe vremea ciumei de la sfârșitul domniei lui David, 
din lerusalim, jertfa bineprimită și tămâia binemirositoare a rugăciunii lăuntrice și a închinării în Duh și 
Adevăr, integrată în Liturghia cosmică. 

După „trei zile” de ciumă în popor, care durară fiecare mai mult sau mai puţin de 24 de ore într-o zi, 
milostivindu-Se, Dumnezeu porunci îngerului arătat în văzduhul Daciei, să nu-și mai ţină sabia îndreptată 
înspre Dacia, ci s-o bage în teacă, ca semn al iertării poporului vinovat, dar care s-a smerit și s-a pocăit 
precum ninivitenii, în duh ortodox. O ploaie de har binecuvântată stinse focul aprins în miriștea Daciei 
şi un nor de rouă cerească, pogorât precum în cuptorul Babilonului, stinse puterea focului șerpilor 
veninoși ai virusului. Poporul Daciei răsuflă ușurat; învăţă lecţia și hotări să nu se mai joace cu Legile și 
Cuvântul lui Dumnezeu și să nu-l mai calce în picioare poruncile, date lumii prin Moise şi prin Evanghelia 
lui Hristos, și tâlcuite în Dacia, ca nimeni altul, de către Arhanghelul” de la Prislop. Izvoare de lacrimi de 
bucurie se revărsară din lacul Bucura al sufletului Daciei, pe feţele oamenilor. Poporul Daciei redeveni 
un popor ales, iar neamurile și țările din jur luară pildă și învăţătură de la acesta, în numele lui Hristos, 
înaintea tronului Judecăţii Căruia „se vor aduna toate neamurile”, ca să fie despărțiți unii de alţi, pentru 
totdeauna „precum desparte păstorul oile de capre”. 


xi 

LOCUL MEU ESTE ÎN CĂUȘUL DE AZUR 
AL PALMEI LUI DUMNEZEU“ 


Preot dr. IONEL POPESCU 
Vicar eparhial 


„În ce chip doreşte cerbul izvoarele apelor, aşa Te doreşte 
sufletul meu pe Tine, Dumnezeule” (Psalmul 41, 1). 


Pe poetul, prozatorul, eseistul și criticul literar Eugen 
Dorcescu nu l-am întâlnit de foarte multe ori, pe cărările 
acestei vieţi dăruite de Dumnezeu, însă mărturisesc acum, 
cu sinceritate, că toate întâlnirile noastre, „Aceste negrăite 
bucurii/Întreaga viaţă mă vor însoţi”!. Port în suflet, spre 
pildă, bucuria pe care am trăit-o în data de 2 februarie 1996 
la Caransebeș, când, în calitate de director al Seminarului 
teologic, am găzduit o amplă prezentare de carte organizată 
de editura Amarcord, la care au participat scriitorii timişoreni 
Cornel Ungureanu, G. |. Tohăneanu, Mircea Munteanu, Mircea 
Mihăieș şi, de bună seamă, Eugen Dorcescu. 

După stabilirea la Timișoara (1 iulie 2001), am avut 
posibilitatea de a afla mai multe despre „poetul social și 
religios, Eugen Dorcescu [...], cu surâsul său enigmatic pe buze, 
afabil ca întotdeauna, ducându-și înainte, cu sfială şi neclintită 
reculegere, povara propriei conştiinţe, ca și pe cea a propriei 
poezii, până la lumina sfântă a împlinirii sale spirituale, de la 
marginile nopții'”?. 

Mai întâi l-am cunoscut pe Eugen Dorcescu prin intermediul 
lucrărilor sale de referinţă, „uneori direct inspirate de texte 
biblice, alteori de lirica subiectivă în toată rotunjimea ei”, care includ „dimensiunea religioasă a omului 
alături de anxietăţile sau bucuriile lirice inevitabil prezente în orice poezie a lumii”5, apoi am avut 
negrăita bucurie de a-l întâlni față către față și de a descoperi că„poetul cu o smerenie fără egal” nu este 
un simplu „homo viator”, un simplu trecător prin lume, ci este o prezenţă luminoasă în viaţa culturală, 
socială, publicistică și bisericească a urbei de pe Bega. 

Ceea ce m-a frapat și m-a încântat, de la bun început, la Eugen Dorcescu este atitudinea sa creștin- 
mărturisitoare, fundamentată pe credinţa în Dumnezeu, frământările lăuntrice şi lupta sa cu sine însuși, 
pentru a se ridica deasupra teluricului. 

Intelectual creştin practicant, în strânsă legătură cu Biserica, Eugen Dorcescu mi s-a revelat ca un 
trăitor al adevărului credinţei, aflat, mereu , în stare de epectază, în căutarea și înţelegerea profundă a 
sensului vieții, aşa după cum, în chip minunat, scria Dostoievschi: „Taina existenţei umane nu constă în a 
trăi, ci a ști pentru ce trăieşti. Fără o rațiune precisă a rostului pe lume, în vecii vecilor omul n-ar accepta 
să trăiască”. 

Ancorat mereu în agora inefabilă a ideilor spirituale, Eugen Dorcescu se dovedește a fi un artizan 
al înălțimilor duhovniceşti, pentru care adevărata cunoaștere vine din iubire, iar iubirea este cel mai 
profund „act de cunoaștere” a lui Dumnezeu. 

* Diac. Marius Mircia, Un poet contemporan în căutarea sacrului (interviu), Ziarul „Lumina, Bucureşti, 11 iunie 2011. 

1Eugen Dorcescu, Epilog (Psalmul 22/23), în Nirvana, Ed. Mirton, Timişoara, 2014, p. 49. 

2 lon Arieșanu, Poezia lui Eugen Dorcescu, în vol. Eugen Dorcescu, Moartea tatălui, Ed. Marineasa, Timişoara, 2005, p. 


15-16. 
3 Virgil Nemoianu, Eugen Dorcescu la maturitate, în vol. Eugen Dorcescu, În piaţa centrală, Ed. Marineasa, Timişoara, 2007, 


p. 5. 
4 Arieşanu, p.5. 

Constatările acestea se desprind din întâlnirile avute cu Eugen Dorcescu la parohia noastră, Timişoara 
losefin, unde Domnia sa a conferenţiat despre stihuirea Psalmilor (pe care consilierul cultural de altădată 
al Arhiepiscopiei Timişoarei a refuzat să-i tipărească, motivând că nu sunt bani, iar „eu, stihuitorul, nu 
sunt teolog”5), a participat la dezvelirea și binecuvântarea unor busturi realizate de sensibilul, talentatul 
şi modestul său prieten, sculptorul, scriitorul şi dramaturgul Aurel Gheorghe Ardeleanu, despre a cărui 
operă a grăit atât de convingător, cu verva şi forţa oratorică bine cunoscute și recunoscute. 

Ziditoare întâlniri am mai avut, apoi, la filiala locală a Uniunii Scriitorilor, cu prilejul lansării unor cărți, 
inclusiv ale subsemnatului, în cadrul unor emisiuni televizate, la care am avut onoarea de a fi împreună 
cu dânsul şi cu stimata-i soţie și, mai cu seamă, la Centrul eparhial, pentru a retipări Pastoralele şi Predicile 
mitropolitului martir Vasile Lazarescu, admirabilă iniţiativă a doamnei conf. univ. dr. Mirela-loana Borchin- 
Dorcescu, îmbrăţişată din tot sufletul de soţul său Eugen Dorcescu. 

Prezentarea Pastoralelor şi a Predicilor mitropolitului Vasile Lazarescu, vrednic de cinstire și de 
pomenire, a avut loc, în prezenţa Înaltpreasfinţitului loan, la catedrala mitropolitană din Timişoara, pe 
care fostul ierarh bănăţean a ctitorit-o și sub altarul căreia îşi odihnește trupul, până la obşteasca înviere. 
Momentul lansării a fost emoţionant și impresionant, atât pentru urmașii ierarhului bănăţean, între care 
s-a aflat și Mirela-loana Borchin-Dorcescu, strănepoata sa, cât și pentru credincioşii prezenţi în număr 
mare, nu mai puţin pentru Eugen Dorcescu și pentru subsemnatul, împreună ostenitori la inspiratul 
proiect de punere în valoare a lucrărilor rămase de la acest ierarh cărturar al Banatului. 

Comemorarea mitropolitului Vasile Lazarescu la 50 de ani de la plecarea sa la ceruri, ținută în satul 
său natal Cornești (fost Jadani), a fost un alt moment de suflet, înfrumusețat de participarea Părintelui 
Mitropolit loan, a clericilor din administraţia eparhială, a părinţilor protopopi și a preoţilor din parohiile 
vecine, a credincioșilor din parohie, a nepoților și strănepoţilor din localitatea natală a mitropolitului, 
cărora s-a alăturat şi familia Borchin-Dorcescu. 

De la acestmoment comemorativ, mi-au rămas în suflet cuvintele poetului Eugen Dorcescu, străbătute 
de fiorul emoției, pe care le consemnez pentru posteritate: „Mitropolitul Vasile Lazarescu a fost oștean 
vrednic şi o căpetenie înţeleaptă în trupele de elită ale Împăratului slavei, lisus Hristos. A luptat lupta 
cea bună, a săvârșit călătoria — cum spunea apostolul Pavel și s-a jertfit pentru valorile naţionale și cele 
creştine. Și a biruit. Drumul său este un drum al Crucii”. 

O altă temă a întâlnirilor și a dialogurilor noastre a fost dedicată dorinţei scriitorului Dorcescu de a-și 
dona manuscrisele bibliotecii Arhiepiscopiei Timișoarei. De altfel, preocuparea lui Eugen Dorcescu „de 
a face ordine în manuscrise și, eventual, de a le preda unei biblioteci” este mai veche€ și apare de mai 
multe ori în jurnalul său. 

După expunerea acestei onorante dorințe, ne-am pus de acord şi preţioasele sale manuscrise (Psalmii 
în versuri, Ecclesiastul în versuri, Pildele în versuri, Poezii publicate (manuscrise olografe), Cronică — versuri, 
Cărţi de poezie (manuscrise), Moartea tatălui, în Piaţa Centrală, Drumul spre Tenerife, Basme și povestiri 
feerice, Piticul arămiu, Elegiile de la Bad Hofgastein, Traducere Pierre Loti, Doamna Crizantema) îmbogăţțesc 
şi împodobesc colecţiile și fondurile bibliotecii noastre eparhiale. 

Întrebat asupra motivului care l-a determinat să doneze o parte din lucrările şi manuscrisele sale 
bibliotecii Centrului eparhial din Timişoara, Eugen Dorcescu a răspuns: „Opera mea - atâta cât este și 
cum este — are o justificare, o semnificaţie, o factură spirituală. Așadar, mi s-a părut cu totul în firea şi în 
logica intimă a lucrurilor ca mărturia olografă a muncii (a slujirii mele) scriitoricești, întinsă pe mai multe 
decenii și însumând un număr de cărți, să fie așezată, de la un anumit moment, sub veghea, sub purtarea 
de grijă a Bisericii - a Mitropoliei Banatului, căreia îi sunt recunoscător că mi-a acceptat donația. Am 
îndrăznit întotdeauna să cred că locul meu, al familiei mele, al cărţilor mele este sub streașina Bisericii, 
în căușul de azur al palmei lui Dumnezeu. Această modestă donaţie nu este altceva decât o discretă 
mărturie de credință”, conchide scriitorul. 

În altă ordine de idei, distinsul versificator al cărţilor biblice sapienţiale, Eugen Dorcescu mi-a făcut 
bucuria de a-mi oferi, nu de mult, Îngerul adâncului. File de jurnal, „cartea vieţii mele”, (dedicație), pe 
care nu am citit-o cu „ochi de scriitor”, ci cu ochi de teolog și de slujitor al Bisericii. Mărturisesc, așadar, 
dela bun început, că Îngerul adâncului este pentru mine, ca preot, o revelaţie. Sunt profund impresionat 
de faptul că, în aceast jurnal voluminos, autorul îşi mărturisește, sincer şi cu bucurie, credinţa care 

5 Eugen Dorcescu, Îngerul adâncului - Pagini de jurnal (1991-1998), Ed. Mirton, Timișoara, 2020, p. 39. 

6 Ibidem, p. 252. 


7 Mircia, op. cit. _ 
8 Mirela-loana Dorcescu, Opera totală, în vol. Îngerul adâncului, p. 10. 

i-a luminat cărările vieţii și l-a ajutat să biruie nu puţinele încercări prin care a trecut. De altfel, Eugen 
Dorcescu nu-și poate imagina viaţa fără credinţă, fără spiritualitate și fără morală creștină. Trăitor într-o 
lume tot mai seculară și tot mai văduvită de valori morale, creştine și culturale, „poetul anahoret, avid de 
libertate, liniște și singurătate” citește „impasibil Biblia” şi îşi transformă casa într-o „chilie [...], în care au 
loc epifanii”?. 

Îndurerat de spectacolul dezarmant şi chiar trist pe care-l oferă societatea post-decembristă şi de 
decăderea morală tot mai vizibilă, poetul, scriitorul, omul de cultură, credinciosul Eugen Dorcescu se 
refugiază din tumultul lumii în liniștitoarea descifrare a tainelor scripturistice, asupra cărora meditează 
îndelung, pentru a ajunge la cunoașterea lui Dumnezeu prin credinţă şi la asemănarea cu EI, adică la 
dobândirea mântuirii. 

„Fără Dumnezeu, omul se smintește” afirmă intelectualul creştin Eugen Dorcescu şi, asemeni unui 
teolog, precizează: „Credinţa e forma cea mai de sus, cea mai evoluată a științei, a cunoaşterii”!0. 

Biblia este pentru el „Cartea Cărţilor”, cartea de suflet, Cartea care îl hrăneşte spiritual, atunci când, 
în „chilia” sa, în „cămara” sufletului său, petrece clipe de isihie, în rugăciune și meditaţie duhovnicească. 
Pacea lăuntrică, isihia îl preocupă, de altfel foarte mult, de aceea își doreşte ca ea „să fie emblema 
bătrâneţii” sale'!. Confesiunile sale, pe alocuri tulburătoare, sunt o oglindă a frământărilor sale lăuntrice, 
a momentelor în care se caută pe sine, caută sensul vieţii și descoperă, precum Goethe, că „două suflete 
locuiesc în pieptul meu”. Pesimismul care pare să-l copleșească, uneori, neliniştile cotidiene, tensiunea 
interioară sunt depăşite „citind Cartea și ascultând seraficele cântări bizantine”!? de la catedrala 
mitropolitană. 

Legătura spirituală a scriitorului creştin Eugen Dorcescu cu impresionantul lăcaş mitropolitan al 
Banatului este impresionantă. În catedrală se regăseşte pe sine, se întoarce către omul lăuntric, zidit 
după chipul lui Dumnezeu, se primenește şi se întărește prin lucrarea Liturghiei şi prin primirea Sfintelor 
Taine, după cum însuși mărturisește: „Toamnă frumoasă. Un dram de iubire mi se instalează parcă în 
suflet. Am fost la Catedrală azi, de dimineaţă. M-am spovedit şi m-am împărtășit... Acum mă simt mai 
pur. Ciudat a fost că, apropiindu-mă de Catedrală, am înaintat greu, foarte greu. Ca și când ceva, cineva 
ar fi dorit să mă întorc din drum, să renunţ. M-am dus totuși, am împlinit ce-mi pusesem în gând. Și ce 
eliberare apoi”.!* 

Intelectual creştin, dedicat cu trup şi suflet unei intense, migăloase şi admirabile munci de versificare 
a câtorva cărţi biblice, Eugen Dorcescu consideră că, „în prezent, poate una din cele mai mari nenorociri 
ale noastre rămâne aceea că elita, intelectualitatea, e atee. Mai mult intelectualii sunt mândri de ateismul 
lor considerând virtute această infirmitate gnoseologică'*, așa, după cum și-a definit și cunoscutul filozof 
Friedrich W. Nietzsche necredinţa sa. 

Eugen Dorcescu nu se ascunde și nu se rușinează să-și mărturisească, hotărât, fără dubii, credinţa sa, 
calitatea sa de membru al Bisericii: „Eu sunt creștin. Eu sunt poet creştin. Eu sunt poet mistic”'5. Când 
simte că îi dă târcoale sentimentul inutilităţii și al irosirii, „credinţa e singurul reazem [...]. Credinţa este 
coroana de aur a inteligenţei”!s. 

Credincios practicant, Eugen Dorcescu regretă „întârzierea cu care m-am iniţiat în Scripturi. Am dorit 
de copil să citesc Biblia, dar n-am început lectura ei sistematică decât după terminarea facultăţii”. 

Biblia și Catedrala sunt cei doi stâlpi pe care se sprijină în momentele grele ale vieţii, sunt cei doi luceferi 
spirituali care-i luminează sufletul și-l transpun pe celălalt tărâm al existenţei. „Am plecat spre catedrală 
- mărturiseşte scriitorul Dorcescu - și am rămas, ca de obicei, să luăm anafură. Am mestecat-o încet, în 
fața altarului. Duminica trecută am trăit o puternică emoție (transă?, extaz?), în timp ce gustam anafura. 
Am avut simțământul adânc, total, nespus de concret, al împărtășirii, al părtășiei, al tainei, al participării 
mele la mister, al răpirii și, poate, al salvării mele. Câteva clipe. Câteva secunde, când, aparţinând lumii, 
nu-i mai aparții. lar apoi, revenind, nu mai ești același. Fiindcă acele câteva clipe schimbă în tine totul. 


9 Mirela-loana Dorcescu, op. cit., p. 11-12. 
10 Îngerul adâncului ..., p. 105 și 141. 

11 Ibidem, p. 409. 

12 Ibidem, p. 273. 

13 Ibidem, p. 404. 

14 Ibidem, p. 416. 

15 Ibidem, p. 487. 

16 Ibidem, p.481. 

17 Ibidem, p.461. 

În tine şi în afara ta”. 

Inefabila revelaţie trăită de Eugen Dorcescu în Catedrala mitropolitană din Timișoara îmi readuce în 
memorie impresionantele trăiri avute de sfântul apostol Pavel, mărturisite, cu smerenie, credincioșilor 
din Corint: „Cunosc un om în Hristos, care acum paisprezece ani — fie în trup, nu ştiu, fie în afară de trup, 
nu ştiu, Dumnezeu ştie — a fost răpit unul ca acesta până la al treilea cer [...]. Că a fost răpit în rai şi a auzit 
cuvintele de nespus, pe care nu se cuvine omului să le grăiască ... (II Corinteni 12, 2-4). 

Poetul Eugen Dorcescu, pentru care poezia este ca o rugăciune, a trăit momente cutremurătoare. 
A simţit că Dumnezeu lucrează în El, că, punându-și în lucrare harul primit, „nu mai trăieşte el, ci 
Hristos trăieşte în el” (Galteni 2, 20). Trăitor profund al adevărului credinţei, cunoscător al perceptelor 
evanghelice, scriitorul Dorcescu constată că „sunt multe probele pe care un creștin (și un poet creștin) 
trebuie să le treacă. Și nu uşoare, pentru o fiinţă lâncedă cum e omul: credinţa într-un Dumnezeu nevăzut, 
recunoașterea, în fața Lui, în faţa Treimii, a greșelilor omenești, iubirea aproapelui, indiferent ce face 
şi cum arată, viețuirea permanentă (cvasipermanentă în Duh). Studiul Scripturii. Părtăşia cu Biserica. 
Acordul între credinţa sa, arta sa și viaţa sa”'?. Un adevărat program duhovnicesc, potrivit nu doar pentru 
un credincios mirean, ci și pentru un slujitor al Bisericii. 

Prin părtășia şi împărtășirea în Biserică, Eugen Dorcescu a statornicit, de-a lungul anilor, relaţii 
spirituale, culturale și afective cu mulţi slujitori bisericeşti: ierarhi (Nicolae Corneanu, Bartolomeu Anania, 
Emilian Birdaș, Teoctist Arăpașu), profesori de Teologie (Nicolae Neaga, loan Bude, Eugen Jurca), preoţi 
(Ilie Maier, Vasile Sechereș, loan Popeţi, Theodor Damian din New York), cu clerici foşti deţinuţi politic 
(loan Negruţiu, Teodor V. Damșa, Gheorghe Calciu Dumitreasa). 

Ales membru în Adunarea Eparhială, Eugen a creat o punte solidă de legătură între Biserică și Cultură, 
între slujitorii Bisericii și oamenii de cultură, împreună conectaţi la opera spirituală de desăvârşire a fiinţei 
umane prin viața spirituală și prin cultură, potrivit principiului:„sufletul culturii este cultura sufletului”?0. 

Lectura cărţii Îngerul adâncului. Pagini de jurnal (1998-1991) conturează personalitatea cu totul 
deosebită a autorului, cu gândurile, zbuciumările, nemulţumirile, căutările, legăturile cu elita intelectuală 
a Timişoarei, reflecţiile sale memorabile, creaţiile minunate pe care le dăruieşte contemporanilor și 
posterităţii, împreună cu atașamentul și dragostea sa faţă de Sfânta Scriptură și de spiritualitatea creștină, 
fiind, totodată și o sursă bogată de informaţie despre perioada post-decembristă de la Timișoara, cu 
toate neajunsurile și frământările ei. 

Impresionante sunt, apoi, destăinuirile sale personale despre comuniunea inter-familială, dragostea 
şi grija aparte faţă de soţie și de părinţii de lângă Hobiţa nemuritorului Brâncuși, bucuriile trăite cu familia 
în concediile efectuate la Predeal și la Clopotiva, în Ţara Hațegului. 

Uneori critic şi chiar necruţător cu viciile, scăpările, incompetenţele, intrigile anumitor colaboratori, 
Eugen Dorcescu și-a păstrat verticalitatea morală și spiritul academic, a refuzatfuncţiile oferite și a preferat 
să-şi trăiască viața modest, în singurătate adeseori, în lumea ideilor înalte și a cărţilor, în demnitate, în 
rugăciune și isihie, aşa cum însuși mărturisește: „Stau la masă, cu noul volum alături, cu Ecclesiastul în 
dreapta, cu Biblia în faţă. Ca de obicei. Pildele (dactilograma) sunt în stânga, plasate simetric faţă de 
Ecclesiast. Lângă Biblie e crucea de lemn, cumpărată acum vreo doi ani la Catedrală, și o vază, de care se 
sprijină o filă subţire de hârtie cu citatul 3, 23-24 din Coloseni”?!. 

Pentru final, aş fi dorit să găsesc, în adâncul sufletului, un șirag de mărgăritare care să surprindă 
frumuseţea, profunzimea și măreţia Îngerului adâncului, structurat pe capitole cu denumiri biblice mai 
mult decât sugestive. Întrucât nu am reușit să însăilez un cuvânt pe măsură, Vă rog să-mi permiteţi 
MAESTRE - dacă vă pot numi așa - să închei cu un citat minunat în care grăiţi, ca nimeni altul, despre 
sătenii străvechiului sat, Clopotiva, în care am copilărit, din rândul cărora fac parte și neamurile mele: 
„„. Mă gândesc că pe noi, pe toţi, ne salvează, poate, de mânia divină, acele femei simple din Clopotiva, 
pe care le-am văzut, de Rusalii, la Cincizecime, îndreptându-se curate, smerite, înnobilate de credință, 
mergând grăbite, cu trandafiri în mână, spre biserică”. 


18 Ibidem, p. 463-464. 

19 Ibidem, p. 488. 

20 Die Seele der Kultur ist die Kultur der Seele, cf. A. Rademacher, art. in „Lexikon fir Theologie und Kirche”, t. VI, Freiburg im 
Breisgau, 1934, col. 292. 

21 Ibidem, p. 492. „Orice aţi face, lucraţi din toată inima, ca pentru Domnul și nu ca pentru oameni, bine știind că de la 
Domnul veţi primi răsplata moștenirii, căci Domnului Hristos slujiţi” (Coloseni). 

22 Ibidem, p. 302. 

MARGINA - BISERICĂ, ŞCOALĂ 
ȘI COMUNITATE. REPERE ISTORICE 


Prof. dr. DUMITRU TOMONI 

Localitatea, al cărei nume provine din așezarea ei la marginea Banatului, în vecinătatea judeţului 
Hunedoara, este situată în extremitatea estică a judeţului Timiș, la 7 km spre răsărit de Făget, pe valea 
Begheiului. Cele mai vechi urme de locuire sunt din epoca bronzului, mai precis din a două jumătate 
a mileniului II î. Hrs!. Prima informaţie documentară despre zonă datează din anul 1288, când banii 
Severinului, Mihai şi Velici donează posesiunea Icuş surorilor mai mari, Ecaterina şi Agnes?. La 22 
septembrie 1365, cu ocazia unei alte donaţii făcute de regele Ungariei Ladislau | (1342-1382) este 
amintită pentru prima dată localitatea Margina, parte componentă a districtului Icuş?. De-a lungul 
anilor localitatea a fost consemnată în diferite forme: 1365 Margina, 1366 Marsina, 1405 Morsyna, 1439 
oppidum Marsina, 1448 Mursina, 1596 castellum Marsina, 1605 castellum Marchina, 1617 castellum et 
oppidum Marezina, 1620 oppidum Marczina, 1828 Marzsina, 1851 Marsina.* 


În anul 1439 este amintită cetatea Margina care împreună cu întregul district Icuş vor trece în 
proprietatea lui lancu de Hunedoara și evident în componenţa domeniului Hunedoarei5. După moartea 
lui lancu de Hunedoara, domeniul a intrat în posesia fiului său Matia Corvin, iar din 1490 în posesia fiului 
său nelegitim, loan Corvin. Timp de aproape două secole cetatea Margina cunoaște o perioadă de mari 
frământări fiind în stăpânirea principilor transilvăneni, turcilor sau habsburgilor, fiind distrusă în anul 
1699 în urma tratatului de la Karlowitz. 

În anul 1554 Margina avea 130 de case, în 1569, 84 de case, în 1579, 65 de cases și în 1776, 58 de 


1loan Bejinariu, Contribuţii la cunoașterea patrimoniului arheologic al Banatului de nord-est. Cercetările arheologice preven- 
tive de la Margina (judeţul Timiș) în anul 2014, în „Restituiri bănăţene”, VII, 2019, Timişoara, Editura Eurostampa, 2019, p. 29-46 

2E. Hurmuzaki, N. Densușianu, Documente privitoare la istoria românilor, vol. 1/2, București, 1890, p. 140 

3loan Lotreanu, Monografia Banatului, vol. |., Timișoara, 1935, p. 270 

4Coriolan Suciu, Dicţionar istoric al localităţilor din Transilvania, vol. 1, Bucureşti, Editura Academiei, 1968, p. 378; loan 
Haţegan, Dicţionar istoric al așezărilor din Banat: sec. XI-XX. Atestări documentare și cartografice, Timişoara, Editura Artpress și 
Banatul, 2013, p. 244 

5 Petru Ursulescu, Banatul de nord-est în secolele X-XVI, Timişoara, Editura Orizonturi Universitare, 2005, p. 134 

6 Egel Pâl, A Temesvari es Moldovai szandzsak torokkori telepulesei (1554-1579), Szeged, 1996, p. 177-180 

case”. În anul 1880 avea 113 case şi 511 locuitori, din care 511 ortodocși; în 1900 avea 125 de case și 
557 locuitori, din care 503 ortodocși; în 1910 avea 155 de case și 685 locuitori, din care 571 ortodocși'9; 
în 1930 avea 914 locuitori, din care 629 ortodocşii; în 1992 avea 1031 locuitori, din care 967 români'3; 
în 2002 avea 964 locuitori, din care 658 ortodocși':; în 2011 avea 953 locuitori, din care 745 ortodocși!?. 

Din punct de vedere administrativ, în secolele XV-XVII făcea parte din districtul Margina, la sfârșitul 
secolului al XVII-lea din districtul Făgetului', după instaurarea stăpânirii habsburgice în Banat aparţinea 
districtului Lugoj și cercului administrativ Făget!$, în 1779 făcea parte din comitatul Caraş, plasa 
Căpâlnaș?”, iar după 1881 din comitatul Caraș-Severin, plasa Făget. De la 1919 face parte din județul 
Caraș-Severin, plasa Făget, notariatul cercual Coșava 15. Prin Legea pentru unificarea administrativă din 
14 iulie 1925, pusă în aplicare în anul următor, Margina făcea parte din judeţul Severin, plasa Margina 
(1926-1929), apoi plasa Făget (1929-1939), din 1939 devine reședința plășii Margina, iar din 1950 devine 
reşedinţa comunei cu același nume!?. 

Fiind aşezată la graniţa dintre Banat şi Ardeal, Margina a fost şi locul unor importante evenimente 
politice: răscoala de la 1784, condusă de Horea, Cloșca și Crișan, Revoluţia română de la 1848-1849, 
Marea Unire din 19182, Primul Război Mondial, Al Doilea Război Mondial etc. 

Un rol important în viaţa comunităţii l-a avut Distileria chimică de lemn, înfiinţată în anul 1912, cea 
mai importantă investiţie din istoria localităţii, acum abandonată. 


BISERICA ORTODOXĂ 


Potrivit tradiţiei, în apropiere de cetatea Margina, se afla în 
hotarul actual al localităţii Sinteşti, o veche mănăstire, căreia 
credincioșii îi spuneau „Sânta” (Sfânta), care a fost şi biserică 
pentru localităţile Margina, Sintești și Zorani, având hramul 
Sfânta Paraschiva. Din cauza inundaţiilor râului Bega, această 
biserică s-a mutat „În central hotarelor Sânteni, Margina și 
Zorani'?!, la ieşirea din din satul Margina, pe drumul comunal 
Margina-Sintești, la locul numit „gomilă”2. 

Cea de-a doua biserică a fost construită în 22 martie 1737, 
conform inscripţiei săpată în prestolul de gresie al altarului, 
în locul numit „Ocolitura lui Ilişoni”. Odată cu sistematizarea 
aşezării, intervenită la sfârşitul secolului al XVIII-lea, a fost 
adusă pe vatra actuală, în mijlocul cimitirului de la extremitatea 
nordică a satului. După 1938, când se termină noua biserică de 
zid, vechiul lăcaș devine capelă de cimitir, servind şi ca biserică 


7 |. D. Suciu, Radu Constantinescu, , Documente privitoare la istoria Mitropoliei Banatului, vol. |, Timişoara, Editura Mitropo- 
lia Banatului, 1980, p. 377 

8 Recensământul din 1880. Transilvania, coordonator Traian Rotariu, Bucureşti, Editura Staff, 1997, p. 342 

9 Recensământul din 1900. Transilvania, coordonator Traian Rotariu, Bucureşti, Editura Staff, 1999, p. 590-591 

10 Recensământul din 1910. Transilvania, coordonator Traian Rotariu, Bucureşti, Editura Staff, 1999, p. 572-573 

11 Recensământul din 1930. Transilvania, coordonator Traian Rotariu, Presa Universitară Clujeană, 2011, p. 594-595 

12 Varga E. Arpâd, Statistică recensăminte după limba maternă și naționalitate, jud. Timis, p. 50 (http://www.kia.hu/konyvtar/ 
erdely/erdstat/tmetn.pdf) 

13Napoleon Ceaușescu, Mărioara Ceaușescu, Monografia comunei Margina, vol.l, Ediţia a II-a, Lugoj, Editura Nagard, 2013, 
p. 45 

14Ibidem, p. 46 

15 Pavel Binder, Lista localităţilor din Banat de la sfârşitul secolului al XVII-lea, în „Studii de istorie a Banatului”, vol.I, Timişo- 
ara , 1970, p. 66 

16 J.J. Ehrler, Banatul de la origini până acum (1774). Prefaţa, traducere şi note de Costin Feneşan, Timişoara, Editura Facla, 
1982, p.141 

17 Maria Vertan, Organizarea administrativ-teritorială a Banatului istoric în perioada 1716-1860, în, „Analele Banatului”, s.n., 
arheologie - istorie, XXI, Timişoara, 2013, p. 366 

18 C. Martinovici și N. Istrati, Dicţionarul Transilvaniei, Banatului și celorlalte ţinuturi alipite, Cluj, Institutul de arte grafice 
„Ardealul”, 1921, p.18 

19Dumitru Tomoni, lon Căliman, Monografia Făgetului, Timișoara, Editura Eurostampa, 2017, p. 153 

20 Dumitru Tomoni, Paşaport pentru istorie. Credenţionalele bănăţene de la Alba Iulia, Timişoara, Editura Eurostampa, 2019, 
p. 97-101, 177 

21 Partenie Gruescu, Sintești, teritoriul, locul și cercul satului, în „Revista Institutului Social Banat-Crişana”, an. XIII, septem- 
brie-decembrie 1944, p. 295. 

22 Napoleon Ceauşescu, Monografia comunei Margina, vol. IV, Lugoj, Editura Dacia Europa Nova, 2004, p. 69 

parohială pentru satul Zorani.2 

Biserica de lemn cu hramul 
„Cuvioasa Paraschiva” este construită 
în plan dreptunghiular cu absida 
poligonală nedecroșată. Tălpoaiele 
masive, cu secțiunea de 0,45x0,30 m, 
sunt aşezate peste un fundament și 
un soclu scund din piatră de carieră. 
Pereţii sunt ciopliţi din bârne masive 
de stejar, și după reparația din 1924, 
sunt acoperiţi la exterior cu lipitură 
de pământ. 

Fotografiile şi studiile făcute de 
loachim Miloia ne dau informaţii 
atât despre existenţa unei clopotniţe 
susținută pe patru stâlpi masivi de 
zidărie, situată în partea sudică a 
monumentului, cât și despre pictura 
din tindă și altar, acoperită cu var la 


începutul dictaturii comuniste.2 

În urma cercetărilor făcute, Rodica Vârtaciu demonstrează că biserica 
de la Margina a fost pictată în deceniul trei al veacului al XIX-lea sau cel 
mai târziu la începutul deceniului următor de către Lazăr și Gheorghe 
Gherdanovici, tatăl și fiul.% 

Iconostasul are uşile împărăteşti din lemn de tei, sculptate în manieră 
barocă, în care sunt pictaţi Sf. Pavel în stânga și Sf. Petru cu cheile raiului 
în dreapta. Cele patru icoane împărătești înfăţişează de la stânga la 
dreapta, pe Sf. Nicolae, Maica Domnului cu pruncul, lisus Împărat și 
Sf.loan Botezătorul. Pe spatele icoanei Sf.loan Botezătorul s-a semnat 
Gheorghe Gherdanovici „moaler neunit din Vârșeț”, iar pe cea a Mariei s-a 
semnat Lazăr Gherdanovici.2$ 

În biserică s-a păstrat un clopot valoros, cu inscripţie din 1720, „plătit 
de popa Mihai”, socotit ca cel mai vechi clopot păstrat la bisericile de lemn din Banat și o cruce de lemn 
prinsă în peretele sudic din a cărei 
inscripţie aflăm că un preot loan 
a păşit în lumea celor drepţi la 26 
aprilie 1714. 

O reparaţie capitală s-a facut in 
1899 cand s-a refacut acoperișul, 
s-a podit şi s-au confecţionat 
scaunele, o alta in anul 1934 cu 
ocazia sărbătoririi a 200 de ani de 
existență, cand s-a curăţit pictura 
de fumul provenit de la lumânări. Ș 
După declararea sa ca monument | 
istoric s-au mai executat lucrări 
de reparaţii în anii 1976 si 1995. 0 
restaurare radicală s-a desfășurat în 
anii 2012-2014”. 


23 Nicolae Săcară, Bisericile de lemn ale Banatului, Timişoara, Editura Excelsior, 2001, p. 84. 

24http://www.blogprinvizor.ro/2012/12/16/biserica-de-lemn-din-margina-1737-timis/. 

25 Rodica Vârtaciu, Centre de picturăromânească din Banat însecolul al XIX-lea, Timişoara, 1997, p. 33-35. 

26loachim Miloia, La marginea Banatului, în „Luceafărul”, an. IV, seria a II-a, nr.1-2, 1937, p.6. 

27 Bujor Păcurar, loan Cipu, Dumitru Tomoni, Monografia protopopiatului ortodox român al Făgetului. 300 de ani de existenţă 
atestată, Timişoara, Editura Învierea, 2016, p. 480 

Construcţia bisericii actuale cu hramul „Nașterea Maicii Domnului” a fost începută în anul 1935 şi 
finalizată în 1938, când a fost și sfinţită de către Vasile Lazarescu, episcopul Caransebeşului. Realizată după 
proiectul arhitectului Rudolf Rinnerer, supervizat și de loachim Miloia, directorul Muzeului Banatului și 
Victor Vlad, profesor la Institutul Politehnic Timișoara, biserica din Margina (cu dimensiunile 24,5 x 14,6 
m și înălţimea la turlă de 25 m) a fost una dintre cele mai frumoase biserici bănăţene din perioada 
interbelică. În formă de cruce, cu turlă pe naos, zidurile masive de piatră sunt aşezate pe fundaţii adânci 
de trei metri din piatră şi beton armat. Cele trei turle sunt acoperite cu tablă și străjuite de cruci mari din 
metal. Cele trei clopote au fost turnate din bronz și argint de firma „Fiul lui Antoniu — Anton Navotny”din 
Timişoara și armonizate de compozitorul Sabin Drăgoi. Mobilierul, catapeteasma aurită și candelabrul 
au fost realizate de către sculptorul timișorean Ștefan Gajo, 
în stil brâncovenesc?. 

Atât pictura cât și zugrăvirea interioară au fost realizate 
de către Ştefan Sklenarcech şi fiul său, tot Ştefan. Întreaga 
pictură este în ulei, predominând culoarea bordo. Pe bolta 
altarului, într-un tablou mare regăsim pe „Maica Domnului 
cu Pruncul”, în centrul calotei „Ochiul lui Dumnezeu”, iar în 
interior „Sfânta Treime”. Podeaua este lucrată din mozaic cu 
forme geometrice regulate. 

Gardul ce înconjoară biserica și porțile, sunt din fier forjat, 

şi are fudaţia de piatră, fugluită cu ciment. Valoarea totală a 
3] cheltuielilor s-a ridicat la suma de 2,7 milioane lei. 
i La cinci decenii de la prima sfințire, biserica a fost 
resfințită la 30 octombrie 1988 de către mitropolitul Nicolae 
Corneanu, cu ocazia binecuvântării lucrărilor de reparații 
capitale în exterior. 

Casa parohială a fost achiziționată de parohie în 1973, 
până atunci nefiind necesară datorită faptului că preoții 
erau localnici sau căsătoriţi în localitate. După 1999, casa a 
fost renovată și modernizată. 

Parohia Margina a deţinut valoroase cărţi bisericești de patrimoniu: Palia de la Orăștie (1582), Pravila 
mică, Govora (1640), Carte românească de învăţătură (1643), Evanghelie învăţătoare, Govora (1642), 
Apostol, București, 1683, Molitvelnic, Alba Iulia, (1689), Octoih, Râmnic, (1750), Triod, Râmnic, 1761, 
Octoih, Râmnic, 1763, Psaltire, Râmnic, 1764, Penticostar, Râmnic, 1767, Apostol, București, 1774 etc?. 

De-a lungul timpului, mărginenţii s-au bucurat 
de vizitele ierarhilor bănăţeni, ce au slujit la cele PESE 
două biserici: episcopul Miron Cristea(1911), 
episcopul Vasile Lazarescu (1934, 1938), 
mitropolitul Nicolae Corneanu (1988, 1995) şi 
mitropolitul loan (2015). 

Cor. În anul 1895 s-a înfiinţat un cor bărbătesc 
care, în anul 1900 devine mixt sub conducerea 
învățătorului Simeon lonașiu. Desfiinţat în anul 
1924, corul şi-a reluat activitatea în anul 1935 sub 
conducerea lui Gheorghe Ghiorghiu de la Fabrica 
Margina. Până în anul 1965 corul a mai fost dirijat 
de învățătorii lon Dordea (1941-1945), Cornel 
Birăescu (1947-1949) și Valeriu Schelegia (1954- 
1955)% 

Monumente. În faţa primăriei vechi s-a ridicat în 
perioada interbelică o troiță de lemn în memoria eroilor căzuţi în Marele Război. În anul 2004, primăria 
Margina a ridicat, în centrul localității, monumentul „Crucea Recunoștinței”, în memoria eroilor căzuți în 

28Napoleon Ceauşescu, Monografia..., vol. IV, p. 82-100 

29 Bujor Păcurar, loan Cipu, Dumitru Tomoni, Monografia ..., p. 261-269; lon B. Mureșianu, Cartea veche bisericească din 


Banat, Timişoara, Editura Mitropolia Banatului, 1985, p. 207-209 
30 Bujor Păcurar, loan Cipu, Dumitru Tomoni, Monografia ..., p. 243 

cele două războaie mondiale. 

Succesiunea preoților. Potrivit informaţiei dată de Napoleon Ceaușescu, neconfirmată de alte surse, la 
începutul secolului al XVI-lea, documentele istorice îl citează pe popa Ştefan, frate cu Gaşpăr Marsinay, 
care încearcă să-l înduplece pe margraful George de Brandenburg să vândă cetatea din Margina și toate 
posesiunile ce le moștenise de la soţia sa Beatrice de Frangepan lui lon Zapolya. Acest popa Ștefan ar fi 
fost preot la biserica din cetate*!. 

Popa lon, sfințit după 1700 și îngropat la 1714 este 
amintit de Partenie Gruescu. 

La 1737, data primei atestări documentare a bisericii 
monument istoric, este scris pe pristolul de gresie din 
altar numele preotului Gioca sau Munteanul, interpretat 
de loachim Miloia drept Jurca Munteanul. 

Teodor Martinovici (1770-1797) a consemnat în 1777 
pe un Triod de Râmnic informaţii despre preţul cărţilor 
bisericești. 

George Popovici (1797-1810), se presupune a fi fiul lui 
leremia Popovici, preot în Siteşti la 1777%. 

lon Dragomir (1810-1826). Numele lui se găsește scris 
pe o carte bisericeașcă transmisă urașşilor. 

Vasile Matei (1826-1868). Numele lui se găseşte scris 
pe un Triod din 1761. În anul 1862 îl găsim preot la Sinteşti. 

loan Matei, fiul lui Vasile Matei, a absolvit Institutului 
teologic din Arad în anul școlar 1844/1845. A fost învățător, 
capelan (1866-1868) și preot (1868-1897). A completat cu 
responsabilitate atât registrul de protocoale, cât și pe cel 
de venituri și cheltuieli până în anul 1896. 

Serafin Băian, capelan (1895-1899) și preot (1899- 
1944) în Margina, s-a născut la 14 noiembrie 1872, în 
Margina. Și-a făcut studiile la Margina, Făget şi la Institutul 
Pedagogic și Teologic din Caransebeş. S-a implicat în 
mișcarea naţională din zona Făgetului, iar în anul 1917 a 
fost închis la Seghedin, alături de ginerele său lon Clopoţel. Fiind unul dintre cei mai valoroși slujitori ai 
bisericii din Margina, a avut şi merite deosebite în zidirea localului şcolii confesionale (1912) și a bisericii 
actuale. Pentru meritele sale, în 3 iunie 1933, prin Decret regal, regele Carol al II-lea i-a conferit Ordinul 
„Coroana României în gradul de Cavaler”. A decedat în anul 1953 și a fost îngropat în cimitirul parochial*?. 

Dimitrie Nicoară, preot în Fărășeşti (1937-1939), Bătești (1939-1942), pe frontal antisovietic (1942- 
1944) şi Margina (1944-1971). A slujit şi la biserica din Groşi. S-a născut în Sintești la 25 mai 1924. Școala 
primară la Sintești, Liceul „Coriolan Brediceanu” Lugoj și Institutul Teologic Caransebeș. A decedat în 
septembrie 1971, în preajma hramului bisericii, şi a fost înmormântat în Timişoara. 

Vasile Vuici (1972-1974). S-a născut în Voiteni, jud. Timiș, în 18 ianuarie 1945. Școala primară o face 
în localitatea natală, apoi continuă studiile la Seminarul Teologic din Caransebeş și la Institutul Teologic 
din Sibiu (1971). La 20 februarie 1972 se căsătorește cu educatoarea Ligia Jurma din Margina, iar la 26 
martie a fost sfinţit preot pentru parohia Margina și filiile Zorani și Groși. Din cauza comportamentului 
reprobabil, în anul 1974 a fost mutat disciplinar la parohia Curtea. 

Petre Petrescu (1974-1983). S-a născut în comuna Fârdea la 27 iunie 1944. A urmat studii la Fârdea, 
şcoala profesională şi liceul din Nădrag și Institutul Teologic din Sibiu. În timpul păstoririi sale s-a 
amenajat casa parohială și s-au efectuat lucrări de reparaţii la biserica monument istoric. 

Mihai Meleși (1983-1999). S-a născut la 11 noiembrie 1950 în satul Cireşu, comuna Criciova, jud. 
Timiş. Studii la Cireşu, Criciova, Seminarul Teologic din Caransebeș (1965-1970), Institutul Teologic din 
Sibiu (1970-1973) şi Institutul Teologic din București (1973-1974). La 6 decembrie 1974 a fost hirotonit 


31 Napoleon Ceauşescu, Monografia..., vol. IV, p. 106. 

32 Partenie Gruescu, Sintești, teritoriul, locul și cercul satului, în „Revista Institutului Social Banat-Crişana”, an. XIII, septem- 
brie-decembrie 1944, p. 295 

33 Napoleon Ceauşescu, Monografia. .., vol. IV, p. 107 

34Mărioara Ceaușescu, Amintiri...care dor, Lugoj, Editura Dacia Europa Nova, p. 65-66 

preot pentru parohia Jdioara. Timp de 16 ani a fost duhovnicul credincioșilor din Margina, Zorani și 
Groşi, coordonând împrejmuirea cimitirului din Margina şi ample lucrări la biserica monument istoric și 
la biserica actual, apreciate și de mitropolitul Nicolae cu ocazia celor două resfinţiri de biserici. 

lon Vasile Chirali (1999-2012). S-a născut la 24 iunie 1965. În anul 1994 a absolvit Institutul Teologic 
din Sibiu. A funcţionat ca preot la Zolt (1996-1999) şi din 1 august 1999 la Margina. În timpul păstoririi 
sale s-a renovat casa parohială, troiţa de la intersecția drumului comunal cu DN 684 și s-au făcut reparaţii 
la cele două biserici. 

Victor Sava (din 2012). S-a născut la 19 martie 1981 în Breazova, în familia preotului Victor Sava. 
A urmat studii teologice la Timișoara (2003) și a funcţionat ca preot la Coşeviţa (2005-2012) şi din 1 
decembrie 2012 la Margina. 


ŞCOALA CONFESIONALĂ 


] Și la Margina, până la 
4/4 instituţionalizarea învăţământului, 
IP copiii învățau scrisul, cititul şi cântarea 
A bisericească în chilia preotului sau 

în tinda bisericii. Între 1740-1743 
este amintit Dascălul Damachin, care 
' probabil era şi cântăreţ bisericesc*. 
O însemnare pe o carte veche 
„ bisericească consemnează numele 
învățătorului lon Chirilă, care ţinea 
cursuri cu copiii ţăranilor mai înstăriți 
; încasa sa”. 

La 24 mai 1774, împărăteasa Maria 
Tereza sancţiona Regulile directive 
pentru îmbunătăţirea învățământului 
din școlile elementare sau  triviale 
_ sârbești și românești reunite, prima 
lege menită să organizeze și să 
îmbunătăţească învățământul 
elementar (trivial)*8. În același an, 
directorul şcolar Teodor lancovici de 
CE sa NE Re E: | ! E Misievo a înaintat Deputăţiei Ilirice de 

la Viena o listă cu localităţile din Banatul 

ȘCOALA MARGINA - 1912 civil (provincial) pentru care s-au cerut 

rechizite şcolare. Printre școlile primare 
menţionate se află și școala din Sinteşti unde învățau şi copii din Margina, Temereşști, Zorani, Nemeșeşști 
şi Coştei. În 1777, apare semnătura învățătorului leremia Popovici pe un Penticostar, Râmnic, 1761. 
Se presupune că pe timpul lui s-a construit prima clădire a școlii, cu o sală de clasă și o cameră pentru 
învăţător, în vecinătatea bisericii monument istoric. În anul 1792 școala a fost frecventată de 31 de băieţi 
şi 11 fete“, în 1796 de 15 elevi și în 1802 de 13 elevi“. 

Pentru că vechea clădire școlară s-a degradat, în 13 octombrie 1867 s-a finalizat construcţia unui nou 
local școlar din lemn, în vecinătatea vechiului local, ce avea o sală de clasă (6x6 m) și o locuinţă pentru 
învăţător formată din două camere. Sfinţirea școlii a făcut-o protopopul Atanasie loanovici în prezenţa 


35 Napoleon Ceauşescu, Monografia..., vol. IV, p. 122 

36 Petre Radu, Dimitrie Onciulescu, Contribuţii la istoria învăţământului din Banat până la 1800, București, Editura Litera, 
1977, p. 278 

37 Napoleon Ceauşescu, Monografia... vol. IV, p. 17 

38Victor Ţircovnicu, Istoria învăţământului din Banatpână la 1800, Bucureşti, Editura Didactică și Pedagogică, 1978, p. 128- 
129 

39 1.D. Suciu, R. Constantinescu, Documente privitoare la istoria Mitropoliei Banatului, vol. |, Timișoara, Editura Mitropoliei 
Banatului, 1980, p. 340 

40 Victor Ţârcovnicu, Istoria, p. 149 

41 Ibidem, p. 159 

învăţătorilor din localităţile învecinate și a unui public numeros, manifestarea încheindu-se cu jocuri 
populare. Între anii 1933-1935 a fost acoperită cu ţiglă, iar în anul 1978 a fost transformată în înternat 
pentru băieți“. 

În anul 1912, învățătorul Simeon lonașiu a luat iniţiativa construirii unui nou local școlar (12x6 m), 
iniţiativă finalizată la 15 septembrie 1912. În anul 1950 clădirea a fost împărţită, printr-un perete, în două 
săli de clasă, iar în anul 1976 | s-au adăugat două încăperi și a fost transformată în dormitoare pentru 
fete. 

Succesiunea învăţătorilor 

loan Popovici (1791-1812). În 1785 predă la Zorani, satul natal şi în 1792 avea 22 de ani. 

Petru Părău (Pereu) (1817-1836), învățător calificat. Apare consemnat la 27 februarie 1822 pe un Triod 
de Râmnic din 1731 şi la 7 februarie 1923 pe un Penticostar, Râmnic, 1767%. În 1818 este prenumerant la 
Pedagogia lui Villom, *, iar în 1832 este prenumerant la Anticile românilor, vol. |, de Damaschin Bojincă. 

Chiril Curiac (1841-1845). 

loan Licăreț (1845-1848). 

Vasile Matei (1848-1851). Fiind și preot, iar postul fiind vacant, a suplinit ca învăţător. 

Moise losifoviciu (1851-1857). A fost amintit de învățătorul Clemente Dragomir într-un „siemantism 
despre învieţitorii şi preoţii care au funcţionat la Margina”“. 

Clemente Dragomir (1857-1878). Născut la Sintești, a absolvit în anul 1854 Preparandia din Arad, iar 
în 1857 ocupă prin concurs postul de învăţător în Margina. Bine pregătit profesional, pedagog și orator, 
cu un scris frumos în grafie latină. A avut un rol important în construirea unui nou local de şcoală. În 1878 
se transferă într-un sat de pe valea Mureşului, lăsând în locul său ca învățător pe fiul său Iuliu”. 

luliu Dragomir (1878-1889). Născut în Margina, în 1879 a absolvit Preparandia din Arad. Deși a fost 
un dascăl capabil, activitatea administrativă și la clasă a fost de multe ori criticată de organelle de control, 
așa cum rezultă din circularele și protocoalele păstrate. Nu întâmplător, în 1889 a fost suspendat din post 
şi trimis preot la Homojdia, punând școala confesională în situaţia de a fi transformată în școală de stat. 
Doar intervenţia energică a preotului-învăţător Vasile Matei a salvat școala confesionalș din Margina“. 

loan Făraș (1889-1890). Născut la Sintești, a absolvit teologia la Caransebeş, iar în anul 1881 
Preparandia din Arad. A fost preot în Homoșdia și Coșeviţa. 

Simeon lonașiu (1890-1928). S-a născut în Sintești la 15 decembrie 1871. Rămas orfan de mamă 
la numai 9 ani, cu sprijinul unor rude, reușește să termine Școala Normală din Caransebeș, ajungând 
învăţător la 18 ani. În 1890 câştigă concursul pentru postul de învăţător la Margina, unde se va stabili, 
căsătorindu-se cu sora preotului Serafin Băian. Prin activitatea desfășurată la catedră timp de aproape 
40 de ani, ca învăţător, şi din 1905 ca revizor școlar, prin implicarea directă în construirea unei noi şcoli 
(1912) și în înfiinţarea celui de-al doilea post de de învăţător în Margina, învățătorul Simeon lonașiu 
şi-a câştigat un loc distinct, bine individualizat în galeria dascălilor meritoşi ce au slujit învățământul 
din această localitate. Ca o recunoaștere a meritelor sale și a rolului jucat în emanciparea culturală a 
semenilor săi, Reuniunea învăţătorilor greco-ortodocși din protopopiatul Făgetului l-a desemnat în 
adunarea din 14/27 noiembrie 1918 ca delegat la Marea Adunare Naţională de la Alba Iulia”. 

Și la Margina, ani de-a rândul, atât în altar cât și la catedră au slujit generații de preoţi și dascăli 
formaţi în cultul luminării poporului și promovării spiritualității româneşti. De aceea, chiar și o succintă 
prezentare reprezintă un binemeritat gest de prețuire şi recunoştinţă. 


42 Napoleon Ceauşescu, Monografia..., vol. IV, p. 26-28 

43 lon B. Mureşianu, Carte..., p. 209 

44 loan Cipu, Prenumeranții din Banat la cărţile de patrimoniu românești cu caracter laic, tipărite la Buda, în, Supliment istoric 
al revistei Suflet nou” an. XI, nr. 23, 2015,p.9 

45 Ibidem, Prenumeranți din Banat la cărţi cu caracter laic (1831-1841). Partea a II-a, în „Supliment istoric al revistei Suflet nou” 
an. XII, nr. 24, 2016p.8 

46 Napoleon Ceauşescu, Monografia comunei Margina, vol. III. 225 de ani de învăţământ românesc, Lugoj, Editura Dacia 
Europa Nova, 2004, p. 32 

47 Ibidem 

48 Ibidem, p. 33 

49 loan Munteanu, Dumitru Tomoni, Vasile M. Zaberca, Banatul și Marea Unire. Bănăţeni la Alba Iulia, Timișoara, Editura 
Eurostampa, 2018. 

PASTORAŢIA PĂRINŢILOR ŞI A COPIILOR 
ÎN VIZIUNEA SFÂNTULUI IOAN GURĂ DE AUR 


Student GEORGE-ANTONIU NICOARĂ 
Teologie Pastorală - Anulll 


Introducere 

În urmă cu aproape 17 veacuri, Dumnezeu a oferit omenirii un imens și nepreţuit dar, în persoana 
Sfântului loan Gură de Aur, care de-a lungul vieţii sale, a dus o luptă martirică pentru credinţa creştină și 
pentru ca aceastasă rămână până astăzi nealterată în fața problemelor spirituale, morale și sociale apărute 
de-a lungul timpului. 

Jertfa Domnului nostru 
lisus Hristos i-a fost mereu 
exemplu și, la rândul 
său, s-a jertfit şi el, în 
smerenie deplină, pentru 
a oferi un exemplu, ca 
cei ce au urechi de auzit, 
să înțeleagă că vieţuirea 
creştină este în primul 
rândojertfă!. Cu siguranţă, 
! Sfântul loan şi-a împlinit 
misiunea încredinţată 
de Mântuitorul Hristos 
prin Taina  Hirotoniei, 
3 aceea de a călăuzi pașii 
turmei încredințate lui 
spre păstorire prin poarta 
i cea strâmtă, aflând astfel 
păşunea Împărăției lui 


Sfântul loan 
= Hrisostomul este unul 
* dintre cei mai mari 
sfinţii din câţi au răsărit 
și au înflorit în ogorul 
Bisericii. Viaţa, scrierile 
și activitatea lui au dat 
; dovadă de cea mai înaltă 
calitate spirituală de care e 
i capabil un om şi un preot 
deosebit?. 

Sfântul loan Gură 
i de Aur s-a dovedit a fi 
exemplul desăvârșit de 


1 A. Pascu, Păstorul alungat. Viaţa Sfântului loan Gură de Aur, Ed. Meteor Publishing, București, 2016, p.6 
2 Ciprian Bâra, Prezentare de carte: Personalitatea și actualitatea Sfântului loan Gură de Aur, articol publicat în Ziarul 
Lumina la data de 30 Aprilie 2008 

arhiereu, despre care ne vorbeşte Apostolul Pavel, afirmând că „orice arhiereu, fiind luat dintre oameni, 
este pus pentru oameni, spre cele către Dumnezeu” (Evrei 5,1). În arhipăstorirea sa, Sfântul loan şi-a 
îndreptat grija părintească spre copii și tineri, ca nimeni altul dintre Părinţii Bisericii, înțelegând faptul 
că viitorul Bisericii depinde de aceștia, și de modul în care ei sunt crescuți și educați în duhul lui Hristos, 
căci aşa cum spune din nou Sfântul Apostol Pavel :„Ce va semăna omul, aceea va și secera” (Galateni 6,7). 

Ținând seama de faptul că Biserica Ortodoxă Română a ales ca temă a anului omagial, pastorația 
părinţilor şi copiilor, am ales să ne oprim asupra operei Sfântului loan Gură de Aur, o operă extrem de 
vastă și cu o diversitate tematică exemplară. Desigur că mulți Sfinţi Părinţi din perioada patristică au 
abordat problematica vieţii de familie, dar modul în care opera hrisostomică se raportează la aceasta 
ar trebui să fie cunoscut de cât mai mulţi dintre tinerii zilelor noastre, căci deși a dus o viaţă celibatară, 
ca monah și apoi ca ierarh de seamă al Bisericii, el a tratat cu mare interes și cât se poate de realist viața 
de familie, punând mare preţ pe unitatea din cadrul acesteia, precum și pe creșterea și educarea noilor 
generaţii. După o prezentare succintă a vieţii Sfântului loan, în primul capitol, ne propunem să tratăm 
reflectarea temei familiei în scrierile sale, structurând studiul în trei secțiuni: relaţia dintre bărbat și 
femeie, unitatea familială și educaţia copiilor. 


|. SCURTĂ PREZENTARE A VIEȚII SFÂNTULUI IOAN GURĂ DE AUR: 


Sfântul loan Gură de Aur s-a născut în anul 345 într-unul dintre cele mai însemnate orașe din Imperiul 
Roman de Răsărit, Antiohia Siriei, supranumit „Orașul de Aur” sau „Perla Orientului”. Dumnezeu i-a rânduit 
să se nască într-o familie care aparţinea cercurilor intelectuale elinice aristocrate. Tatăl său, Secundus, 
general roman a murit timpuriu, iar mama sa, Antuza, rămasă văduvă la doar 20 ani era o creştină 
evlavioasă, care a refuzat să se recăsătorească, ocupându-se de creşterea celor 2 copii, a Sfântului loan şi 
a surorii sale, despre care se presupune că a murit la o vârstă fragedă. 

După ce a fost botezat în anii 368-370, Sfântul loan și-a dorit să urmeze viaţa monahală, însă a fost 
oprit de rugămintea mamei sale, de a o sprijini până la sfârşitul vieţii. Arătându-și supunerea fiască și 
neputând pleca în pustie, Sfântul loan și-a adus pustiul în locuinţa sa părintească, renunțând la confortul 
vieţii de nobil și trăind o viaţă de nevoinţe. 

După adormirea mamei sale, Sfântul loan a împărţit toată averea săracilor şi a plecat în pustie, în 
Muntele Silpios, unde a viețuit 6 ani în asceză și rugăciune, care însă nu l-au mulţumit deplin, socotindu- 
le inutile, dacă nu erau puse în slujba măntuirii celorlalţi. 

În anul 381 a fost hirotonit diacon de către episcopul Meletie al Antiohiei şi în cei 6 ani de diaconie a 
început să scrie mici tratate, culminând cu o capodoperă a literaturii patristice - tratatul „Despre preoție”. 
În anul 386 a fost hirotonit preot de către episcopul Flavian, căruia Dumnezeu i-a vestit printr-un înger 
că loan este „vas ales” şi prin el va întoarce Dumnezeu mult popor de la rătăcire. În cei 12 ani de slujire 
în Antiohia, Sfântul loan a îmbinat predica cu faptele bune, cu ajutorarea săracilor și povăţuirea lor în 
problemele vieţii. Aceşti ani au fost şi ani de luptă împotriva ereziilor (arieni și eunomieni), împotriva 
păgânilor și a iudeilor, străduindu-se pentru formarea morală a credincioșilor săi. 

Vestea bogatei sale activităţi pastoral-misionare a ajuns până la Constantinopol, iar la moartea 
patriarhului Nectarie, deși se considera nevrednic de așa o cinste, în cele din urmă a acceptat cu smerenie 
să fie numit patriarh al Constantinopolului în anul 397. 

Odată ajuns în fruntea Bisericii, a început să elimine neregulile găsite, atât în viaţa liturgică, cât şi 
în activităţile filantropice. S-a îngrijit de unitatea Bisericii și de puritatea credinţei, continuând lupta 
împotriva ereziilor. Desigur, în tot acest timp nua neglijat studiul Sfintelor Scripturi și nici calea rugăciunii. 

Atât curtea imperială cât și o mare parte din cler s-au ridicat împotriva arhiereului loan, fiind și unii şi 
alţii nemulţumiţi că le-a impus o viață cuvioasă, ascetică, lipsită de lux şi confort. Acuzat pe nedrept de 
împărăteasă și de Teofil al Alexandriei că făcea ospeţe singur, că e tolerant cu păcătoşii, că i-a primit pe 
origeniști, sau că făcea hirotonii împotriva canoanelor, Sfântul loan a fost destituit din funcţia patriarhală 
în urma unui sinod la care nu a participat și a fost dus în exil la Praenetos. 

După un scurt timp, patriarhul loan a fost rechemat din pricina unei răscoale a poporului, care își 
cerea păstorul, fiind primit cu mare bucurie de orășeni. Desigur, dușmanii Sfântului loan nu au renunţat 
la obiectivul lor, iar în preajma Sfintelor Paști din anul 404 a fost demis din nou în urma unui alt sinod și 


3 Viaţa Sfântului loan Gură de Aur în relatările istoricilor bisericești: Paladie, Teodor al Trimitundei, Socrates, Sozomen și Fer. 
Teodor al Cirului, trad. de Pr. Prof. Dr. Constantin Corniţescu, Ed. l.B.M.B.O.R., București, 2001, pp. 6-22 

arestat în palatul patriarhal. A primit cu smerenie toate câte i-au pregătit dușmanii săi, urmând să fie dus 
iarăși în exil după Rusalii. 

După ce și-a luat rămas-bun de la toţi prietenii și toţi cei care l-au îndrăgit în Constantinopol, a fost 
dus la Niceea, unde a primit ordinul prin care i se stabilea ca destinaţie de exil — orășelul Kukuz din 
Armenia, unde a ajuns în 77 zile. De aici, el a fost trimis de autorităţi într-un oraș Pityus de pe ţărmul 
Mării Negre. Pe acest drum, au ajuns în cetatea Comane din Pont, unde Sfântul, grav bolnav a fost dus 
pe braţe de soldaţi până la biserică. 

Ajuns la biserică, în ziua de 14 septembrie 407, Sfântul loan i-a cerut preotului veșminte curate, s-a 
împărtăşit încă o dată cu Trupul și Sângele lui Hristos și și-a încredinţat sufletul în mâinile lui Dumnezeu, 
având pe buze cuvintele sale atât de dragi: „Slavă lui Dumnezeu pentru toate!” 

Menţionăm în mod evident că ne este imposibil să cuprindem, doar în câteva pagini, vasta şi ampla 
activitate pământească a acestui neasemulit Părinte al Bisericii creștine, despre care s-au scris numeroase 
studii şi volume în întreaga operă patristică și postpatristică. 

În continuare, încercăm totuși să surprindem doar două întâmplări inedite, (două minuni) prin care 
Dumnezeu, a arătat cinstea pe care i-a acordat-o Sfântului loan, pentru râvna cu care și-a dedicat întreaga 
viaţă studiului, dar mai ales trăirii în duhul Sfintei Scripturi, al cărei conţinut îl învățase pe dinafară. 

Prima întâmplare s-a petrecut în vremea când Sfântul loan trăia în pustie, ducând o viaţă ascetică, 
dedicată studierii și trăirii Sfintei Scripturi“: 

Într-o noapte, pe când loan se ruga, auvenit la el, din cer, doi bărbaţi îmbrăcaţi în haine albe, strălucind 
ca soarele, unul cu o hârtie scrisă, iar celălalt cu un mănunchi de chei, prezentându-se ca trimiși ai Marelui 
Învățător şi Mântuitor lisus Hristos. Dându-i hârtia, primul dintre ei i-a adresat următoarele cuvinte: 
„Eu sunt loan, cel care m-am rezemat pe pieptul Mântuitorului și de acolo am scos toate dumnezeieștile 
descoperiri! Și îţi dă și ţie Domnul a cunoaște toate adâncurile înțelepciunii, ca să-i hrănești pe oameni 
cu învăţătura hranei nepieritoare și ca să astupi cu cuvintele gurii tale gurile ereticilor”. Cel de-al doilea, 
întinzând cheile, i-a spus: „Eu sunt Petru, mie îmi sunt încredințate cheile Împărăției și îţi dă și ţie Domnul 
cheile Sfintelor Biserici. Pe care îl vei lega, să fie legat, iar pe care-l vei dezlega să fie dezlegat” Înainte de a 
pleca, cei doi vizitatori cerești i-au adresat un îndemn: „O să ai multe nevoi și necazuri pentru dreptate, să 
le rabzi ca un diamant tare, pentru că așa vei moșteni Împărăţia lui Dumnezeu.” 

Cea de-a doua minune datează din vremea când Sfântul loan ajunsese deja Patriarh al 
Constantinopolului şi stăruia în continuare în cele două activități de căpătâi, cu care s-a îndeletnicit 
întreaga viață, şi anume rugăciunea şi studiul:: 

Pe când lucra la tâlcuirea Epistolelor pauline, Sfântul loan încerca să afle dacă a înţeles bine sensul 
cuvintelor Apostolului. Într-o noapte, ucenicul său, Proclu, rugat de un nobil, care dorea să intre la 
Arhiepiscopul loan, s-a uitat printr-o crăpătură în chilia lui și l-a văzut pe Sfânt scriind la masă, în timp ce 
un bărbat stătea în spatele său, vorbindu-i la urechea dreaptă. După alte două nopţi, în care a stat la ușa 
arhiereului, văzându-l pe bărbatul care venea în mod nevăzut și nu se depărta de la Sfântul loan, Proclu 
l-a trimis acasă pe acel nobil, motivând că nu-l putea deranja pe Patriarh. Dimineaţa, Sfântul loan l-a 
întrebat pe ucenicul său dacă a fost căutat, iar acesta i-a răspuns: „Cu adevărat, părinte, e a treia noapte de 
când a venit, dar cum tu vorbeai cu altul n-am îndrăznit să intru și să te vestesc că e aici. Atunci, Sfântul loan 
îi răspunde cu uimire: „Cu cine vorbeam? N-a fost nimeni la mine în aceste nopți.” În cele din urmă, Sfântul 
Proclu i l-a descris pe bărbatul necunoscut, iar apoi l-a recunoscut în icoană: era Sfântul Apostol Pavel. 

Aşadar, din cele mai sus prezentate, rezultă că cei mai apropiaţi Apostoli ai Mântuitorului, Petru, loan 
şi respectiv Apostolul neamurilor, Pavel, i s-au arătat Sfântului loan Gură de Aur, trimişi de Dumnezeu 
spre a-l asigura de prețuirea cea mai înaltă, pe care Părintele Ceresc o oferă oamenilor săi aleși, aceea 
de a nu mai fi „străini și locuitori vremelnici, ci împreună-cetăţeni cu sfinţii și casnici ai lui Dumnezeu” 
(Efeseni 2,19). 


II. RELAȚIA DINTRE BĂRBAT ȘI FEMEIE ÎN FAMILIA CREȘTINĂ 


1) Legătura dintre bărbat și femeie cu originile în grădina Edenului 
Sfântul loan Gură de Aur ne învaţă că unirea și iubirea dintre bărbat și femeie este unică, o iubire care 


4 A. Pascu, op.cit., pp. 34-35 
5 Ibidem, pp. 54-55 

unește trupurile, redând unitatea fiinţială, pe care Dumnezeu a creat-o ca încununare a operei Sale: „Şi a 
făcut Dumnezeu pe om după chipul Său; după chipul lui Dumnezeu l-a făcut; a făcut bărbat și femeie” 
(Facerea 1,27). 

Desigur, iubirea de părinţi, iubirea de fraţi, iubirea copiilor sunt sentimente pe care nu le poţi descrie 
în cuvinte, însă unirea din cadrul căsniciei este singura care își are originea în Eden. Mai mult decât atât, 
primele cuvinte care aparţin omului, citate în Sfânta Sciptură se referă tocmai la această unitate, care va 
dăinui până la sfârşitul veacurilor: „ Şi a zis Adam: lată, aceasta-i os din oasele mele și carne din carnea 
mea; ea se va numi femeie, pentru că este luată din bărbatul său. De aceea va lăsa omul pe tatăl său și 
pe mama sa şi se va uni cu femeia sa și vor fi amândoi un trup”. (Facerea 2,23-24). Pentru ca să întărească 
puterea acestei uniri, Dumnezeu nu a creat o a doua ființă din exterior, deși putea face acest lucru, ci a 
desprins femeia din ființa bărbatului său. 

Sfântul loan Hrisostomul se folosește de exemple din natura înconjurătoare pentru a ne face să 
înțelegem, atât cât ne este cu putinţă, această unitate ontologică dintre bărbat şi femeie, și dintre primii 
oameni şi urmași lor. Astfel, aşa cum plantele, copacii și toate elementele regnului vegetal au o singură 
tulpină din care lăstăresc mai multe mlădiţe, tot aşa Dumnezeu a făcut să lăstărească întreg neamul 
omenesc dintr-un singur om, omul iniţial, care a fost creat bărbat și femeie într-un singur trup, pentru ca 
din el să răsară neîntrerupt toate mlădițele seminţiei omeneștis. 


2) Căsătoria reflectată în modele din Vechiul Testament 

Pentru a arăta că unirea dintre bărbat și femeie nu este o piedică în calea virtuţii, Sfântul loan ne oferă 
o serie de modele de căsnicii, în rândul drepţilor Vechiului Testament, care întăresc această afirmaţie, 
dând dovadă de o viaţă virtuoasă, demnă de urmat de către toate familiile zilelor noastre. 

Primul exemplu este Noe, care fiind căsătorit și având copii, s-a dedicat vieţii de familie, însă acest 
lucru nu l-a împiedicat să se facă bineplăcut lui Dumnezeu, așa cum mărturisește Scriptura: „Noe era un 
om drept și neprihănit între oamenii timpului său şi mergea pe calea Domnului” (Facerea 6,9). 

Apoi urmează pilda patriarhului Avram, care și-a întemeiat o familie cu mult iubita lui femeie, Sarai, 
o familie plină de evlavie, clădită pe temelia respectului reciproc”. Ca răsplată oferită pentru viaţa lor 
evlavioasă, începând din Facerea 17,15-16, Dumnezeu „îi botează” cu nume noi: Avraam, care în ebraică 
înseamnă „tată a mulțime de popoare”, respectiv Sarra, care înseamnă „mamă de popoare și de regi peste 
popoare't. 

Desigur, dintr-o asemenea familie dreaptă, ca aceea a lui Avraam și Sarra, nu putea să se nască decât 
un fiu la fel de virtuos, care să urmeze exemplul părinţilor săi, când a venit timpul să-și întemeieze și 
el propria familie. Relatarea biblică din capitolul 24 al cărții Facerea ne pune înainte noblețea, dar şi 
respectul faţă de această unică unire al Rebecăi, care își pune vălul pe cap la vederea viitorului ei soț”, 
dar și promptitudinea în decizia căsătoriei, când nelăsând loc de îndoială, a răspuns doar:„Mă duc! (n.n. 
cu Eleazar, la stăpânul său, Isaac, respectiv Avraam)”. 

Continuând șirul familiei patriarhilor Vechiului Testament, avem în faţă o nouă căsnicie, clădită pe 
iubire, și anume cea a lui lacov cu Rahila: „Și a slujit lacov pentru Rahila încă șapte ani și i s-au părut 
numai câteva zile pentru că o iubea” (Facerea 29,20). Rahila s-a dovedit și ea o mamă-model, plătind cu 
preţul vieții aducerea pe lume a celui de-al doilea fiu, Veniamin. 

Cu multă înţelepciune a rânduit Biserica noastră Ortodoxă la finalul slujbei Tainei Sfintei Cununii două 
rugăciuni care evocă tocmai aceste exemple de viețuire în cărările lui Dumnezeu, pe care tinerii proaspăt 
căsătoriți să-i aibă ca model în căsnicia lor: „Mărit să fii mire ca Avraam, binecuvântat să fii ca Isaac, să te 
înmulțești ca lacov, umblând în pace și lucrând în dreptate poruncile lui Dumnezeu... Și tu, mireasă, mărită 
să fii ca Sarra, să te veselești ca Rebeca, să te înmulțești ca Rahela, veselindu-te cu bărbatul tău și păzind 
rânduielile Legii, că așa a binevoit Dumnezeu”. 


3) Căsătoria în epoca Noului Testament 

Ca un prim model de viață de familie, care este totodată o punte de legătură între Vechiul și Noul 

6 Sf. loan Gură de Aur, Cuvinte de Aur - volumul III: Nunta, familia și problemele lor, prelucrare de lerom. Benedict Aghi- 
oritul, trad. de Pr. Victor Manolache, Ed. Egumeniţa, Galaţi, 2012, pp.51-52 

7lbidem, pp.68-69 

8 Prot.Dr.loan Bude, Temeiuri biblice noutestamentare cu privire la oficierea Sfintelor Taine și ierurgii bisericești, Vol. V — Hiro- 
tonia, Ed. Învierea și Eurobit, Timişoara, 2019, p.45 

9 Sf.loan Gură de Aur, op.cit., p. 36 

10 Molitfelnic (publicat cu aprobarea Sfântului Sinod), Ed. l.B.M.B.O.R., București, 2001, p. 101 

Testament, avem familia din care a odrăslit „cel mai mare bărbat născut din femeie” (cf. Matei 11,11) şi 
anume Sfântul loan Botezătorul. Despre părinţii săi, Zaharia și Elisabeta, amândoi originari din neamul 
preoţesc al lui Aaron, Evanghelistul Luca ne spune că „erau amândoi drepţi înaintea lui Dumnezeu, 
umblând fără prihană în toate poruncile și rânduielile lui Dumnezeu” (Luca 1,6). 

Dacă vizionăm cu o privire de ansamblu textele evanghelice, ne este cât se poate de clar că și 
unii dintre Apostolii Mântuitorului, au avut familie și totuşi Mântuitorul i-a ales pentru misiunea de 
propovăduire a Evangheliei, „dându-le puteri asupra duhurilor necurate și puteri de tămăduire a bolilor 
şi neputinţelor” (cf. Matei 10,1). 

Sfântul loan Gură de Aur ne oferă ca exemple în acest sens, persoana Sfântului Apostol Petru, dar și a 
diaconului Filip. Dovada o găsim la toţi evangheliștii sinoptici, care relatează episodul vindecării soacrei 
lui Petru, cuprinsă de friguri (Matei 8,14-15; Marcu 1,30-31; Luca 4,38-39), iar acolo unde există soacră, 
trebuie să existe și nevastă și implicit, căsătoria'!. Ucenicul și diaconul Filip ne este prezentat de tradiția 
Bisericii ca având patru fiice, de unde rezultă, în mod evident, că a fost căsătorit!?. 

Deși avem numeroase exemple de căsătorie în Vechiul și Noul Testament, cu siguranţă că evenimentul 
cel mai reprezentativ în acet sens este prezentat în capitolul 2 al Evangheliei după loan, moment în care 
Mântuitorul a validat Taina Nunții prin însăşi participarea Sa, la nunta din Cana Galileii. În Cana, Hristos 
îşi începe minunile binecuvântând și ridicând cununia la valoarea de Sfântă Taină'?. Fericitul Augustin 
spune atât de frumos despre acest eveniment că „Hristos a întărit la Cana, ceea ce a instituit în Eden”. 


4) Scopurile căsătoriei 

Învățătura Sfântului loan Hrisostomul despre căsătorie nu este prezentată în mod sistematic, ci 
sporadic, însă este plină de originalitate și răspunde la diferitele probleme, care frământau viaţa 
contemporanilor săi, probleme care sunt atât de actuale și în zilele noastre'?. În viziunea lui, fecioria are 
prioritate, iar căsătoria apare doar ca variantă alternativă a fecioriei, aşa cum susţine şi Sfântul Apostol 
Pavel: „Bine este pentru om să nu se atingă de femeie. Dar din cauza desfrânării, fiecare să-și aibă femeia 
sa şi fiecare femeie să-şi aibă bărbatul său” (! Corinteni 7,2). 

Desigur, scopul prim al căsătoriei lăsat de Dumnezeu a fost naşterea de fii. Însă, datorită faptului că 
prin cădere, în instinctul omului au apărut impulsuri sau imbolduri spre pofte trupești, iar Sfântul loan 
spune că un alt ţel important al căsătoriei este să stingă aprinderile păcătoase ale firii noastre, și deci să 
combată imoralitatea și desfrâul'5. Sfântul Apostol Pavel îi îndeamnă pe credincioși să se căsătorească, 
dar nu numai cu scopul principal de a da naştere de fii, ci„ca să nuîi ispitească Satana” (/ Corinteni 7,5'%). Tot 
el ne învaţă că unirea sfântă dintre un bărbat și o femeie este un medicament pentru tratarea patimilor, 
cu un braţ de ajutor pentru ridicarea din mocirla desfrâului: „Fiindcă mai bine este să se căsătorească, 
decât să ardă” (I Corinteni 7,9). 

Sfântul loan Gură de Aur recomandă căsătoria, însă atrage atenţia că în urma pășirii pe această cale, 
cei doi soţi trebuie să fie atenţi la cumpătarea din cadrul căsătoriei, să se ferească de adulter, pentru ca 
astfel să se facă bineplăcuți lui Dumnezeu. 


5) „Taina cea Mare” a căsătoriei 

Căsătoria este numită „taina cea mare” deoarece unirea dintre bărbat și femeie într-un singur trup 
presupune o condiţie foarte importantă, care îi conferă această dimensiune tainică şi anume că această 
unire depășește aspectul fizic și capătă un aspect dumnezeiesc, ea realizându-se așa cum zice Sfântul 
Apostol Pavel în Hristos și în Biserică”(Efeseni 5,32). 

Mai mult, întreaga pericopă apostolică care se citește în cadrul Tainei Sfintei Cununii (Efeseni 5, 20-33) 
sugerează faptul că unirea dintre soți va avea mereu ca model unirea mistică a lui Hristos cu Biserica. 
Aşa cum mirele își lasă tatăl și vine spre mireasă, tot așa și Hristos, lăsând tronul părintesc, a venit spre 
mireasa lui, Biserica". Astfel că „Hristos s-a dat pe Sine pentru ea (n.n. Biserica), ca s-o sfinţească, 

11 Sf. loan Gură de Aur, op.cit., p. 48 

12 Idem, ibidem 

13 Pr. Prof.Dr.Dan Sandu, Cununia — taina comuniunii eterne, în vol. Nunta - Ghid pentru organizare perfecta, Ed. Samia, 
lași, 2006, pp. 35-37 

14 Arhim.Dr.Teofan Mada, Familia crștină la Sfântul loan Gură de Aur”, Ed. Pro Universitaria, Bucureşti, 2013, p.10 

15 Sf.loan Gură de Aur, Despre Feciorie, 19 în vol. Despre feciorie. Apologia vieții monahale. Despre creșterea copiilor, Ed. 
I.B.M.B.O.R., București, 2001, p. 33 


16 Idem, ibidem 
17 Arhim.Dr.Teofan Mada, op.cit., p.20 

curățind-o... (Efeseni 5,26). Adică, Biserica nu era necurată, nici întinată și nici neînsemnată, ci Hristos 
a sfinţit-o și a înfrumuseţat-o, spre a o păstra, după cum zice Sfântul Apostol Pavel: „neavând pată sau 
întinăciune, sau altceva de acest fel, ci ca să fie sfântă şi fără de prihană” (Efeseni 5,27)'8. 

Sfântul Pavel ne îndeamnă ca prin marea Taină a căsătoriei, cei doi soţi să se jertfească unul pentru 
celălalt, ca astfel să-și îndepărteze întinăciunea și să fie stăpâniți de bunătate, cumpătare și frumusețe 
sufletească. El ne mai spune că „bărbatul necredincios se sfințește prin femeia credincioasă și femeia 
necredincioasă se sfințeşte prin bărbatul credincios” (/ Corinteni 7, 14). 

Natura umană nu a urcat până la cer, ci Cel care a coborât la ea este Hristos în persoană. Cu toate 
că umanitatea era nevrednică, Hristos nu a voit ca ea să rămână jos, ci unindu-se euharistic cu ea, a 
condus-o până la Casa Părintelui Ceresc, oferindu-i fericire veșnică'?. 


III. UNITATEA STRUCTURALĂ A FAMILIEI 


1) lubirea, înţelegerea și respectul reciproc în familie 

Aşa cum în structura unei case, cel care o construiește are grijă să aibă o fundaţie solidă, tot așa şi cei 
doi soţi trebuie să se îngrijească ca iubirea lor să nu se diminueze nici o clipă, ci din contră să devină mai 
puternică pe zi ce trece. De această „fundaţie” va depinde mereu rezistenţa întregii „construcţii” în fața 
vânturilor, inundaţiilor sau a cutremurelor, vieţii ( cf. Matei 7,24-27 ) 

Sfântul loan Gură de Aur spune că „atunci când între bărbat și femeie există înțelegere, pace și iubire, 
toate le merg din plin și nu pot cădea pradă uneltirilor, pentru că sunt întăriţi de un zid mare și puternic, adică 
de înțelegerea lor cea după voia lui Dumnezeu”? . 

Desigur că rodul înţelegerii, al păcii și al respectului din familie se va vedea limpede în momentul 
când copiii care se vor naşte vor deveni următori ai virtuţiilor părinţilor lor, iar bunăstarea familiei lor 
va fi foarte mare?!. Dacă copilul îşi va auzi părinţii vorbindu-și urât sau insultându-se, va imita aceste 
obiceiuri și degeaba când ajung mari, părinţii au nemulțumiri legate de comportamentul lor, căci acesta 
reflectă caracterul lor şi relaţiile pe care le-au văzut în familie. În schimb, dacă copilul își va vedea părinţii 
rugându-se, iubindu-se și respectându-se reciproc, cu siguranţă ei vor avea o mare bucurie văzând că 
pruncul lor le urmează exemplul și chiar din proprie iniţiativă se apropie tot mai mult de Hristos și de 
Biserică. 

Aşadar, să ne îngrijim ca temelia iubirii, a înțelegerii și a respectului să fie mereu solidă, ca astfel 
familia să nu aibă de suferit și să se bucure de binecuvântarea lui Dumnezeu asupra ei. 


2) Cârmuirea familiei 

Neînţelegerea și nerespectarea conceptelor de cârmuitor al familiei, respectiv de supunere în viața 
familială, reprezintă una dintre cauzele principale ale frecventelor conflicte din familiile societății 
contemporane, care ajung adesea să se finalizeze printr-un fapt straniu și nefiresc, și anume destrămarea. 

Raportul dintre soţ și soţie în opera hrisostomică este privit ca „un tipar alegalităţii marcat de diferenţe”. 
Deși între soț și soţie, care sunt „o singură ființă” există unitate, uniformitate și egalitate, în mod simultan 
există și diferenţe, din moment ce bărbatul este „capul”, iar femeia „trupul”. Diferenţa constă în faptul 
că bărbatul trebuie să-și călăuzească soţia, având ultimul cuvânt în deciziile familiale majore, precum 
şi o mai mare responsabilitate în privinţa bunăstării fizice și spirituale a familiei?. Privind repartizarea 
rolurilor și atribuţiilor în familie, în atotînțelepciunea Sa, Dumnezeu, nu le-a împărțit în mod egal, căci 
unde este egalitate nu poate fi pace, apărând mereu lupta pentru întâietate, dar deși a rânduit bărbatului 
oficiile cele mai esenţiale, l-a făcut inapt pentru altele, rezervate femeii”, ca el să nu o disprețuiască, ci 
să-i recunoască valoarea. 

Referindu-se la supremaţia masculină, Sfântul loan Gură de Aur pornește de la o comparaţie 
surprinzătoare făcută de Apostolul Pavel, asemănând relaţia dintre soţ şi soție cu relaţia dintre Dumnezeu- 
Tatăl și Dumnezeu-Fiul: „Voiesc ca voi să ştiţi că Hristos este capul fiecărui bărbat, iar capul femeii este 

18 Sf. loan Gură de Aur, Cuvinte de Aur — volumul III: Nunta, familia și problemele lor, prelucrare de lerom. Benedict 
Aghioritul, trad. de Pr. Victor Manolache, Ed. Egumeniţa, Galaţi, 2012, pp. 54-56 

19 Sf. loan Gură de Aur, Omilii la loan, în vol. Comentar la Evanghelia de la loan, Ed. Pelerinul Român, Oradea, 2005, p.91 

20 Sf. loan Gură de Aur, Omilii la Facere, 38,7; în vol. PS.B. 22, trad. de Pr.D.Fecioru, Ed. l.B.M.B.O.R., București, 1989, p.61 

21 Idem, ibidem 

22 David C.Ford, Bărbatul și femeia în viziunea Sf.loan Gură de Aur, Ed. Sophia, București, 2004, pp. 240-243 


23 Pr.Drd.Costel Burlacu, Familia crștină în opera Sf. loan Gură de Aur, publicat în revista Altarul Banatului, Nr. 
1-3/2011, Ed. Mitropoliei Banatului, Timişoara, 2011, pp.32-35 

bărbatul, iar capul lui Hristos: Dumnezeu” (/ Corinteni 11,3). Această comparaţie demonstrează că soţia 
este supusă bărbatului, dar este egală în cinste cu el, la fel cum Fiul, deși este supus întru-totul Tatălui 
Ceresc, este egal în natură, substanţă sau fiinţă cu Tatăl. 

Privind autoritatea încredințată de Dumnezeu bărbatului, Sfântul Apostol Pavel oferă un îndemn 
foarte important: „Bărbaţilor, iubiți pe femeile voastre și nu fiţi aspri cu ele” (Coloseni 3,19), iar despre 
supunerea femeii, același Apostol Pavel spune:,„Dacă vor să înveţe ceva, să întrebe acasă pe bărbații lor” 
(I Corinteni 14,35). 

Dumnezeu nu i-a încredinţat totul nici bărbatului, nici femeii, ci le-a împărţit îndatoririle. Dintru 
început bărbatul s-a ocupat de treburile obşteşti, iar femeii i-au revenit în grijă treburile casnice?. lar, 
așa cum femeia se ocupă de cele din casă, îl îmbracă, îl face tată de copii pe soţul ei, tot așa și bărbatul 
trebuie să-i ofere iubirea cuvenită și să-i întindă mâna în cele duhovnicești, căci cel ce conduce, nu în 
cinstiri trebuie să-i întreacă pe ceilalţi, ci în virtute?*. 

Aşadar, ţinând seama de faptul că în familie, bărbatul Îl închipuie pe Hristos, iar femeia închipuie 
Biserica, bărbatul, ca și cârmuitor de familie trebuie să urmeze întocmai cuvintele Evangheliei: Care între 
voi va vrea să fie mare, să fie slujitorul vostru [...] după cum și Fiul Omului n-a venit să | se slujească, ci ca 
să slujească EI şi să-și dea sufletul răscumpărare pentru mulţi” (Matei 20,26-28). Deci, rolul de cârmuitor 
al familiei nu trebuie privit ca unul de cinste, ci în primul rând ca unul de jertfă. 


3) Modul de a depăși greutăţile vieţii de familie 

Cine spune că familia este lipsită de griji, de probleme sau de necazuri și că în viaţa ei „va curge numai 
lapte și miere”, cu siguranţă că exagerează. Inevitabil, de-a lungul vieţii apar anumite greutăţi, fie venite 
din exterior, fie că își au cauzele chiar în sânul ei. 

În faţa furtunilor vieţii, o familie e datoare să lupte din toate puterile pentru a rămâne în picioare. 
Marele poet al neamului nostru românesc, George Coșbuc, sintetiza într-una din poeziile sale, numită 
„Lupta vieţii”, această aspră bătălie cu necazurile vieţii, zicând astfel: „O luptă-i viaţa, deci te luptă / cu 
dragoste de ea, cu dor [...] Oricare-ar fi sfârșitul luptei, / Să stai luptând, căci ești dator” 

În viaţa de familie primează unitatea, înţelepciunea, înţelegerea și interesul comun pentru cele 
duhovnicești, nu numai pentru bunurile materiale”. Dacă noi ne vom îngriji de cele spirituale și 
duhovnicești, cu siguranţă Dumnezeu ne va da și cele necesare trupului pământesc, căruia trebuie să-i 
dăm importanţa cuvenită, gândindu-ne la cuvintele Sfântului Apostol Pavel: „Nu știți că trupul vostru 
este templu al Duhului Sfânt?” (/ Corinteni 6,19). Însuşi Hristos ne îndeamnă: „Căutaţi mai întâi Împărăţia 
lui Dumnezeu și dreptatea Lui și toate celelalte se vor adăuga vouă” (Matei 6,33). Deci, dacă vom pune 
pe primul plan sufletul nostru și sufletele celor apropiați nouă, cu siguranţă vom birui greutăţile vieții și 
vom primi răsplata mult-așteptată: Împărăţia cerurilor. 

Divorțul este şi împotriva firii şi împotriva Legii. Pe de o parte, este potrivnic firii, căci rupe trupul 
cel unic, creat de Dumnezeu „bărbat și femeie”, iar pe de altă parte este împotriva Legii, căci Hristos, 
combătându-i pe farisei, a poruncit clar: „Ceea ce a unit Dumnezeu, omul să nu despartă” (Matei 19,6). 
Privind neînțelegerile din sânul familiei, Sfântul loan Gură de Aur recomandă o serie de virtuții esenţiale, 
cu ajutorul cărora omul va depăși toată primejdia rea și orice cursă întinsă de diavol. Acestea sunt 
iubirea, înţelegerea, pacea, cumpătarea și răbdarea, pentru care, fiecare dintre soți trebuie să renunţe la 
sine însuși. Astfel soţii devin mai puternici ca diamantul, mai statornici decât fierul, primind din plin 
şi bunăvoința lui Dumnezeu?. 


4) Mediul familial și Biserica 
Familia creștină este numită de Sfântul loan Gură de Aur „o biserică în miniatură” sau „biserica cea 
mică", iar în mod asemănător de Sfântul Apostol Pavel „biserica din casă” (Romani 16,5). Unitatea din 
Biserică trebuie să servească drept model pentru mediul familial, unde atât legătura dintre soți, cât și 
relația părinţi-copii trebuie să devină indisolubile. 
Unitatea fiecărei familii, orientată după unirea dintre Hristos şi Biserică, poate influenţa unitatea 
societăţii umane, bazată pe cele mai solide virtuţi: iubire și respect reciproc. lar în ceea ce privește 


24 David C.Ford, op.cit., pp.263- 265 

25 Sf.loan Gură de Aur, Tâlcuirea Epistolei | către Corinteni, Ed. Sophia, Bucureşti, 2005, p. 221 

26 Sf.loan Gură de Aur, Cuvântări despre viaţa de familie, Ed. Învierea, Timișoara, 2005, pp. 34-37 

27 Ibidem, pp. 34-37 

28 Sf. loan Gură de Aur, Omilii la Facere, 38,7; în vol. PS.B. 22, trad. de Pr.D.Fecioru, Ed. l.B.M.B.O.R., București, 1989, p.61 

educaţia copiilor, părinţii trebuie să aibă în minte grija pe care o are Hristos, dimpreună cu Biserica faţă 
de fiecare om. 

Pentru a culege roadele credinţei, ale blândeţii, ale bunătăţii, ale facerii de bine, înfrânării și curăţiei, 
părinţii trebuie să îşi asume misiunea de a-și creşte copiii în spiritul Bisericii și în duhul lui Hristos. Lucrarea 
educaţională trebuie să înceapă devreme în familie pentru a avea rezultatele dorite, căci atunci când 
sufletele sunt fragede, învățăturile bune se imprimă mai ușor, nimeni nu va putea să le mai șteargă”. 

A educa un copil în spiritul Bisericii, presupune a-l învăţa de mic despre Dumnezeu, ce este rugăciunea 
şi a-l face să Îl regăsească pe Hristos în viaţa sa de zi cu zi. Dacă copilul va creşte într-o astfel de atmosferă, 
sigur Îl va considera pe Hristos — cel mai bun prieten al său și va căuta să meargă la biserică, ca într-un 
loc al întâlnirii cu Dumnezeu. Acesta este de fapt țelul părinţilor, de a-L face pe copilul lor să-L caute 
pe Dumnezeu și să iubească Biserica, căci aşa cum spune Sfântul Ciprian al Cartaginei : „Doar cine are 
Biserica de mamă, Îl poate avea pe Dumnezeu de tată”. 

Educaţia este văzută de Sfântul loan Gură de Aur ca „o artă fără asemănare şi nu este de mirare că 
întreaga învățătură hrisostomică are un caracter pedagogic. El și-a dedicat o frumoasă parte din opera 
sa, rolului educaţiei copiilor, privind formarea vieţii în învăţătura Bisericii și în duhul lui Hristos, temă pe 
care o vom aborda mai pe larg în cele ce urmează. 


IV. EDUCAȚIA COPIILOR 


1) Copiii — cele mai de preţ daruri ale lui Dumnezeu pentru familie 

Nașterea de fii este cel mai important eveniment din viaţa unui om, din viaţa unei familii, căci este 
împlinirea celei dintâi porunci date de Dumnezeu omului: „Creşteţi și vă înmulțiţi și umpleţi pământul 
şi-l supuneţi” (Facerea 1,28). Astfel, omului i se oferă un dar nepreţuit pentru a vedea în prunci starea 
de nevinovăție şi de desăvârşire prin care putem păși pragul Împărăției lui Dumnezeu: „De nu vă veţi 
întoarce și nu veţi fi precum pruncii, nu veţi intra în Împărăţia cerurilor” (Matei 18,3). 

Din păcate, în societatea zilelor noastre, darul nașterii de copii este înlocuit de oameni cu avortul, 
adică cu uciderea a milioane de suflete nenăscute. Acesta este cu siguranţă cel mai mare păcat al 
omenirii actuale, căci este împotriva firii ca un părinte să-și ucidă propriul copil, luându-i dreptul la viaţă, 
chiar înainte de naștere, iar cel ce o face își pierde, la rândul lui, calitatea de fiu al Părintelui Ceresc. 

A fi părinte deși este un dar minunat, însă nu este deloc ușor, căci părintele are o misiune importantă 
dată de Dumnezeu și anume de a-i apăra pe prunci cu preţul propriei vieţi de orice pătrundere a răului“. 
Să fim mereu cu gândul la această datorie părintească și să purtăm de grijă cum se cuvine copiilor noștri, 
pentru ca atunci când ne va cere Dumnezeu să-i arătăm ce am făcut cu darul primit, să nu ne ruşinăm, 
ci înfăţișându-ne cu demnitate să auzim cuvintele Domnului, zicând: „Bine slugă bună și credincioasă, 
peste puţine ai fost credincioasă, peste multe te voi pune;intră întru bucuria Domnului tău” (Matei 25,21). 

În ceea ce priveşte educarea copiilor, sfatul cel mai profund pentru părinţi provine tocmai din 
cuvintele Mântuitorului: „Lăsaţi copii să vină la Mine şi nu-i opriţi, căci a unora ca aceştia este Împărăţia 
lui Dumnezeu” (Marcu 10,14). Aşadar, datoria părintelui este să-și apropie pruncul de Hristos, Care este 
izvorul tuturor bunătăţilor. 

În cele ce urmează, vom prezenta câteva concepte ale Sfântului loan Gură de Aur cu privire la educarea 
copiilor, ca datorie sfântă a părinţilor, care ajutaţi de Biserică sau școală, trebuie să își îndrume pruncii, ca 
să devină asemenea „pomului celui bun și să aducă roade bune”(cf. Matei 7,17). 


2) Arta educaţiei 
Pentru Sfântul loan Hrisostomul prioritatea în domeniul pedogogiei o reprezintă educaţia religioasă, 
care constituie temelia și premisa oricărei educaţii*!. Sfântul Apostol Pavel dă soluţia unui ideal în ceea ce 
privește educaţia religioasă, spunând: ... creşteți copilul în învăţătură și cercetarea Domnului” (Efeseni 
6,4), obișnuindu-l cu rugăciunea, cu citirea și înțelegerea Sfintei Scripturi şi cu apropierea de Biserică. 
Arătând valoarea şi importanţa extraordinară a educaţiei, Sfântul loan ne spune: „Nu există nici o artă 
mai importantă decât pedagogia. Pentru că ce lucru se poate asemăna cu formarea sufletului și a minţii 


29 Sf. loan Gură de Aur, Despre slava deșartă și despre creșterea copiilor, 20 în vol. Despre feciorie. Apologia vieţii monahale. 
Despre creșterea copiilor, trad. de Pr.D.Fecioru, Ed. 1.B.M.B.O.R., București, 2007, p. 400 

30 Pr.Dan Toader, Copiii - dar divin” - articol publicat în Ziarul Lumina la data de 2 iunie 2017 

31 Arhim.Dr.Teofan Mada, op.cit., p.88 

tânărului ?%2. 

Este minunat să privim cât de grăitoare este etimologia cuvântului pedagogie. El provine din unirea 
a două cuvinte grecești: substantivul maic, rai666 , care înseamnă „copil” şi verbul Wyeiv, care se traduce 
prin „a mâna” „a duce" „a conduce". Aşa cum un păstor își mână turma sa, călăuzind-o și arătându-i cu 
toiagul său drumul, tot așa pedagogul, care se identifică adesea cu părintele, își călăuzește odrasla, 
conducându-i paşii cu toiagul înţelepciunii pe calea vieţii. 

Suntem tentaţi adesea să asociem educarea copiilor cu creşterea copiilor, însă cele două sintagme au 
înţelesuri și preocupări diferite. Dacă creșterea copilului presupune a-i asigura cele necesare trupului, 
ca să se dezvolte din punct de vedere fizic, iar educarea unui copil, pedagogia se ocupă cu modelarea 
caracterului și sporirea virtuţiilor din sufletul lui, având drept scop final, țelul oricărui creștin și anume 
mântuirea: „Nu căuta cum să trăiască aici pe pământ viaţă îndelungată, ci cum să trăiască acolo (n.n. în 
veșnicie) o viață nemărginită și fără sfârșit"*:. Aceasta este o obligaţie ce le dă o misiune serioasă părinţilor, 
care trebuie să lucreze neîntrerupt pentru îndeplinirea ei de la o vârstă fragedă. Cei ce neglijează această 
misiune sunt numiţi de Sfântul loan: „ucigași de copii, pentru că indiferența lor afectează întreaga 
societate, căci „pricina tuturor relelor din lume provine din principiul pe care îl punem la temelia educaţiei 
copiilor noștri'** 

Din nefericire, cuvintele Sfântului loan Hrisostomul prin care condamnă lipsa de interes pentru 
sufletul copilului, sunt actuale și astăzi. Acum, ca și atunci, părintele se străduieşte să-l îmbrace în haine 
luxoase, să-l împodobească cu aurs, să-l instruiască în meserii, în artă sau în ştiinţă, însă se interesează 
tot mai puţin să-i formeze caracterul și să-i educe sufletul. Însă, în această privinţă, părinţii şi totodată 
fiecare dintre noi ar trebui să cugetăm la cuvintele Mântuitorului, rostite în minunata Sa Predică de pe 
Munte: „Nu vă adunaţi comori pe pământ unde molia și rugina le strică și unde furii le sapă și le fură; Ci 
adunați-vă comori în cer, unde nici molia, nici rugina nu le strică, unde furii nu le sapă și nu le fură” (Matei 
6,19-20). 


3) Pilde ale Sfântului loan Gură de Aur despre educarea copiilor 

Asemenea Mântuitorului lisus Hristos, care nu a folosit niciodată o predică şablon, ci mai mereu și-a 
expus învăţătura în pilde, inspirate din mediile sociale în care propovăduia, Sfântul loan Hrisostomul 
a prezentat concepţiile sale pedagogice, folosindu-se de asemănări din natura înconjurătoare sau din 
lucruri familiare și la îndemâna ascultătorilor şi cititorilor săi. 

El aseamănă copilul mic cu o plantă”, care fiind plăpândă și fragilă, are nevoie de grijă și protecţie. Tot 
așa și copilul are nevoie de căldură părintească și de lumina învățăturilor bune, ca astfel să înflorească, 
iar părinţii să se bucure pe deplin de splendoarea lui. 

De asemenea, Sfântul loan pune în relaţie activitatea pedagogului cu arta pictorului sau a 
sculptorului. Așa cum pictorul lucrează cu multă exactitate, punând zilnic tabloul în fața sa dându-i 
culorile trebuitoare?s, aşa cum sculptorul dă jos ceea ce este de prisos și adaugă ceea ce trebuie pentru a 
se bucura de opera sa, tot așa și fiecare tată şi mamă trebuie să-și dea silința pentru a desăvârși aceste 
icoane dăruite lor de Dumnezeu. 

Totuși, prin cea mai complexă comparaţie, căreia îi dedică mai bine de jumătate din tratatul său 
despre creșterea copiilor, Sfântul loan îi spune părintelui să se gândească că este un împărat ce are sub 
stăpânire o cetate: sufletul pruncului. După cum într-o cetate, unii fură, alţii fac fapte de dreptate, unii 
muncesc cum trebuie, alţii fac totul de mântuială, tot așa și în sufletul copilului sunt gânduri și gânduri. 
Dar, un bun conducător se dovedește bun prin comportamentul supușilor săi, iar la fel un părinte, care 
şi-a împlinit datoria este recomandat de calitățile copilului pe care l-a educat“. 

Cetatea sufletului unui copil are cinci porți și anume cele cinci simţuri omeneşti, care reprezintă 


„Suflările de viaţă” (ebr. „nişmat haiiim”), evidenţiate de forma de masculin plural „-im”, care l-au făcut 

32 Sf. loan Gură de Aur, Omilii la Matei, 60; în vol. PS.B. 23, trad. de Pr.D.Fecioru, Ed. 1.B.M.B.O.R., București, 1994, p. 695 

33 Sf. loan Gură de Aur, Omilii la Efeseni, 21; în vol. Comentariile sau Explicarea Epistolei către Efeseni, trad. de Arhim. 
Theodosie Athanasiu, lași, 1902, pp.215-216 

34 Sf. loan Gură de Aur, Despre slava deșartă și despre creșterea copiilor, 15; în vol. Despre feciorie. Apologia vieţii mona- 
hale. Despre creșterea copiilor, trad. de Pr.D.Fecioru, Ed. I.B.M.B.O.R., București, 2007, p. 398 

35 Ibidem, 16, pp.398-399 

36 Ibidem, 18, p.400 

37 Ibidem, 37, p. 406 

38 Ibidem, 22, p.401 

39 Idem, ibidem 

40 Ibidem, 23, pp.401-402 

pe om „ființă vie” (cf. Facerea 2,7). Prin aceste porţi intră şi ies cetăţenii: cugetele cele bune sau cele 
rele. Astfel în tratatul său pedagogic se ocupă pe rând de educarea porții limbii, a auzului, a mirosului, a 
vederii și a pipăitului prin care gândurile corup sau desăvârșesc sufletul copilului“?. 

Celei dintâi porți, pedagogul trebuie să-i facă uși și zăvoare din cuvintele lui Dumnezeu, ca să zică 
asemenea Psalmistului: „Cuvintele lui Dumnezeu sunt în gura mea mai dulci decât mierea și fagurele şi 
[...] mai de preţ ca aurul și pietrele preţioase” (Psalmul 118,103; Psalmul 18,11)*%. Astfel, limba să se facă 
„poarta Domnului” (Psalmul 117,19), fiind de folos ascultătorilor, după cum zice Sfântul Apostol Pavel: 
„Din gura voastră să nu iasă niciun cuvânt rău, ci numai ce este bun spre zidirea cea de trebuinţă ca să 
dea har celor ce ascultă” (Efeseni 4,29). Înrudită cu limba este poarta auzului, prin care, în opoziţie cu 
prima, cetățenii doar intră de afară spre interior. De aceea trebuie bine îngrădită această poartă, ca nu 
cumva să audă copilul ceva ruşinos sau viclean. Şi celelalte trei porți, a mirosului, a vederii și a pipăitului, 
deși dezvoltate mai puţin de Sfântul loan au o importanţă mare și trebuie bine păzite de părinţi ca să 
nu intre vătămare în suflet prin mirosuri parfumate, prin stimularea simțului tactil spre poftă ori prin 
priveliști de rușine. 

Aşadar, este necesar ca cetatea aceasta cea mai de preţ, sufletul copilului să aibă legi stricte şi o ordine 
perfectă, ca astfel să se dezvolte corect și să nu facă asemenea Sodomei, care a fost arsă în foc, datorită 
nelegiuirilor din interiorul ei, ci să audă asemenea sutașului din Capernaum cuvintele Mântuitorului: 
„Nici în Israel n-am aflat atâta credință” (Luca 7,9). 


4) Etapele procesului educativ 

Deși perioada copilăriei este cea mai rodnică pentru a semăna sămânţa educaţiei, ea nu este singura, 
căci procesul educativ este mult mai amplu, continuând în viaţa fiecărui copil, în perioada adolescenţei 
şi desăvârşindu-se în perioada logodnei și a căsătoriei. Așadar, în scrierile Sfântului loan Gură de Aur se 
regăsesc aceste trei mari și importante etape ale procesului educativ. 

Precum un copac are mai multă nevoie de apă când este mic pentru a prinde rădăcini rezistente, 
precum orice pasăre își învață puii, când sunt mici să zboare și să-și asigure singuri existenţa, tot așa 
pentru copil, perioada copilăriei este cea în care învățăturile bune se sădesc cel mai ușor în sufletul lui, 
începând să-și formeze astfel propria personalitate. Mulţi părinţi au impresia greșită că pruncul lor, în 
timp ce traversează primii ani ai vieţii, nu este încă în stare să asimileze diferite învățături, iar grija lor 
se direcționează spre dezvoltarea trupească, fără să înţeleagă că până și din fașă se pretinde ca grijă 
prioritară cultivarea şi sistematizarea funcţiilor psihice și spirituale. 

După vârsta copilăriei, care este agitată din pricina neștiinţei, urmează vârsta adolescenţei, care este 
asemenea unei mări în care vânturile sunt puternice“. Mai rău este că vârsta aceasta este lipsită de 
îndreptar, căci tinerii nu mai ascultă îndrumările părinţilor, crezându-se atotştiutori şi atotputernici și 
adesea apare acest conflict între generaţii. Tinerii refuză în această perioadă ajutorul educatorilor, care 
însă tocmai aici le-ar fi cel mai de folos, căci i-ar feri să calce greșit, făcându-i învingători asupra patimilor 
naturii“5. 

Ultima perioadă, care desăvârșeşte procesul educativ este perioada căsătoriei. Aici, fiecare tânăr 
ajuns la această vârstă începe să pună în practică, în noua sa familie, ceea ce a învăţat de la părinţi. Aici 
se vede puterea exemplului, căci tânărul va transpune ceea ce a văzut în casa părintească, în familia 
pe care și-o întemeiază. Sfântul loan insistă mult pe logodna prematură, urmată imediat de căsătorie, 
însă acest concept educativ este tot mai greu de aplicat în zilele noastre. Astăzi, tânărul are ca prioritate 
să se întrarmeze cu studii și deprinderi pentru a putea reuși mai târziu în arena vieții“, iar acest fapt îl 
împiedică să se căsătorească înainte de a-și asuma o profesie. 


5) Mijloace de educare 

Privind formarea caracterului unui copil din pruncie, Sfântul loan Gură de Aur spune un lucru foarte 
important: „exemplul e totul” Astfel, mijlocul suprem de educare este puterea exemplului, căci mai ales 
în fragedă pruncie, copilul va imita întocmai comportamentul părinţilor. 

41 Prot.Dr.loan Bude, op.cit., p.29 

42 Arhim.Dr.Teofan Mada, op.cit., p.134 

43 Sf. loan Gură de Aur, Despre slava deșartă și despre creșterea copiilor, 28, p. 403 

44 Sf. loan Gură de Aur, Omilii la Matei 81,5, în vol. PS.B. 23, trad. de Pr.D.Fecioru, Editura 1.B.M.B.O.R., București, 1994, p.924 

45 Sf. loan Gură de Aur, Omilii la Tit, 2,1 în vol. Comentariile sau explicarea epistolelor pastorale: | și II Timotei, Epistola către 
Tit și Epistola către Filimon, trad. de Arhiereu Theodosie Ploeşteanu, București, 1911, p. 295 

46 Arhim.Dr.Teofan Mada, op.cit., p.187 

Vorbind despre mustrarea copilului, despre pedepsele morale, Sfântul loan îi îndeamnă pe părinţi 
să-l pedepsească mai mult prin tonul glasului şi mai puţin prin bătaie. Însă părintele trebuie să aibă grijă 
şi la cuvintele cu care îl mustră, căci dacă va folosi cuvinte dureroase, ce îl jignesc pe copil, acesta poate 
ajunge la deznădejde, devenind mai obraznic. De aceea trebuie „să tămăduim dulce prin sfat". Dacă 
totuși dojenirea cu blândeţe nu este suficientă, mânia să fie o mânie a iubirii, cu o limită bine stabilită și 
motivată de dorinţa de a-l învăţa pe copil diferenţa dintre bine și rău. 

În ceea ce priveşte pedepsele corporale, opera hrisostomică nu le recomandă, sugerând să nu fie 
aplicate des, ci doar atunci când este neapărată nevoie. Sfântul loan îl sfătuiește pe tată zicând: „Să nu-ţi 
baţi fiul continuu și să nu-l obișnuiești cu acest mod de instrucţie [...] Să se teamă mereu că va mânca bătaie, 
dar să nu fie bătut, să fie amenințat cu biciul, dar să nu fie atins“. Trecând în partea opusă, desigur că 
dacă copilul trebuie mustrat și, în cazuri excepționale, chiar bătut, el trebuie să vadă pe deplin iubirea 
părinţilor, iar pentru împlinirea a ceea ce i s-a spus să fie recompensat. Sfântul loan Hrisostomul îi 
recomandă tatălui „să fie dulce, blând și calm și să-l răsplătească pe copil cu multe premii, când păzeşte 
legile familiei“. Totuși, să înţelegem aceste recompense ca pe un mijloc de instruire și în nici un caz să le 
folosim în mod irațional și fără control. 

Deci, ca peste tot în viață și în ceea ce priveşte mijloacele de educare trebuie să existe o balanţă, în 
care să fie puse în egală măsură atât pedepsele, cât și recompensele. 


6) Colaborarea familiei cu Biserica şi școala privind educarea tinerilor 

În educarea copiilor, Sfântul loan Gură de Aur atribuie rolul principal tatălui, asemănat cu „un împărat”, 
iar cel inferior mamei, comparată cu „conducătorul armatei”. Astfel, copilul trebuie să vadă cei doi stâlpi 
ai educaţiei ca exemple strălucitoare, pe care, avându-i mereu înaintea ochilor, să-i urmeze și să-i imite 
în întreaga viaţă. 

Deși, Sfântul loan îi consideră pe părinţi „un factor de o importanţă primordială pentru educarea 
copilului's!, el nu neglijează amprenta ce trebuie lăsată în sufletul unui copil de către școală prin dascălii 
şi pedagogii ei, dar şi de către Biserică, prin preoţi, dimpreună cu întreaga comunitate. Părinţii, conștienți 
de atribuţiile lor, să aibă în vedere că copilul lor va creşte și se va dezvolta în societatea în care trăiește, 
astfel încât este absolut necesar să existe o bună comunicare între Familie, Școală și Biserică, contribuind 
la o mai bună educare a tineretului din comunitate. 

Părinţii zilelor noastre consideră de multe ori că educaţia copiilor intră în datoria lor până la vârsta 
de șapte ani, după care totul se pune pe umărul dascălilor. Însă lucrurile nu stau deloc așa, deoarece 
îndatorirea părintelui de a-l forma pe fiul său nu are vârstă. Educarea poate fi privită ca o activitate 
individuală în primii ani de viaţă ai copilului, însă apoi devine o muncă de echipă, căci familia trebuie să 
colaboreze cu școala și să lupte pentru același scop - buna creștere a copilului. 

Se vorbește tot mai mult de un tineret needucat în zilele noastre, însă nimeni nu caută să vadă de 
unde provine această educație greşită și aflând, să o poată îndrepta. Mulţi părinţi tind să spună că 
odraslele lor sunt bine crescute, dar mediul şcolar și anturajele în care îşi desfășoară activitatea strică 
obiceiurile foarte bune ale acestora. Din păcate însă, realitatea este chiar în direcția opusă, căci ei vin 
de acasă cu obiceiuri nepotrivite în școală. Astfel, responsabilitatea educaţiei greșite se răsfrânge pe 
umerii părinţilor, după cum frumos spune Sfântul Vladimir, Mitropolitul Kievului, într-una din operele 
sale : „lată, părinți creștini, dacă vreţi ca duhul stricător al vremii să nu se atingă de copiii voştri, începeți prin 
ai dezrădăcina de voi înșivă, ţinând cu tărie de bunele moravuri ale creștinismului, ale Bisericii Ortodoxe a lui 
Hristos”. 

Totuși, nu în toate cazurile familia poate fi acuzată de erorile comportamentale ale copilului. Există 
situații în care familia nu-i poate oferi tânărului echilibrul de care are nevoie. De exemplu, un copil care 
provine dintr-o familie monoparentală se integrează mai greu în societate, neavând echilibrul sufletesc. 
Tot astfel este și cazul copiilor lăsaţi în grija bunicilor, de părinţii plecaţi în ţări străine. Acest „handicap 
sufletesc”al copilului trebuie cunoscut de dascăli și de preot, care prin implicarea lor, îl pot suplini măcar 

47 Sf. loan Gură de Aur, Omilii la | Tesaloniceni, 10; în vol. Comentariile sau Explicarea Epistolei către Coloseni și [, II Tesaloniceni, 
trad. de Arhim. Theodosie Athanasiu, București, 1905, pp. 265-266 

48 Sf. loan Gură de Aur, Despre slava deșartă și despre creșterea copiilor, 30, p. 404 

49 Ibidem, 67, p.418 

50 Sf. loan Gură de Aur, Omilii la | Corinteni 34,3, în vol. Comentariile sau explicarea Epistolei | către Corinteni, trad. de 
Arhiereu Theodosie Athanasiu, București, 1908, p.472 


51 Arhim.Dr.Teofan Mada, op.cit., p.101 
52 Sf. Vladimir, Mitropolitul Kievului, Despre educație, Ed. Sophia, București, 2003, pp. 62-63 

parţial în mediul școlii şi al Bisericii. 

Tinerii de astăzi pornesc adesea pe o cale a pierzaniei și doar în momente de nevoie, de necaz sau 
de criză apelează la Dumnezeu. El însă ca un părinte iubitor, fiind Însuşi „Izvorul Dragostei” primeşte pe 
fiecare om care se pocăieşte și doreşte sincer să reînvie la o viaţă spirituală. 

Pentru astfel de tineri, ce se află pe căi străine, dar care totuşi au o sămânță de credinţă în conștiința 
lor, Biserica, prin preoţii ei, ar trebui să-l caute pe tânărul, care la rândul lui Îl caută pe Dumnezeu: „Biserica 
trebuie să-l caute pe tânăr asemenea Tatălui din Pilda fiului rătăcit, care atunci când fiul se întoarce, El nu îl 
așteaptă stând, ci face și El câţiva pași pe prispă, deschizându-și larg braţele părintești”. 

Aşadar, desigur păstrând proporţiile, colaborarea din societate între Familie, Școală și Biserică, 
trebuie să se asemene cu perihoreza dintre Persoanele Sfintei Treimi, căci aceste trei instituţii trebuie să 
se întrepătrundă reciproc, având un unic obiectiv - educaţia copiilor. 


Câteva concluzii 

Ca o sinteză a celor prezentate în studiu, putem spune că familia creștină, ca rezultat al unirii dintre 
bărbat şi femeie, creată și binecuvântată de Dumnezeu încă din Grădina Edenului, îi oferă omului cadrul 
prielnic pentru a ajunge la desăvârșire. „Biserica cea mică” face trimitere la Biserica cea mare, între cele 
două creându-se o strânsă legătură, căci își însușesc împreună atribuţia educaţiei copiilor** și prin ei, 
educarea întregii societăţi, ca astfel să fie transmise și puse în aplicare din generaţie în generație legile și 
poruncile dumnezeiești, care ne conduc spre viața veșnică. 

Educaţia religioasă a copiilor trebuie să preceadă celelalte tipuri de educaţie, intelectuală sau 
profesională, căci doar aşa îi putem insufla copilului întâietatea ce trebuie acordată lui Dumnezeu în 
întreaga viaţă, după cum însuși Hristos ne spune: „Cel ce rămâne în Mine și Eu în el, acela aduce roadă 
multă, căci fără Mine nu puteţi face nimic” (loan 15,5). 

Observăm că în majoritatea cuvântărilor sale, Sfântul loan Gură de Aur pune multaccent pe disprețuirea 
tuturor lucrurilor lumești, însă el nu condamnă luxul, bogăţiile sau înțelepciunea omenească în sine, 
ci modul în care noi ne raportăm la ele. Căci nu bunurile și plăcerile vieţii acesteia ne duc la pieirea 
duhovnicească, ci faptul că le aşezăm înaintea lui Dumnezeu și le acordăm o cinste, care se cuvine doar 
Părintelui Ceresc. 

Sfântul loan Gură de Aur a avut parte de o astfel de educaţie aleasă din partea mamei sale, Antuza, 
care rămasă văduvă imediat după ce l-a nascut, aţinut loc și de tată, dăruindu-i fiului ei tot ceea ce a știut 
şi a putut ea mai bun din punct de vedere moral și duhovnicesc. Astfel, rodul strădaniei ei a devenit unul 
dintre cei mai preţioşi dascăli ai creștinismului, ale cărui învățături au luminat până la marginile lumii, 
împlinind porunca Mântuitorului :„Așa să lumineze lumina voastră înaintea oamenilor, așa încât să vadă 
faptele voastre cele bune și să preamărească pe Tatăl vostru Cel din ceruri.” (Matei 5,16). 

Deși scrierile sale se pot caracteriza printr-o impresionantă bogăţie tematică și printr-o înţelepciune 
impunătoare privind realitățile lumii pământești, să nu uităm că sfințenia lui nu se datorează cuvântărilor 
pe care le-a scris sau predicilor pe care le-a rostit, ci se datorează modului de viețuire duhovnicească și 
relaţiei personale cu Dumnezeu, ajungând prin tăria credinţei sale să Îl pună pe Dumnezeu mai presus 
de orice şi mai mult decât atât, să-L descopere și celor pe care i-a păstorit. 

Să luăm aminte la viaţa și la sfaturile acestui mare și neclintit stâlp al Bisericii Ortodoxe și să-l rugăm 
așas*: „Sfinte loan Gură de Aur, luminează mintea noastră cu dumnezeieştile tale învățături şi ajută- 
ne să ajungem întotdeauna la înălțimea gândului smerit, spre mărirea lui Dumnezeu și spre a noastră 
mântuire !. 

ŞCOLILE NAŢIONALE ORTODOXE 
DIN GRANIŢA MILITARĂ BĂNĂŢEANĂ 


Preot NICOLAE BĂCILĂ 
Parohia Bănia 


Cercetătorii germani, maghiari şi români ai învăţământului românesc bănăţean au accentuat faptul 
că Banatul şi mai ales Granița sa militară şi-au avut un învăţământ organizat înaintea Ungariei şi a altor 
ţinuturi dominate de Imperiul Habsburgic. luliu Vuia şi alţi câţiva istorici, mergând pe urmele acestor 
cercetători, susţin prioritatea românească bănăţeană a învățământului, dar nu de sorginte vieneză, ci 
dezvoltată cu mult timp înainte, din necesităţile interne ale societăţii româneşti bănăţene' . 

Românii din graniţa Banatului, mereu în calea fluctuaţiei inerente regiunii, au fost obligaţi de astfel 
de împrejurări, cel puţin cei mai răsăriţi dintre ei, să înveţe carte, pentru a putea face față împrejurărilor 
mai complicate din aceste părţi, faţă de cele din interiorul imperiului? . 

Prin pacea de la Passarowitz, din 21 iulie 1718, pe lângă noile regiuni anexate Imperiului Habsburgic, 
primesc dreptul de a face comerţ în Imperiul Otoman şi restul supuşilor austrieci, deşi bănăţenii după 
164 de ani de stăpânire otomană erau destul de versaţi. Dar, şi pentru acest lucru era necesar un mi- 
nim de ştiinţă de carte, fiind impus de împrejurările vieţii, înaintea iluminismului imperial vienez, stare 
confirmată şi de documentul Cancelariei din Viena, care atestă faptul că înainte de preluarea militară, 

în aceste ţinuturi au funcţionat şcoli susţinute de comunităţile săteşti? . 

Instruirea şi educarea majorităţii tineretului din Granița bănăţeană se făcea în şcolile naţionale. Au- 
torităţile militare austriece nu au acordat nici un sprijin acestor şcoli, mai ales pentru faptul că erau 
de factură ortodoxă. Consiliul aulic de război se preocupa numai de organizarea şcolilor triviale, care 
pregăteau viitorii subofiţeri. Erau găsite suficiente pretexte pentru a se eschiva de la grija pentru şcolile 
naţionale pe care le considera inutile şi un adevărat balast pentru comunitate. După ce şcolile naţionale 
ortodoxe au fost puse sub controlul comisiilor şcolare, care funcționau pe lângă regimente, se inten- 
sifică introducerea limbii germane în aceste şcoli, punându-se piedici angajării învăţătorilor naţionali 
care trebuiau să susţină un examen prealabil în faţa directorului şcolar german care îi putea respinge şi 
deci lăsa şcoala fără învăţător”. 

Dispreţul administraţiei austriece față de aceste şcoli cu litere chirilice, cu citire din cărţile bisericeşti, 
cu puţină scriere, cântare bisericească şi ceva socoată, nu înseamnă inexistenţa acestora, ci continuarea 
unei vechi tradiţii deşi ele vor fi reorganizate şi vor apărea în statisticile habsburgice ca mari realizări 
ale reformelor vieneze, odată cu apariţia iozefinismului, a reorganizării Consiliului aulic (1761) şi a in- 
fluenţelor iluministe la Curtea vieneză (Kaunitz, Justi, Martini, Sonnenfeles, Qualtenberg, Hess) . 

În 1771 este emis Normal-Patent sau Regulamentul iliric pentru şcoli. Acest Regulament este un do- 
cument transparent al principiului diplomatic austriac „divide et impera”: despărţirea organelor civile 
de cele bisericeşti, pentru consolidarea autorităţii centrale. Spre a se stopa procurarea de cărţi din Ţările 
Române ori din Rusia se promite înfiinţarea unei Tipografii la Viena pentru „românii neuniţi”, dar şi posi- 
bilitatea ca aceştia să-şi educe „pruncii la şcoalele catolicilor” (motivul este lesne de sesizat)“. 

Numărul şcolilor naţionale creşte odată cu numirea lui Grigorie Obradovici ca inspector şcolar, 
despre care se spune că a numit la aceste şcoli numai învăţători cu studii corespunzătoare, îngrijindu-se 
şi de îmbunătăţirea bazei materiale. Astfel, la sfârşitul secolului al XVIII-lea erau 130 de şcoli naţionale. 

Dar pentru a se asigura întărirea guvernării habsburgice prin intermediul şcolii, tendinţa de germa- 
nizare era secondată de aceea de catolicizare. Am pomenit mai înainte de prevederea din Normal — Pa- 
tent, de a se înzestra toate şcolile naţionale ortodoxe din Graniţă cu numeroase cărţi romano-catolice 
(2000 de catehisme şi 200 evanghelii), ca şi alte acţiuni prozelitiste, fapt ce atrage protestul ierarhiei 
sârbeşti în 1778, care menţiona şi faptul că şcolile confesionale din graniţă erau uitate de oficialități. 
Mai mult, lui Nicolae Stoica de Haţeg, viitorul protopop şi cronicar, care dorea să ajungă învăţător în 
aceeaşi zonă confiniară (la şcoala din Bozovici) i s-a pus condiţia trecerii la catolicism, ceea ce nu a ac- 
ceptat. Rezultatul acestor acţiuni prozelitiste şi de deznaționalizare a avut un efect contrar aşteptărilor 
pentru autorităţi, „căci tineretul ortodox având posibilitatea instruirii superioare va deveni purtătorul 
de cuvânt al redeşteptării naţionale”? . 

Şcolile naţionale din Granița militară bănăţeană încep să se dezvolte după terminarea războiului 
austroturc. La aceasta a contribuit siguranţa vieţii locuitorilor, oblăduită de pacea încheiată şi de noua 
conjunctură politică, ceea ce a dus şi la o înflorire economică. Congresul naţional liric, ţinut în anul 
1790, asigurând pe împărat de loialitatea naţiunii ilirice, cere înmul-ţirea numărului de şcoli greco-orto- 
doxe şi îndrumarea lor de inspectori şcolari de religie ortodoxă. Într-adevăr, numărul şcolilor naţionale 
creşte. Protopopul Nicolae Stoica de Haţeg depune o fructuoasă activitate pentru înfiinţarea — sau 
pentru reînfiinţarea — de şcoli naţionale în protopopiatul Mehadiei. El însuşi relatează că episcopul de 
Vârşeţ l-a chemat şi i-a citit scrisoarea de la comandamentul general militar din Timişoara, prin care era 
încredinţat de către Cancelaria aulică ilirică să se ocupe „ca naţionalnicile şcoale din tot reghimentul, 
ce-s de 5 ani părăsite, să umblu şi în bună stare iarăşi să le rânduiesct “Trebuie subliniat efortul acestui 
luminat cărturar român, care într-o vreme de cumplită sărăcie a reuşit să determine populaţia satelor 
din regimentul româno-iliric să aibă din nou şcoli, încât în 1793, în luna martie, când episcopul şi mai 
mulţi ofiţeri din regiment se aflau în protopopiatul Mehadiei, au constatat că organizase bine şcoalele. 
Desigur nu s-au putut înfiinţa imediat şcoli în toate localităţile din regimentul româno-iliric. În anul 
1792, în cele 85 comune cu parohii şi 25 filiale, existau numai 46 de şcoli, care funcționau în case pără- 
site, în biserici arse sau în colibe făcute din nuiele împletite? . 

Pentru şcolile româneşti şi sârbeşti, construirea şi întreţinerea edificiilor şcolare a constituit o piedică 
de seamă în dezvoltarea învățământului. Unele localităţi reuşiseră să-şi ridice edificii înainte de 1774, 
astfel că în peisajul sătesc apare o nouă instituţie socială, şcoala, dorindu-se ca învăţământul să se 
desfăşoare într-o clădire proprie şi nu în tinda bisericii sau în casa preotului sau a învățătorului. Starea 
edificiilor şcolare naţionale ortodoxe era cel puţin deplorabilă, mai ales în secolul al XVIII-lea. Clădi- 

rile aveau un aspect jalnic, puţine erau cu înfăţişare satisfăcătoare şi rare cele în stare optimă. Aşa că 
observaţiile lui D. Țichindeal cu privire la această stare a clădirilor şcolare este cât se poate de realistă: 
„De voieşti să ştii în sat unde e şcoala, nu întreba pe nimeni, ci dute, apoi vei afla o casă nu departe 
de biserică, dezgrădită, descoperită, cu fereştile sparte şi cu hârtie lipite, să ştii că aceea e şcoala”!0. Pe 
parcursul secolului al XIX-lea sa încercat ca astfel de deficienţe să fie înlăturate, dar din lipsa mijloace- 
lor financiare, edificiile şcolare româneşti vor rămâne mici, neîncăpătoare, neluminoase, neigienice, 
aşa cum se constată în 1869'!. Evident şcolile triviale catolice germane se găseau într-o situaţie mult 
mai corespunzătoare, deoarece spre deosebire de şcolile naţionale ortodoxe care depindeau de posi- 
bilităţile economice ale comunelor care le întreţineau, acestea erau suportate din fondul proventelor 
(casieria regimentului)!?. 

Şcolile naţionale aveau două clase cu patru ani de învăţământ, fiind frecventate de copii în vârstă 
de 8-12 ani. Conţinutul învăţământului era predominant religios, cărţile de cult servind ca şi manuale 
şcolare. Mai târziu, în secolul al XIX-lea, au fost aduse manuale şcolare tipărite la Viena. Învăţătorii erau 
recrutaţi atât dintre localnici, cât şi din Ţara Românească şi Transilvania. Ei erau susținuți de către lo- 
calnici, fie în bani numerar, fie cu produse în natură. Salariul era destul de mic, de aceea învățătorii se 
îndeletniceau şi cu agricultura ori prestau servicii la primărie sau la biserică pentru a se întreţine. 

La începutul secolului al XIX-lea s-a reglementat şi plata învăţătorilor, localităţile fiind, în acest sens 
împărţite în trei categorii, după numărul caselor. Din păcate salariile nu puteau fi plătite, multe loca- 
lităţi din Graniţă fiind sărace. 

Învăţătorii naţionali, români sau sârbi, nu aveau o pregătire specială în domeniu. Din 1776 învățătorii 
din Graniţă erau pregătiţi la Şcoala Normală din Panciova, iar mai târziu la Şcoala Normală de la Biserica 
Albă. Preparandia din Arad, care îşi inaugurează cursurile în noiembrie 1812, a avut un rol excepţional 
în pregătirea sistematică a învăţătorilor. Corpul didactic al acestei şcoli era alcătuit din D. Țichindeal, 
C. D. Loga, loan Mihuţ şi losif lorgovici. Durata cursurilor era la început de 15 luni, în 1815 era de 2 ani, 
iar din 1876 de trei ani, ca în 1884 să fie de 4 ani!'3. Nu mai puţin lăudabilă este iniţiativa protopopu- 
lui Caransebeşului, loan Tomiciu, care propune în anul 1807 autorităţilor militare un proiect pentru o 
mai bună organizare a învăţământului naţional ortodox în regimentul grăniceresc româno-sârb, care 
prevedea şi pregătirea învăţătorilor. Acesta a fost aprobat de Consiliul aulic de război din Viena abia în 
anul 1820. Primul curs pentru pregătirea învăţătorilor, desfăşurându-se la Caransebeş în lunile mai-iu- 
lie 1820. Acesta a fost continuat prin numirea lui Constantin Diaconovici Loga ca director al şcolilor 
naţionale din Graniţă, în anul 1830, care a adus o înviorare a învăţământului naţional ortodox. Loga a 
reorganizat cursurile şi le-a îmbunătăţit, sporind şi durata lor la 6 luni. În „şcoala preparandă”, reorga- 
nizată de el erau predate pe lângă tipicul, cântarea bisericească, istoria biblică şi catehismul, materii 
laice precum: pedagogia, metodica, gramatica, istoria, geografia, aritmetica, citirea şi scrierea germană, 
măiestria grădinilor şi creşterea albinelor'?. 

În fiecare an înainte de 1 octombrie, începutul anului şcolar, aveau loc conferinţe didactice sau 
norme cu toţi învățătorii de pe raza regimentului, oferindu-li-se cu acest prilej îndrumări metodice şi 
practice. La sfârşit de an şcolar (sfârşit de iunie), avea loc un examen, care se desfăşura într-un cadru fes- 
tiv, în faţa directorului şcolilor naţionale, a ofițerului însărcinat de regiment cu supravegherea şcolilor, 
a conducerii administrative a comunei, a preotului şi a sătenilor. 

Toate aceste acţiuni, ca şi altele, aveau drept scop desăvârşirea intelectuală a dascălilor, luminarea 
tineretului. 

A fost necesară o luptă de peste trei decenii, soldată cu multe lipsuri şi oprelişti, şi doar neînţelege- 
rile dintre forurile superioare vieneze şi lupta pentru competenţe a dus la încadrarea şcolilor naţionale 
ortodoxe în organizaţia militară, la unele favoruri pentru numeroşi orfani ai grănicerilor, posibilitatea 
ca cei mai talentaţi să urmeze şcolile de ofiţeri, de-a primi burse la Academia Militară sau alte şcoli şi 
instituţii şcolare militare. În Graniţă vor funcţiona astfel, pe lângă şcolile triviale germane şi cele naţio- 
nale grănicereşti, 3 şcoli matematice, 2 şcoli de fete, o şcoală silvică la Caransebeş cu posibilităţi reduse 
de frecvenţă pentru românii ortodocşi. Simpla comparaţie a sumei de 130 000 florini, cheltuieli erariale 
pentru cantonul german al graniţei, şi doar 19 069 florini cheltuieli erariale pentru cantonul valaho-ilir, 
în anul 1799, evidenţiază politica protecţionistă dusă de stăpânirea habsburgică în graniţa bănăţeană'S. 

În 1866 învățătorii români din Episcopia Caransebeşului, ca reacţie la abuzurile de deznaționalizare 
a clerului sârbesc din trecut, doreau să iasă de sub „tutela clerului”, dar încercările lor se izbeau de de- 
fecţiunile sistemului. Dacă treceau la şcolile comunale unde erau mai bine retribuiţi având şi alte favo- 

ruri, ar fi trebuit să predea în limba statului, ceea ce ar fi însemnat că „naționalitatea noastră ar suferi o 
lovitură amară'€. 

"Pentru „creşterea intelectuală” a tinerilor ortodocşi români bănăţeni şi pentru formarea multor ge- 
neraţii de intelectuali, au fost folosite fondurile unor fundaţii ca: Emanuil Gojdu, episcopul Nicolae Po- 
pea, Emanuil Ungureanu ş.a. Aceste fonduri erau administrate de Biserica Ortodoxă. 

Prin legea 28 din 1876 se restrâng unele drepturi acordate forurilor bisericeşti în chestiunile şcolare. 
Limba maghiară devine obiect obligatoriu de predare. Deja prin legile speciale din 1872 se loveşte în 
şcolile de graniţă, devenite şcoli comunale, la care treptat absolvenţii Institutului Pedagogic Ortodox 
din Caransebeş nu mai sunt acceptaţi, cu toată lupta ortodocşilor români de aşi revendica în 1879 
şcolile populare din fostul confiniu militar. La aceste şcoli, începând cu 1880, sunt numiţi numai învăţă- 
tori maghiari, iar din 1907 dascăli unguri care nu cunoşteau limba română”. Episcopul Caransebeşului 
Nicolae Popea scria, în 20 martie 1903, că este necesar mai ales „în timpul de astăzi cu împrejurările lui 
vitrege ca şcoala să demustre (arate n.n.) credincioşilor că jertfele lor aduse pentru instrucţia în şcoalele 
confesionale se răsplătesc aducând roade bune”. Prin legea Appony din 1907 era vizată şi desfiinţarea 
şcolilor confesionale, numărul şcolilor de stat crescând brusc, în detrimentul românilor ortodocşi, ca 
în final să se fixeze aşa zisa „Zonă culturală” maghiară, ca tampon în vremea primului război mondial 
pentru a preveni influenţele şi relaţiile dintre români, ca şi imboldul trecerii la fraţii de peste munţi, ur- 
mărindu-se etatizarea tuturor şcolilor naţionale!?. 

Dacă învăţământul era inclus în politica oficială de stat a monarhiei austriece, în cadrul acestuia erau 
adunate priorităţi, pentru un anumit tip de şcoală. Se remarcă interesul pentru învăţământul trivial. 

Şcolile triviale germane din Granița bănăţeană erau organizate conform legii şcolare austriece din 
1774. Aveau trei clase şi se învăţa: religia, citirea, scrierea, aritmetica, caligrafia, gramatica şi ortografia. 
Ele au funcţionat în localităţile unde erau sedii de companii, fiind frecventate de copii de naţionalitate 
germană, dar şi de români sau sârbi, dintre care erau recrutaţi viitorii subofiţeri. Învăţământul era în 
limba germană. Acest tip de învățământ nu s-a confruntat cu aceleaşi greutăţi ca şi cel naţional. Viena a 
manifestat o deosebită atenţie faţă de aceste şcoli, a dat dispoziţii să fie construite edificii şcolare bune 
care să aibă şi locuinţă pentru învăţător, salariul învăţătorilor din aceste şcoli fiind cu mult mai mare 
decât al învăţătorilor naţionali, fiind remunerat din casa regimentului, pregătirea învăţătorilor care erau 
numai de confesiune catolică era mult mai bună. 

Şcolile triviale au luat amploare după 1800, când se termină ostilitățile dintre austrieci şi turci. În 
Banatul de Graniţă au existat 12 şcoli triviale la: Mehadia, Bozovici, Moldova Nouă, Slatina, Petnic, Bol- 
vaşniţa, Ohababistra, Teregova, Prigor, Berzasca, Globurău, şi Caransebeş. Localitățile respective fiind 
populate de români, majoritatea elevilor erau români ortodocşi!?. Cea dintâi şcoală trivială sătească a 
fost înfiinţată la Bozovici. Consiliul aulic de război a redus numărul şcolilor triviale, spre a se opri accesul 
prea multor români la ele. 

Modestele şcoli naţionale îşi continuă totuşi existenţa, conform vechilor tradiţii, şi nu numai că nu 
dispar la organizarea celor câteva şcoli triviale germane, dar se şi înmulţesc continuu, cu toate piedicile 
organelor oficiale austriece. 

Aşadar, pe teritoriul Graniţei militare a Banatului istoric, învăţământul a trecut printr-un proces com- 
plex. Mai întâi educaţia s-a făcut pe bază de tradiţie, în şcolile naţionale confesionale ortodoxe, frecven- 
tate de cei mai mulţi copii. Aceste şcoli corespundeau cerinţelor sociale şi politice ale vremii respective, 
fiind utile pentru menţinerea identităţii şi continuității naţional-ortodoxe. Pentru dascălii acestor şcoli, 
ideile ce se desprindeau din Răscoala lui Horea erau mai apropiate de inima lor decât ideile Revoluţiei 
franceze, iar cererile din Supllex Libellus Valachorum? erau superioare ordinelor de a se introduce în 
şcolile româneşti limba germană sau maghiară. Gândirea pedagogică a acestor dascăli este îmbogăţită 
cu idei noi cuprinse în cărţile religioase şi în învăţăturile bisericeşti, ea fiind reflectată în legile şi regu- 
lamentele şcolare şi, mai ales, în lucrări cu conţinut pedagogic. Plasată în contextul social-economic şi 
spiritual al vremii, şcoala naţională, cu o existenţă modestă şi împovărată de lipsuri, a jucat un rol de 
seamă în pregătirea sufletească pentru profundele transformări pe care le va aduce secolul al XIX-lea, 
fără a fi scutită de frământările epocii. 


Note: 
1 luliu Vuia, Școlile româneşti bănăţene în sec. al XVIII-lea, Orăştie, 1896, p.33 
2 Există o foarte mare asemănare în dezvoltarea culturală din teritoriul graniţei bănăţene cu cea a 

Braşovului şi a şcolii sale româneşti — 

3 P. Radu, D. Onciulescu, Contribuţii la istoria învățământului din Banat până la 1800, Editura Litera, 
Bucureşti, 1977, p. 105 

4 C. Feneşan, Contribuţii la istoricul învăţământului în Granița militară bănăţeană la sfârşitul secolului al 
XVIII-lea şi începutul secolului al XIX-lea, în Studii de istorie a Banatului, vol. II, Timişoara, 1970, p. 98 

5 P Radu, D. Onciulescu, op. cit., p. 105; Arhiva Parohiei Ortodoxe Române Borlovenii - Vechi (Caraş- 
Severin), Fond circulare, Vol. II, f. 98 

6 Vasile V. Munteanu, Contribuţii la istoria Banatului, Editura Mitropoliei Banatului, Timişoara, 1990, 
p. 184 

7 |. D. Suciu, Unitatea poporului român. Contribuţii istorice bănăţene, Timişoara, 1980, p.34 

8 Arhiva Parohiei Ortodoxe Române Borlovenii Vechi (Caraş-Severin), Fond circulare, Vol. |, f. 50 

9 Nicolae Magiar, Nicolae Stoica de Haţeg: preocupări istoriografice, Editura Învierea, Timişoara, 2008, 
p.140-143 

10 |. Vulcan, Dimitrie Cichindeal, Bucureşti, 1893, p. 14 

11 Victor Ţârcovnicu, Istoria învăţământului din Banat până la anul 1800, Editura Didactică şi Pedago- 
gică, Bucureşti, 1978, p. 167 

12 Ibidem, p. 172 

13 Vasile V. Munteanu, op. cit. p. 186 

14 Constantin Diaconovici Loga, Gramatica românească pentru îndreptarea tinerilor, Buda, 1822, p. 
384 

15 P. Radu, D. Onciulescu, Contribuţii la istoria învățământului din Banat până la 1800, Editura Litera, 
Bucureşti, 1977, p. 124 

16 Victor Ţârcovnicu, Contribuţii la istoria învățământului românesc din Banat (1780-1918), Editura 
Didactică şi Pedagogică, Bucureşti, 1970, p. 164 

17 Ibidem 

18 Vasile V. Munteanu, op. cit., p. 187 

19 Ştefan Pascu, Anghel Manolache, Gheorghe Pârnuţă, lon Verdeş, Istoria învățământului din Româ- 
nia, vol. |, Editura Didactică şi Pedagogică, Bucureşti, 1983, p. 300-301 

20 Nicolae Bocşan, Contribuţii la istoria Iluminismului românesc, Editura Facla, Timişoara, 1986, p. 113. 

SFÂNTA SOFIA. 
PREDICĂ LA SFÂNTA TAINĂ A BOTEZULUI 


Preot AUREL FEDIUC 
Parohia Crai Nou 


„Drept aceea, mergând, învăţaţi toate neamurile, botezându-le în numele Tatălui și al Fiului şi al Sfântului 
Duh” (Mt. 28, 19). 


Astăzi, prin Taina Botezului, acest prunc a fost încorporat în Trupul tainic al Bisericii lui Hristos, primind 
prin încreștinare „ipostasul nașterii din Dumnezeu” ( Sf. Dionisie Areopagitul). El va avea posibilitatea să 
înainteze dinamic în viaţa dumnezeiască a lui Hristos, ca „făptura cea nouă”, pentru „că în Hristos lisus nici 
tăierea împrejur nu este ceva, nici netăierea împrejur, ci făptura cea nouă “ (Gal. 6, 15). 

Astăzi este o bucurie pentru părinţii lui şi pentru toţi, pentru că, el s-a renăscut ca fiu al Împărăției lui 
Dumnezeu; s-a dezbrăcat de „omul cel vechi”, al păcatului (Col. 2, 11-12) și s-a îmbrăcat în „omul cel nou', 
(Col. 3, 9-10, 12, 14); omul hristologic (Gal. 3, 27). Părinţii lui s-au bucurat când s-a născut, dar, acum se bucură 
şi mai mult pentru că acest copilaș l-a primit pe Hristos Euharistic . 

Botezul este Taină Sfântă instituită de Mântuitorul lisus Hristos (Mt. 28, 19), după slăvita Sa Înviere din 
morți, săvârşită de Biserică prin ierarhie sacramentală, prin care, prin întreita afundare a primitorului în apă 
sfinţită, în numele Sfintei Treimi, cu rostirea formulei: „se botează robul lui Dumnezeu (numele) în numele 
Tatălui - Amin, al Fiului - Amin, al Sfântului Duh - Amin, acum și pururea... - Amin; prin care cel botezat 
primeşte iertarea păcatului strămoșesc şi a celor personale și devine membru al Bisericii lui Hristos. Omul 
este chemat la mântuire printr-un proces dinamic de urmare a lui Hristos (Marcu 8, 34), de la botez până la 
sfârşitul vieţii, ceea ce, acest lucru este posibil doar prin Taina Botezului. 

Omul crește duhovnicește și poate să intre în Împărăţia lui Dumnezeu doar prin Harul Duhului Sfânt 
primit la Botez, așa cum o floare crește și se dezvoltă doar udată și ajutată de căldura și lumina soarelui. 
Importanţa Botezului creştin este subliniată de Mântuitorul lisus Hristos astfel: ,,...De nu se va naște cineva 
din apă și din Duh, nu va putea să intre în Împărăţia lui Dumnezeu” (loan 3, 5). Este o Taină irepetabilă 
întrucât: „Este un Domn, o credinţă, un botez” (Efeseni 4, 5). 

În Biserica Ortodoxă Botezul se administrează copiilor, dar şi „tuturor” doritorilor, fapt menţionat încă din 
Biserica primară şi precizat în Fapte 2, 38- 39:,„Pocăiţi-vă şi să se boteze fiecare dintre voi în numele lui lisus 
Hristos, spre iertarea păcatelor voastre și veţi primi darul Duhului Sfânt, căci vouă vă este dată făgăduinţa și 
copiilor voştri și tuturor celor de departe, pe oricâţi îi va chema Domnul Dumnezeul vostru”. 

Botezul creștin este diferit de botezul lui loan săvârșit Mântuitorului lisus Hristos. Botezul Sf. loan 
Botezătorul a avut un scop profetic și didactic, „spre împlinirea a toată dreptatea” (Matei 3, 15), adică spre 
însușirea de către Hristos a misiunii Sale mesianice de a muri și a lua păcatele omenirii prin Jertfa de pe 
Crucea Golgotei, pe când Botezul creştin nu este simbolic (ci curăţitor de păcate) prin apă, prin „Duh Sfânt și 
foc” (Marcu 9, 49-50; Matei 3,11), fiind astfel instituit de Domnul Hristos (Matei 28, 19). 

lubiţi părinţi şi cinstiţi nași, începând cu acest eveniment aveţi o nouă responsabilitate în faţa lui Dumnezeu 
şi în fața acestui prunc, încreştinat astăzi. Dumneavoastră veţi fi îndrumătorii, pedagogii și susținătorii morali 
şi materiali ai acestui pruncușor, misiune care o să vă onoreze și poate mai târziu vă va fi mângâiere. Trebuie 
să ştiţi că va trebui să fiți primii care îl veți învăţa să facă sfânta cruce, îl veţi învăţa să se roage, îl veţi învăța 
să se comporte creştinește, îi veţi îndruma pași spre biserică sau îl veţi deprinde cu însușirea bunului simţ și 
primelor litere din alfabet . 

Ce frumos șivalorosestecând părinții şi naşii te învaţă „primele litere”ale înfăptuirii virtuţii! Este o adevărată 
comoară pe care o primeşti. Prin viaţa şi chipul unui om se descoperă părinţii și profesorii aceluia. Știm că cei 
şapte ani de acasă sunt de aur. Aşadar, misiunea dumneavoastră este sfântă și formează fundamentul vieţii 
lui. Vă rog foarte mult să vi-o îndepliniţi cu conștiinciozitate. Nu uitaţi și de ajutorul material, foarte necesar 
în viaţă. Insuflaţi-i credinţa în Dumnezeu și povâăţuiţi-l să mulțumească lui Dumnezeu pentru toate. 

SLUJIRE ŞI ZIDIRE SFÂNTĂ LA PAROHIA RECAȘŞIII! 


Preot AURELIAN MILĂ 
Parohia Recașl 


Credinţa, înainte de toate, este cea care a zidit temelia popoarelor lumii, cea care a dat chezășia, 
liniștea, dar mai ales pacea si echilibrul în orice comunitate. 

În anul 2003, în localitatea Recaș, copiii de la Centrul de Plasament nr. 8 (așa se numea pe atunci) 
formau o mică comunitate care avea nevoie de Dumnezeu. 

Căutările acestor mai mici fraţi ai lui Hristos şi-au găsit făgaşul atunci când în incinta instituţiei s-a 
sfinţit biserica pe care o doreau de atâta timp. 

Clădirea exista: o fostă cantină a Școlii Ajutătoare Constantin Păunescu rămasă nefolosită, a cărei piatră 
de temelie fusese pusă în 1990. A fost proiectată de inginerul Sturza. La ridicarea ei și-au adus contribuția: 
Asociaţia Kinder curtz Bund din Herdeke, Consiliul Judeţean Timiș, Primăria Recaș, Inspectoratul de stat 
pentru persoane cu handicap Timiş. În acest loc s-a pregătit şi s-a servit hrana zilnică pentru copii vreme 
de 10 ani. 

Aici s-a spus pentru prima dată după revoluţia din 1989 rugăciunea Tatăl nostru, iar apoi s-a rostit 
zilnic, cât timp a funcţionat cantina. Şi iată cum o cantină ce asigura hrana trupească s-a transformat 
într-o cantină pentru hrana sufletească. 

Clădirea, o construcţie interesantă, pare să fi fost predestinată pentru rugăciune: formă de corabie, 
de navă, iar în interior grinzile de susținere sunt suprapuse în formă de cruce. Grinzile laterale te duc cu 
gândul la aripile unui înger, 
iar numărul ferestrelor 


frapează: doisprezece, 
întocmai ca numărul! 
apostolilor. 

La 13 iulie 2003 
Preasfinţitul Lucian 


Lugojanul (pe atunci 
episcop vicar la Timişoara) 
a sfinţit biserica instituţiei, 
cu hramul Sfinții Apostoli 
Petru și Pavel. 

În acest locaș copiii au 
pictat pe sticlă mici icoane 
ce au fost puse pe pereții 
albi. E. 

Treizeci și cinci de copii | 
au format corul bisericii, 
doi copii ajutau în altar 
și unul trăgea clopotul 
la începutul slujbelor. O 
adevărată implicare: o 
biserică pictată de copii și 
slujită de aceştia! 

În octombrie 2003 a fost donat bisericii un clopot de 50 de kg, fabricat la Târgu Mureş. Clopotnița din 
bârne de lemn, acoperită cu șindrilă, a fost construită de meşteri locali. 


1 Material realizat sub îndrumarea și cu sprijinul diac. ing. TIMOTEI ANIŞORAC, consilier patrimoniu și construcții bisericești 
la Centrul eparhial 

În timp, fiind construită din materiale economice 
şi în doar o săptămână, clădirea bisericii a început 
să se degradeze vizibil. Perioada ei de utilizare de 
10 ani expirase de ani buni și acest lucru se simțea 
tot mai acut. 

Clădirea nu putea fi renovată, ci doar refăcută 
din temelie. 

La îndemnul  vrednicului de pomenire, 
Mitropolitul Nicolae al Banatului, în anul 2007 se 
înfiinţează parohia Recaș II și apare necesitatea 
construirii unu nou locaș de cult trainic, orașul 
Recaș fiind într-o continuă extindere. 

Terenul pentru construcţie, situat într-un teren 
cu bun acces, a fost dat în folosință de către 
Primăria orașului Recaș, iar proiectul de construcţie 
are ca model mănăstirea Brâncoveni din judeţul 
Olt, ctitorită de voievodul martir Constantin 
Brâncoveanu. 

Proiectul a fost realizat de doamna arhitect 
Mariana Fucs, având ca ajutor pe doamna arhitect 
Elena Laslo. Rezistenţa clădirii a fost proiectată de 
către d-nul inginer George Căpăţâneanu. 

La 29 septembrie 2009, în prezenţa protopopului 
Timişoarei loan Bude şi al primarului Marinel 
Pașca, Preasfinţitul Episcop Vicar Paisie Lugojanul, 
împreună cu pr. paroh Aurelian Milă și un sobor de 
preoți, a pus piatra de temelie a noului lăcaș de cult. 

Biserica parohială cu hramurile Acoperământul 
Maicii Domnului şi Sfinţii Martiri Brâncoveni (L=29. 
I= 8m și h=18m) este construită în stil bizantin 
basilical cu planul treflat, pridvor înalt, deschis, brâncovenesc, marcat de opt coloane cu arcade lungi şi 
capiteluri în degrade, cu bolta semicilindrică și cu turla pe naos. 

Construirea bisericii a început în 2009 prin turnarea fundaţiei, iar apoi a continuat în 2010-2012. După 
2012, vreme de doi ani, nu s-a construit nimic, din cauza lipsei de fonduri. Lucrările au reînceput in 2014 
şi au fost finanţate de Ministerul Cultelor, Consiliul Judeţean Timiş, Primăria Orașului Recaș, sponsori și 
donatori credincioși. 

În 2015 biserica era acoperită cu tablă de zinc titan şi tencuită în exterior, fără ferestre. La 15 noiembrie 
2015, ÎPS loan, Mitropolitul Banatului împreună cu pr. Mircea Szilagyi- protopop la Timișoara II, cu 
preotul paroh și un sobor de preoţi, sfinţeşte crucea ce se aşează pe cupolă. Atunci am primit îndemnul 
şi binecuvântarea ca până de Paștile anului următor să slujim în biserica cea nouă. 

În 2016 a fost turnată șapa pentru pardosea şi au fost montate ferestrele din lemn stratificat. 

Începutul slujirii noastre în acest nou locaș a fost în săptămâna mare din anul 2016 şi astfel, la 1 mai, 
am slujit Sfânta Liturghie la Învierea Domnului. 

La strană activează un grup de tineri numit grupul Filotheia, condus de către preoteasa Laura Milă. 

În 2018, la 7 iulie, a fost adusă icoana Maica Domnului Eleusa (Milostiva), pictată pentru biserica 
noastră la mănăstirea Vatoped din Sf. Munte. A fost primită cu mare bucurie de credincioși, împreună 
cu un sobor de preoți și purtată în procesiune cu rugăciuni și cântări în jurul bisericii. A fost aşezată în 
biserică la loc de cinste într-o axioniţă sculptată manual de către meșteri din jud. Neamţ. 

În acest an a fost finalizat iconostasul bisericii, realizat de meşteri din Bacău. 

Lucrările nu s-au încheiat, mai sunt necesare placarea pridvorului și a soclului bisericii, construirea 
unei clopotniţe și pictarea lăcașului de cult. 

În sfânta noastră biserică, ridicată cu jertfe şi multe rugăciuni de-a lungul anilor, îşi găsesc mângâierea 
deopotrivă copiii de la Centrul de Plasament și creştinii din comunitatea noastră. Aici primesc cu toţii 
puţină dragoste și odihnă sufletească, pe care de multe ori în lume nu le află. 

ACTUALITATEA EPARHIALĂ 


Hramuri mănăstireşti 


La sărbătoarea Sfântului 
Voievod Ştefan cel Mare - 2 
iulie, Mănăstirea  Dobreşti 
din judeţul Timiş, ctitorie a 
? Preafericitului Părinte Patriarh 
Daniel, a îmbrăcat haine 
de sărbătoare, cinstindu-și 
ocrotitorul spiritual. 

La bucuria obștii monahale 
| şi a pelerinilor veniţi din 
i Timişoara, Lugoj și din 
53 satele aflate în proximitatea 
[3 mănăstirii, a luat parte și 
Înaltpreasfinţitul Părinte loan, 
Arhiepiscopul Timişoarei şi 
Mitropolitul Banatului, care 
a săvârșit, în subsolul noii 
biserici a lăcaşului monahal, 
Sfânta Liturghie, împreună cu 
un sobor de preoți și diaconi. 

În cuvântul de învăţătură, rostit cu acest prilej, Înaltpreasfinţia Sa a vorbit credincioșilor prezenţi 
la Sfânta Liturghie despre viaţa şi lucrarea Sfântului Ştefan cel Mare în susţinerea Bisericii lui Hristos 
din Moldova, Țara 
Românească şi 
Transilvania, precum şi 
din spaţiul balcanic. 

La finalul  sinaxei 
euharistice, a fost 
oficiată slujba de 
pomenire pentru 
părinţii Preafericitului 
Părinte Patriarh Daniel, 
Stela și Alexie și au 
fost binecuvântate 
prinoasele aduse de 
obștea monahală în 
cinstea Sfântului Ștefan 
cel Mare, apărător al 
creştinismului şi ctitor 
de locașuri sfinte. 

Alături de 
credincioşi, la cel de-al 
treilea hram al acestei 
vetre monahale, au 

participat și membrii Asociaţiei moldovenilor din Banat „Ştefan cel Mare şi Sfânt”, care, în fiecare an, îşi 
aduc aportul la buna desfăşurare a acestei sărbători. 
X 

La 20 iulie, când Biserica Ortodoxă cinsteşte pe Sfântul Mare Prooroc Ilie Tesviteanul, două vetre 
monahale din cuprinsul Arhiepiscopiei Timișorei au îmbracat haine de sărbătoare, cinstindu-şi, prin 
rugăciuni, ocrotitorul spiritual. 

Mănăstirea Românești din ţara Făgetului, ctitorie a patriarhului Elie Miron Cristea, a primit vizita 
chiriarhală a Înaltpreasfinţitului Părinte loan, Mitropolitul Banatului. 

X 

De asemenea, la Mănăstirea Dobrești, Sfânta Liturghie a fost oficiată de Preasfinţitul Părinte Paisie 
Lugojanul, Episcop-vicar al Arhiepiscopiei Timișoarei împreună cu un sobor de preoți. 

Cuvântul de învăţătură a fost rostit de Preasfinţia Sa, care a evidenţiat râvna profetului Ilie pentru cele 
sfinte, îndemnându-ne și pe noi credincioșii să fim mărturisitori ai puterii lui Dumnzeu în această lume 
seculară. 

Credincioșii, pelerinii și membrii Asociaţiei „Ștefan cel Mare” s-au rugat Sfântului Ilie, păstrând distanţa 
socială conform legislaţiei în vigoare, în vremea acestei pandemii. 

Prin osârdia protosinghelului Matei Buliga, stareţul mănăstirii Dobrești, credincioșii și pelerinii au 
primit la finalul slujbei pachete cu hrană, ambalate igienic. 

Aşezământul monahal din Dobrești, comuna Bara, a fost înfiinţat la 9 iulie 2003, cu binecuvântarea 
Înalt Preasfinţitului Părinte Nicolae, Mitropolitul Banatului și la iniţiativa şi stăruința Prea Fericitului 
Părinte Patriarh Daniel (pe atunci Mitropolit al Moldovei și Bucovinei), originar de pe aceste meleaguri 
bănăţene. 

De la sfinţirea locului pe care se construiește mănăstirea și așezarea pietrei de temelie a sfântului 
lăcaș, ce au avut loc la data de 23 octombrie 2005, lucrările de construcţie desfășurate la noua vatră 
monahală bănăţeană au avansat încurajator. 

În prezent, la biserica mănăstirii se desfăşoară lucrările de pictură, fiind finalizate altarul, turla bisericii 
şi o parte din naos. 

Din încredințarea Prea Fericitului Părinte Daniel, Mănăstirea Dobrești are ca ocrotitori pe “Sfânta 
Cuvioasă Parascheva”, “Sfântul Prooroc Ilie Tesviteanul” și “Sfântul Voievod Ștefan cel Mare”. 


Examen de licenţă la Facultatea de Teologie din Timişoara 

Studenţii teologi care au urmat cursurile Facultăţii de Litere, Istorie şi Teologie din Timişoara, promoţia 
2016-2020, au susţinut joi, 9 iulie, examenul de licenţă. Aflându-ne în perioada stării de alertă, prezentarea 
şi susținerea lucrărilor de licență s-au desfasurat online, în timp real, în fata comisiei de examen, prin 
intermediul unei platforme alese de departament, care să permită transmiterea, recepționarea simultană 
(în direct) și înregistrarea de conţinut audio-video. 

„În acest an, fiind cu toţii afectaţi de efectele pandemiei cu noul coronavirus, susținerea examenului 
de licenţă s-a desfășurat în condiţii deosebite, conform cu metodologia elaborată de către Universitatea 
de Vest din Timișoara. Din fericire, Universitatea, fiind o instituţie de top din ţară, avea deja pregătită 
toată infrastructura informatică, pentru ca toate aceste examene să se desfășoare în cele mai bune 
condiţii. Noi, profesorii, am beneficiat de o pregătire în prealabil; Înaltpreasfinţitul Părinte loan ne-a 
îndemnat să efectuăm simulări, cu o săptămână înaintea examenului, pentru ca totul să se deruleze în 
condiții optime, ceea ce s-a și întâmplat. Astfel, promoţia 2020 a Facultăţii de Litere, Istorie şi Teologie 
din Timișoara, specializarea Teologie pastorală, a finalizat studiile, iar noi ne-am bucurat că am avut o 
promoție de studenţi bine pregătiţi”, a spus pr. conf. univ. dr. Constantin Jinga, șeful Catedrei de Teologie. 

Comisia de examinare, alcătuită din cadrele didactice ale facultăţii, a apreciat dificultatea si importanţa 
temelor abordate, originalitatea lucrărilor, modul de prezentare, capacitatea de sinteză a absolvenţilor, 
precum și nivelul lor de cunoștinte teoretice și practice. 

După terminarea sesiunii de susţinere a lucrărilor de licenţă, în paraclisului mitropolitan cu hramul 
„Învierea Domnului” din incinta Centrului eparhial, a avut loc depunerea jurământului de credinţă în 
prezenţa Înaltpreasfinţitului Părinte loan, Mitropolitul Banatului, și a profesorilor prezenţi la ceremonie. 

Toţi absolvenţii au depus jurământul de credinţă faţă de învăţătura Bisericii Ortodoxe, făgăduind în 
fața lui Dumnezeu că o vor apăra şi propovădui, prin viaţa lor, ducând mai departe renumele institutului 
de învăţământ şi de cultură teologică absolvit. 


Cu binecuvântarea, Înaltpreasfinţitului 
Părinte loan, Mitropolitul Banatului, 
Duminică, 12 iulie a avut loc întâlnirea pe ţară 
a Asociaţiei Oastea Domnului. Întâlnirea s-a 
“ desfăşurat în parohia Timişoara-Viile Fabric 
' cu hramul,„Sfinţii Apostoli Petru și Pavel”. 

Adunarea a fost coordonată de pr. prof. 

Dr. Vasile Mihoc de la Facultatea de Teologie 
„Andrei Șaguna” din Sibiu însoţit de pr. losif 
i Toma de la Sfatul frăţesc al Oastei Domnului 
i din Sibiu. 
| Programul evenimentului a debutat cu 
Sfânta Liturghie oficiată în paraclisul bisercii 
î parohiale, în spaţiu deschis, unde cuvântul 
de învăţătură a fost ţinut de părintele 
i profesor Vasile Mihoc. 
În după-amiaza aceleiaşi zile, în cadrul 
| adunării au fost rostite cuvinte duhovnicești, 
reflecţii biblice la pericopa evanghelică a 
I% zilei, s-au cântat pricesne, s-au rostit poezii 
din opera poetului Traian Dorz și părintelui 
losif Trifa, două personalităţi care au marcat 
istoria Oastei Domnului de-a lungul anilor. 

Invitatul special al acestei ediţii a fost 
Preasfinţitul Părinte Daniil Stoenescu, care a 

transmis un mesaj încurajator celor prezenţi, evidențiind misiunea importantă ce o desfăşoară Oastea 
Domnului în cadrul Bisericii noastre. 

Din partea Centrului eparhial au fost prezenţi la eveniment pr. Marius Sfercoci, inspector eparhial 
şi protopopul Zaharia Pereș, de la Protopopiatul Timișoara |. Mesajul Chiriarhului a fost transmis de 
inspectorul eparhial, pr. Marius Sfercoci. 


Instalarea noului preot paroh al parohiei Timișoara Pădurea Verde 

În Duminica a 
4-a după Rusalii, 
din încredințarea 
Înaltpreasfinţitului Ba 
Părinte Mitropolit 
loan, a avut loc 
instalarea noului Î& 
preot paroh Petru f 
Berbentia la Ș 
biserica parohiei 
Timişoara Pădurea 
Verde, din incinta 
Muzeului Satului 
din Timişoara. 

Soborul de 
slujitori a fost 
alcătuit din POn. 
Părinte Mircea 
Szilagyi, consilier 
administrativ-) 
bisericesc la & 
Centrul Eparhial, 
protopopul Cristian Păiș și preoţii: Petru Berbentia - noul paroh, Alin Scridon - preotul coslujitor, Aurel 
Filip- preotul pensionar și Liubomir Matici-preot la Biserica Ortodoxă Sârbă din Ciacova. Sfânta Liturghie 
a fost săvârşită lângă bisericuţa de lemn, monument istoric, din cadrul Muzeului Satului. După cuvântul 
de învăţătură rostit de noul paroh și după otpustul Sfintei Liturghii a urmat scurta ceremonie de instalare 
a noului preot paroh. 

Părintele consilier Mircea Szilagyi l-a prezentat credincioșilor pe părintele Petru Berbentia și a 
menţionat activitatea bogată pe care acesta a desfășurat-o în parohiile pe care le-a păstorit în special 
în parohia „Sf. Ap. Petru și Pavel”- Govândari din Reșița unde părintele a ridicat biserica și un centru 
parohial, a pus bazele publicaţiei „Foia Govândarului”, a susţinut emisiuni la Radio Reşiţa, a promovat 
relații de frăţietate cu diverse parohii din diaspora (Serbia, Italia); preotul Petru Berbentia a ocupat și 
funcția administrativă de protopop al Reşiţei între anii 2013-2016. 

În continuare părintele protopop Cristian Păiş a oficiat ceremonia de instalare a părintelui paroh Petru 
Berbentia în cadrul căreia i-au fost înmânate sfânta evanghelie și sfânta cruce simbolurile slujirii preotului 
în parohie în calitate de propovăduitor al Cuvântului lui Dumnezeu, de săvârșitor al sfintelor Taine. De 
asemenea părintele protopop i-a mulţumit părintelui pensionar Aurel Filip pentru întreaga activitate 
la parohie, preoţilor slujitori şi credincioșilor prezenţi, după care a transmis tuturor binecuvântarea 
Înaltpreasfinţitului Părinte Mitropolit loan, Arhiepiscopul Timişoarei şi Mitropolitul Banatului. 

Noul preot paroh a mulţumit în cuvântul său lui Dumnezeu pentru tot ajutorul primit în slujire și 
în viaţă, Înaltpreasfinţitului Părinte Mitropolit loan pentru încrederea acordată prin numirea în această 
parohie, familiei și tuturor credincioșilor prezenți. 

Biserica cu hramul „Nașterea Maicii Domnului” din cadrul complexului Muzeului Satului Bănăţean este 
cea mai veche biserică ortodoxă din Timișoara. A fost construită în anul 1746 la Remetea Luncă, ulterior 
a fost donată credincioşilor din parohia Topla (în anul 1807). În anul 1987 a fost adusă din localitatea 
Topla la Timișoara, ca apoi între anii 1994-1996 să fie ridicată pe locul unde se află și astăzi. 

Hramul bisericii din Remetea Mică 

La sărbătoarea Sfântului Proroc Ilie 
Tesviteanul, credincioșii creştin-ortodocși 
români din localitatea Remetea Mică și-au 
cinstit hramul bisericii din localitate, prin 
participare la Sfânta Liturghie și ritualul 
tăierii colacului. 

Sfânta Liturghie a fost oficiată în biserica 
cu hramul „Sf. Ilie Tesviteanul” de către pi 
un sobor de clerici, la invitaţia părintelui 
paroh lliia Pavlovici-Pătruţ. Au slujit cu | 
acest prilej preoţii Gheorghe Dinu de la 
parohia Comeat, Dan Dologa de la parohia 
ucraineană Remetea Mică și Valentin Bugariu 
de la parohia Birda. Răspunsurile liturgice au 
fost date de strana bisericii şi de mai mulți 
credincioşi care păstrează un frumos obicei, 
cel al cântării în comun. 

Cuvântul de învăţătură a fost susţinut 
de părintele Valentin Bugariu. Vorbitorul a 
accentuat importanţa comuniunii în viaţa de rugăciune, de împărtășire cu Sfintele Taine și filantropie 
a Bisericii. Sfântul Proroc Ilie cinstit aparte de credincioşii bănăţeni rămâne un glas care aminteşte de 
importanţa viețurii după Legea lui Dumnezeu. 

După otpustul Sfintei Liturghii a fost oficiat ritualul tăierii colacului pregătit de naşii hramului de anul 
acesta, Mariana și lonel Martin. 

În încheiere, părintele Iliia Pavlovici — Pătruţ ne-a relatat câteva date din trecutul așezării. Astăzi, 
Remetea Mică este filie a parohiei Maşloc având o frumoasă biserică care a suferit de-a lungul timpului 
mai multe reparaţii. Din vremurile de demult, biserica a primit de la parohia Fibiș, în vremea părintelui 
Aurel Sas un frumos iconostas realizat de pictorul Nicolae Alexici (1881-1873). 

În anii din urmă, 2007-2008 prin grija părintelui Iliia Pavlovici au fost efectuate cîteva lucrări capitale 
(subzidire, decapare și apoi tencuire exterioară și interioară), a fost adăugat un pridvor și un turn 
clopotniţă în stil maramureșean. O realizare aparte o constituie bolta brâncovenească a edificiului 
bisericesc. 

Hram la capela Spitalului din Jebel 

În data de 2 iulie, la spitalul de Psihiatrie Jebel a avut loc sărbătorirea Sfântului ocrotitor al capelei, 
loan Maximovici, Arhiepiscop de Shanghai şi San Francisco. 

De dimineață s-a săvârșit Acatistul Sfântului şi Sfânta Liturghie afară, în locspecial amenajat, păstrându- 
se distanţarea socială. Bucuria a fost cu atât 
mai mare cu cât bolnavii nu au mai participat 
de câteva luni la Sfânta Liturghie, datorită 
stării de urgenţă. Reîntâlnirea cu bolnavii 
a fost una emoţionantă, aceștia fiind foarte 
fericiţi că pot participa din nou la Sfânta 
Liturghie, după atâta vreme. Au fost invitați 
preoţii din Jebel: Florin Groza, Petru Gărău, 
care au slujit împreună cu preotul misionar 
al spitalului, loan Vasile Cheregi, care la 
cuvântul de învăţătură a evidenţiat viaţa și 
activitatea Sfântului loan Maximovici 

La final, preotul spitalului a cântat 
pricesne cu bolnavii, care au luat anafora, 
au fost unşi cu untdelemn sfinţit și au primit 
daruri. 

Întâlnirea colectivului redacţional al revistei „Lumina Vieţii - Supliment Catehetic” 
la Timișoara 

Miercuri, 7 iulie a avut loc la Centrul Educativ-Misionar „Sfântul losif cel Nou de la Partoş” al Parohiei 
Ortodoxe Române Timişoara Fabric Est o întâlnire de lucru a membrilor Colegiului de Redacţie al 
suplimentului catehetic „Lumina Vieţii” de la parohia amintită. 

Întâlnirea a debutat cu rugăciunea şi un cuvânt de bun venit rostit de P. C. Părinte Aurel-Cristian 
Tomescu, referent catehetic al Arhiepiscopiei Timişoarei și redactor coordonator al revistei „Lumina 
Vieţii - Supliment Catehetic”. 

Au participat la această 
întâlnire la invitaţia 
redactorului coordonator, 
prof. Daniela Buzatu, 
inspector de Religie în cadrul 
Inspectoratului Judeţean 
Timiş, prof. Delia Tomescu 
de la Colegiul Naţional 
Pedagogic „Carmen Sylva”, 
prof. dr. Laurenţiu Chilibaru 
de la Școala Gimnazială cu 
clasele I-VIII, Nr. 30, prof. 
drd. Alexandru Hrab, de 
la Școala Gimnazială cu 
clasele I-VIII din Satchinez, 
pr. dr. Sorin Lungoci de la 
Parohia Viile Fabric, diac. dr. 
Răzvan Fibișan de la Centrul 
Eparhial, pr. dr. Valentin 
Bugariu de la Parohia Birda, 
pr. drd. Doru Melinescu de la 
Parohia Timișoara Aeroport 
și Ana-Maria Tomescu, 
elevă la Colegiul Naţional 


N 


Pedagogic „Carmen Sylva” din Timişoara, secția Teologie Ortodoxă. 

Părintele Aurel-Cristian Tomescu a prezentat ultimele două numere ale revistei „Lumina Vieţii” cu 
rubricile, colaboratorii şi grafica acesteia. Realizată de profesori, preoţi și elevi, publicaţia este un amvon 
spiritual-misionar și cultural pentru parohiile, școlile și bisericile din Arhiepiscopia Timişoarei. 

Pentru viitor se doreşte o şi mai bună slujire educativ-misionară prin conţinutul secțiunilor tematice 
care să satisfacă exigenţele educaţionale și pastorale ale elevilor și credincioşilor de astăzi. 

Pe viitor vor fi în sumarul revistei mai multe rubrici: „Ora de Religie” (responsabil Daniela Buzatu) cu 
rebusuri și jocuri didactice (Delia Tomescu), „„Temeiuri biblice” (Aurel-Cristian Tomescu), „Aghiografie 
românească” (Răzvan Fibișan), „Cateheza Parohială” (Sorin Lungoci), „Viaţa și slujirea sfinţilor” (Laurenţiu 
Chilibaru), „Cuvinte duhovnicești” (Alexandru Hrab), „Istorie bisericească” (Valentin Bugariu), „Istoria 
României” (Daniel Hlodec) și „Editorial” (Doru Melinescu). 

De asemenea din discuţiile colegiului redacțional s-a desprins ideea că sunt bine venite spre publicare 
şi alte materiale ale profesorilor, preoţilor și nu în ultimul rând ale elevilor din Eparhia noastră. 

Şedinţa colectivului redacţional s-a încheiat cu rugăciune și un popas la biserica parohială cu hramul 
„Sfinţii Împărați Constantin şi Elena” din proximitatea centrului educaţional şi misionar (A consemnat pr. 
VALENTIN BUGARIU). 

PREOTUL-ISTORIC GHEORGHE NAGHI 
A TRECUT LA CELE VEȘNICE 


În 10 iulie anul acesta, Dumnezeu l-a chemat 
la Sine, după o scurtă suferinţă (însă având unele 
afecțiuni mai vechi), pe cel care a împlinit etatea 
prescrisă de psalmist. 

Fratele întru Domnul s-a născut în 16 iunie 
1950 la Timişoara, unde va urma școlarizarea 
preuniversitară. Ulterior, potrivit vocației, 
frecventează Institutul Teologic de grad 
Universitar din Sibiu, în anii 1969-1973. Apoi 
este numit paracliser la catedrala mitropolitană 
timişoreană (1973), cantor tot acolo (1974), preot 
în Pișchia (jud. Timiș, 1975-77), arhivist la Centrul 
eparhial (1977-81), preot la Bălteni (jud. Buzău, 
1981), cântăreţ la parohia Elisabetin din Timișoara 
(1983-85); la fel în 1985 e trecut gestionar- 
custode la Muzeul catedralei mitropolitane, pe 
urmă ajunge paroh la Herneacova (jud. Timiș, 
1986-89). În septembrie 1989 emigrează în 
Germania (la Achen), până în 1992, când pleacă 
în SUA unde va sluji la Sacramento-California 
(parohia Învierea Domnului, în anii 1992-2017). 

Este autorul preţioasei cărţi intitulate Studii 
de istoria Bisericii românești din Transilvania și 
Banat în epoca modernă (București, 2006, 438 
pag.), volum prefaţat de Părintele acad. Mircea 
Păcurariu. De notat că studiile și articolele 
alcătuite de Părintele răposat, bazate majoritatea 
pe date arhivistice, sunt tot atâtea contribuţii la 
progresul istoriografiei bisericeşti şi naţionale. 
Sfinţia Sa a publicat materiale de interes nu doar 
în revista eclezială timişoreană, ci și în alte reviste 
sau volume apărute în ţară ori peste hotare. Toată 
opera sa scrisă ar merita să fie antologată într-un tom sau două, spre a fi de folos cercetătorilor mai tineri, 
şi nu numai, dar în același timp acest demers se va constitui într-o omagiere postumă a unui valoros 
istoric. 

De reținut şi aceea că foarte recent Preotul Gheorghe Naghi a scos, împreună cu Doamna profesoară 
Şipoş Ibolya, ediţia loan Boroș — Scrieri istorice (vol. |, Cluj-Napoca, 2019, 840 p.). 

Rugăm pe Stăpânul viilor şi al morţilor să-l odihnească în pace pe acest vrednic slujitor al Altarului 

şi al istoriografiei româneşti. Fie-i memoria binecuvântată! 


Preot prof. dr. VASILE MUNTEAN 

AGENDA ÎNALTPREASFINŢITULUI PĂRINTE 
MITROPOLIT IOAN AL BANATULUI 


1 iulie 2020 

A primit pe preotul paroh Pavel 
Indru, de la parohia Moșniţa Veche, 
din protopopiatul Timişoara I; 

A primit pe preotul paroh Nicolae 
Cherlea, de la parohia Bacova, din 
protopopiatul Lugoj; 

A primit pe preotul paroh Tiberiu 
Benescu, de la parohia Peciu Nou, 
din protopopiatul Timişoara |; 

A primit pe preotul paroh Petru 
Alexa, de la parohia Jimbolia, din 
protopopiatul Timișoara |; 

A primit pe domnul lect. dr. 
Daniel Lemeni, de la Facultatea de 
Teologie din Timișoara. 


2 iulie 2020 

A oficiat Sfânta Liturghie la 
mănăstirea Dobrești, cu ocazia 
prăznuirii celui de-al treilea hram, 
Sfântul Ştefan cel Mare. 


3 iulie 2020 

A primit pe domnul ing. loan 
Nină, din Timișoara; 

A primit pe preotul Nikola Laus, 
cancelarul și economul Diecezei 
Romano-Catolice de Timișoara. 


6 iulie 2020 
A primit pe preotul coslujitor Marius Oroianu, de la parohia Belinţ, din protopopiatul Lugoj, dimpreună 
cu doamna preoteasă loana Oroianu. 


7 iunie 2020 

A primit pe preotul paroh Petru Berbentea, de la parohia Timişoara Pădurea Verde, din protopopiatul 
Timişoara ||; 

A primit pe preotul Cristian Păiş, protopopul Oficiului protopopesc Timişoara |I. 


8 iulie 2020 

A primit pe preotul Bujor Păcurar, protopopul Oficiului protopopesc Făget; 

A primit pe ieromonahul Rafael Povârnaru, lector dr. la Facultatea de Teologie din Timişoara; 

A primit pe preotul conf. univ. dr. Constantin Jinga, de la Facultatea de Teologie din Timişoara; 

A primit pe domnul col. Sorin Homeag, directorul Spitalului Militar Clinic de Urgenţă "Dr. Victor 
Popescu”, din Timișoara. 

9 iulie 2020 

A primit pe preotul coslujitor Cosmin 
Drugan, de la parohia Săcălaz, din 
protopopiatul Timișoara |. 


13 iulie 2020 

A vizitat șantierul bisericii celei noi, de la 
parohia Lugoj Cotu-Mic, din protopopiatul 
Lugoj. 


14 iulie 2020 

A primit pe preotul paroh Radu Alecu, 
de la parohia Sânandrei, din protopopiatul 
Timişoara |; 

A primit pe preotul paroh Daniel lancu, 
de la parohia Nădrag, din protopopiatul 
Făget. 


15 iulie 2020 
A primit pe preotul paroh Dacian David, 
de la parohia Răchita, din protopopiatul 


Făget; 
A primit pe preotul Cristian Păiș, 
protopopul Oficiului protopopesc 


Timişoara II, dimpreună cu secretarul 
protopopiatului, preotul Voinea ljeconi; 

A primit pe preotul loan Cerbu, 
protopopul Oficiului protopopesc Lugoj; 

A primit pe protosinghelul Matei Buliga, 
stareţul mănăstirii cu hramul "Sf. Cuv. 
Paraschieva”, din localitatea Dobrești. 


16 iulie 2020 

A primit pe domna conf. univ. dr. Loredana Pungă, decanul Facultăţii de Litere, Istorie și Teologie, din 
cadrul Universităţii de Vest din Timişoara, dimpreună cu preotul conf. univ. dr. Constantin Jinga, de la 
Facultatea de Teologie din Timişoara; 

A primit pe domnul Daniel Matei, pastor și fondator Biserica "Agape, Timișoara; 

A primit pe domnul Petre Sichim, din Timișoara; 

A primit pe domnul Măriuţa Teodor, dimpreună cu soţia Bora Măriuţa, din Timişoara; 

A primit pe tânărul Eduard Grigore Mestecănean, absolvent al Facultăţii de Teologie din Timișoara; 

A primit pe doamna Alina Mihalache, din Timişoara. 


20 iulie 2020 
A oficiat Sfânta Liturghie la mănăstirea "Izvorul Miron” - Românești, din protopopiatul Făget. 


21 iulie — 22 iulie 2020 
A participat la şedinţa de lucru a Sfântului Sinod, desfăşurată la Palatul Patriarhiei din Bucureşti. 


A consemnat preot MARIUS SFERCOCI 
Inspector eparhial 

